text:
འདུལ་བའི་བྱུང་ཁུངས་ལས་འཕྲོས་པའི་དཔྱད་གཏམ།
[ཟླ་ཚེས། 2016-02-17 14:02:13][རྩོམ་པ་པོ། བྲག་མགོ་དགེ་བཤེས་ཚེ་དབང་རྒྱལ་མཚན།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
འདུལ་བའི་བྱུང་ཁུངས་ལས་འཕྲོས་པའི་དཔྱད་གཏམ།
གླེང་གཞི།
སྲོག་དབུགས་ཀྱིས་བསྡུས་པའི་སྐྱེས་འགྲོ་ཞིག་ཡིན་ཕྱིན། བདེ་བ་མི་འདོད་པ་ནི་མི་སྲིད་ཞེས་བརྗོད་དུ་རུང་ཡང་། འཁོར་བ་ཐོག་མེད་དུས་ནས་ད་ལྟའི་བར་དུ་མ་དག་པའི་རྟེན་འབྲེལ་དབང་གིས་རིགས་དྲུག་ཏུ་ཁ་འཁོར་རྒྱུད་དྲུག་ཏུ་ལུས་བླངས་ནས། འཁོར་བའི་བདེ་སྡུག་ཁོ་ནར་མྱོང་ནས་དུས་ད་ལྟ་ལ་ཐུག་པའི་དུས་འདིར། ཕྱིར་མིག་ཞིག་བལྟས་ཚེ་ཕལ་ཆེར་སྐྱེས་བ་སྔ་མའི་བསགས་སྒྲུབ་ཐམས་ཅད་མ་དྲན་རུང་། ཚེ་འདིའི་ཚེ་སྟོད་ཅི་མྱོང་མཁྱེན་དགོས་པར་སྣང་། འོན་ཀྱང་དེ་ཙམ་གྱིས་མི་ཆོག་པར་ད་རེས་དལ་འབྱོར་གྱི་རྟེན་བཟང་ཐོབ་པ་འདི་ནི་མ་ནོར་ཡང་དག་པའི་དོན་ཐར་པའི་ལམ་ཆེན་བགྲོད་པའི་རྐང་མགྱོགས་ལྟ་བུ་འདི་ཐོབ་པ་ནི་ཤིན་ཏུ་ནས་དགའ་འོས་པ་ཞིག་ཡིན་མོད་ཀྱང་། སྤྱིར་འཁོར་བའི་སེམས་ཅན་རྣམས་ལས་ངན་བྱས་པ་ལ་འགྱོད་བཤགས་མེད། འཁོར་བའི་དུཿཁ་སྡུག་བསྔལ་ལ་སུན་སྣང་མེད་པས་ཡང་ནས་ཡང་དུ་འཁོར་བ་ཡིན། ད་རེས་འཁོར་བའི་བདེ་བ་ཙམ་ལ་མགོ་མི་འཁོར་བར་སྔར་བྱས་ལ་འགྱོད་བཤགས་དང་ཕྱིས་སུ་མི་བྱ་བའི་དམ་དུ་མ་བཅས་ན། ཇི་སྐད་དུ། ‘‘བདེ་བ་ཆུང་ལ་ཆགས་པ་དེ།། ཆེན་པོའི་བདེ་བ་འཐོབ་མི་སྲིད།།’’ཅེས་པའི་དཔེ་ལྟར། ཚེ་འདིའི་བདེ་བའམ་འཁོར་བའི་བདེ་བ་ཙམ་ལ་བདེ་བར་བཟུང་ནས་སྡོད་པ་འདི་ནི། མཐར་ཐུག་གི་བདེ་བ་ལ་གེགས་ཡིན་པ་ནི་དམ་པ་གོང་མ་རྣམས་ཀྱིས་མཛད་པའི་གཞུང་ལུགས་དང་རྣམ་ཐར་སོགས་ལས་ངང་གིས་ཤེས་ལ། སོ་སོའི་མྱོང་ཐོག་ནས་དོན་གནད་ཆུང་ཙམ་ལ་མགོ་འཁོར་ན་དོན་ཆེན་འགྲུབ་རྒྱུ་མེད་པ་འདི་རེད། དེས་ན‘‘རྟ་རྒྱུགས་ཞོར་མེ་ཏོག་ཐུ་ཞོར།།’’ཞེས་པའི་དཔེ་ལྟར། དོན་ཆེན་བསྒྲུབ་ན་དོན་ཆུང་ཤུགས་ཀྱིས་འགྲུབ་པ་ཤེས་དགོས། སྤྱིར་གཞན་ལུགས་ཀྱི་གྲུབ་མཐའ་སོགས་བཤད་པར་འདོད་ན་གཞན་ལུགས་ཀྱི་གཞུང་ལུགས་ཚད་ལྡན་ལ་རྒྱུས་མངའ་ལོན་པ་བྱེད་དགོས་པ་ནི་དྲང་བདེན་གྱི་གཤིས་ལུགས་རེད། དེ་ལྟར་མ་བྱས་པར་སྙན་ཚིག་གང་སྦྱོར་ཡང་དོན་ལས་ལོག་པར་མ་ཟད། རང་བཟོ་ཁོ་ནར་ཡང་འགྱུར་ངེས། ལྷག་ཏུ་འདུལ་བའི་གཞུང་ལུགས་དག་ནི་ཁྱིམ་པའི་དཔྱད་བརྡར་དང་དབྱེ་ཞིབ་མྱོང་བྱ་གང་ཡང་མིན་པ་འདུལ་བའི་གཞུང་འགྲེལ་སོགས་ནས་གསལ། ཁོ་བོ་ནི་ད་ལྟའི་ཆར་ཀུན་མཁྱེན་མཚོ་སྣ་བའི་མཛད་པའི«འདུལ་བ་མདོ་རྩ་བའི་རྣམ་བཤད་ཉི་མའི་འོད་ཟེར»འདུལ་གཞུང་ཙམ་ལས། གཞན་སྡེའི་འདུལ་གཞུང་སོགས་ལ་རྒྱུས་མངའ་ཆེར་མེད་ལ་བལྟ་ཞིབ་བྱས་མྱོང་མེད་པས་རེ་ཞིག་བཤད་སྤོབས་བྲལ། དེས་ན་རང་གཞན་གཉིས་ཕན་དམིགས་ཡུལ་དུ་བཟུང་ནས་བོན་རང་ལུགས་ཀྱི་འདུལ་བའི་གཞུང་འགྲེལ་སོགས་ལ་བརྟེན། འདུལ་བའི་འབྱུང་ཁུངས་དང་བརྒྱུད་རིམ་ལ་དཔྱད་ཞིབ་ཀྱི་ཚུལ་དུ་ཅུད་ཟད་སྤྲོས་ལ་མོས་སོ།།
འདིར་དངོས་སུ་གླེང་བར་བྱ་བ་འདུལ་བའི་བྱུང་ཁུངས།
‘‘ཚེ་ལོ་བརྒྱ་བའི་དུས་སུ་འདྲེན་པའི་སྟོན་པ་བྱོན་ཏེ།’’ཞེས་པས། ཀུན་ལས་རྣམ་པར་རྒྱལ་བའི་སྟོན་པ་རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་མཆོག་ནི་གྲངས་མེད་གསུམ་དུ་ཚོགས་བསགས་སྒྲིབ་པ་སྦྱངས་ནས་ཟག་མེད་རྣམ་གྲོལ་གྱི་ཕུང་པོ་ཡོངས་སུ་རྫོགས་པའི་སྤངས་རྟོགས་མཐར་ཕྱིན་ནས་བོན་སྐུ་བདེ་བ་ཆེན་པོ་ཐོབ་ཟིན་མོད་ཀྱང་། ཁམས་གསུམ་གྱི་སེམས་ཅན་རྣམས་མོས་པ་ཆེར་བསྐྱེད་པ་དང་། འཁོར་བའི་སྡུག་བསྔལ་ལ་བློ་ལྡོག་ནས་ཐར་པ་དང་ཐམས་ཅད་མཁྱེན་པའི་གོ་འཕང་རིན་པོ་ཆེ་འཐོབ་པའི་ཕྱིར་དུ། མཛད་ཆེན་བཅུ་གཉིས་རིམ་པར་མཛད་པ་ཡིན་ཏེ། འདུས་པ་རིན་པོ་ཆེའི་རྒྱུད་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པ་ཁྱིམ་སྤངས་རབ་ཏུ་བྱུང་བའི་མདོ་ལས། ‘‘དང་པོ་སྐུ་སྐྱེ་བ་བཞེས་པ་དང་། བསྟན་པ་སྤེལ་བ་དང་། འགྲོ་བ་དྲངས་པ་དང་། ཁབ་བཞེས་པ་དང་། སྲས་སྤྲུལ་པ་དང་། བདུད་བཏུལ་བ་དང་། བསྟན་པ་རྗེས་སུ་བཞག་པ་རྣམས་རིམ་པར་རྫོགས་ནས་ཁྱིམ་སྤངས་རབ་བྱུང་གི་མཛད་པའི་དུས་ལ་བབས་ནས།”ཅེས་གསུངས་པས། འགྲོ་བ་རང་མཐུན་གྱི་ལྟ་སྤྱོད་དང་སྣང་ཚུལ་ཆ་ལུགས་མ་ངེས་སྣ་ཚོགས་མཆིས་པ་བཞིན་དུ་སྟོན་པའི་མཛད་པའམ་དེ་བཞིན་མ་ངེས་སྣ་ཚོགས་སུ་མཛད་ནས་གཤེན་ལོ་(འདིར་གསལ་བཤད་དགོས་པ་ཞིག་ལ་སྤྱིར་གཤེན་ལོ་ཞེས་པ་འདི་ལ་མི་མཐུན་པར་སྨྲ་བ་མང་ཡང་བོན་རང་ལུགས་ཀྱི་ཚད་གཞིར་བཟུང་སའི་ཡིག་ཆ་དག་ལས་མི་ལོ་བརྒྱ་རེའི་ཡུན་ཚོད་ལ་གཤེན་ལོ་རེ་རྩིས་ཀྱིན་ཡོད།)སོ་གཅིག་གམ་མི་ལོ་སུམ་སྟོང་ཆིག་བརྒྱ་བཞེས་པའི་དུས། གདུལ་བྱ་རྣམས་མོས་པ་ཆེར་བསྐྱེད་པ་དང་། བསྟན་པ་རྣམ་པར་དག་པ་སོགས་ཀྱི་ཕྱིར་དུ། ‘‘ཁྱིམ་ཞེས་བྱ་བ་སྤྱོད་པ་ལོག་འཁྲུལ་འདི།”ཞེས་སོགས་འཕྲིན་ལས་དམ་པ་ཁྱིམ་སྤངས་རབ་བྱུང་གི་ཚུལ་མཛད་དེ། དགྲ་འདུལ་གཉེན་སྐྱོང་འཇིག་རྟེན་བོན་བརྒྱད (འཇིག་རྟེན་བོན་བརྒྱད་ནི། ཟུང་བཞི་ཡ་བརྒྱད་ཡིན་སྟེ། ཡོད་མེད་གཉིས། བཟང་ངན་གཉིས། དགྲ་གཉེན་གཉིས། བདེ་སྡུག་གཉིས།) ལ་སོགས། འཁོར་བའི་བྱ་སྤྱོད་ཐམས་ཅད་རང་རྒྱལ་གཞན་ཕམ་དང་། འཇིག་རྟེན་ཟང་ཟིང་གི་སྣང་བ་ལོངས་སྤྱོད་ཐམས་ཅད་མི་རྟག་སྒྱུ་མའི་རང་བཞིན། ནམ་མཁའི་གློག་དང་བར་སྣང་གི་གཞའ་ཚོན། ཆུ་ཁའི་ལྦུ་བ་ལྟ་བུར་སྙིང་པོ་མེད་པར་དགོངས་ཏེ། གསས་མཁར་ཁྲི་སྨོན་རྒྱལ་བཞེད་ཀྱི་སྒོའི་དྲུང་དུ་བྱོན་ནས། ཁམས་གསུམ་འཁོར་བའི་སེམས་ཅན་གྲངས་མེད་པ་སྐྱེ་རྒ་ན་འཆི་བཞིའི་སྡུག་བསྔལ་གྱིས་གཟེར་བ་ལ་གཟིགས་ཏེ་ངེས་འབྱུང་གིས་རྐྱེན་བྱས། འཁོར་བའི་སེམས་ཅན་རྣམས་མ་ནོར་ངེས་པའི་དོན་ཡང་དག་ཐར་པའི་ལམ་ལ་དགོད་པར་དགོངས་ཏེ། མཆོད་རྟེན་རྣམ་དག་དཀར་པོའི་དྲུང་དུ་ཉིད་ཀྱིས་དབུ་སྐྲ་ཉིད་ཀྱིས་བསིལ། ཡེ་ཤེས་ལྷ་ཚོགས་རྣམས། རབ་ཏུ་མཉེས་ཏེ་མི་མངོན་པའི་དབྱིངས་ནས་མནབ་བཟའ་གོས་དྲུག (སྟོད་གོས་སུལ་བུ་རྩ་ལྔ། རྨད་འོག་གླིང་སྣམ་རྩ་ལྔ། སྨད་ཤམ་སུལ་བུ་རྩ་ལྔ། རྨད་གོས་གླིང་སྣམ་རྩ་ལྔ། པད་ཞུ་སུལ་བུ་རྩ་ལྔ། པད་ལྷམ་པད་རྩེགས་གཉིས་སྦྱོར།)དང་། མནབ་བཟའ་གོས་དྲུག་གདིང་བ་དང་བདུན། ཞེས་ཀྱང་བྱ་ལ། རིན་ཆེན་རྫས་ལྔ (ཧོས་རུ་ཁྲུས་བུམ་སྤུ་གྲི་ཚེམ་ཁབ་གཞི་སྐུར།)ལ་སོགས་དབྱིངས་ལས་ཆར་བཞིན་དུ་བབས་ཤིང་ངོ་མཚར་བའི་ལྟས་བརྗོད་ཀྱིས་མི་ལོང་བ་སྣ་ཚོགས་སུ་མཆིས་པར་བརྟེན། འགྲོ་བ་གྲངས་མང་པོ་སྟོན་པའི་འཁོར་དུ་འདུས། དེའི་དུས་སུ་སྟོན་པའི་ན་བཟའ་གོས་དྲུག་སྐུ་ལ་གསོལ་ཤིང་འཕྲིན་ལས་དམ་པ་ཁྱིམ་སྤངས་རབ་བྱུང་གི་སྡོམ་པ་རང་ལས་ཐོབ་པའི་ཚུལ་མཛད། དེ་རྗེས་གདུལ་བྱ་འདུལ་བའི་ཐབས་དང་། བསྟན་པ་འཆད་མཉན་གྱིས་མཛད་སྲོལ་དུ་དགོངས་ནས་རྫུ་འཕྲུལ་གྱི་གཤོག་དྲུག་རྒྱས་ཏེ་འོག་མིན་དུ་བྱོན། འདས་པའི་སྟོན་པ་གཏོ་རྒྱལ་ཡེ་མཁྱེན་གྱི་གདུང་ཚབ་དྲང་སྲོང་ལེགས་ལྡན་རྒྱལ་བའི་མདུན་ནས་དག་པའི་དྲང་སྲོང་གི་སྡོམ་པ་ཕྱི་ཚུལ་སུམ་བརྒྱ་དྲུག་ཅུ་དང་ནང་ཁྲིམས་ཉིས་བརྒྱ་ལྔ་བཅུ་རྣམས་རྫོགས་པར་ཐོབ་པའི་ཚུལ་མཛད། དྲང་སྲོང་གི་ཚུལ་མིང་ནི། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་སྟོན་པ་ཁྲི་གཙུག་རྒྱལ་བ་ཞེས་མཚན་གསོལ། མདོར་ན་སངས་རྒྱས་ཐམས་ཅད་རང་བྱུང་གི་བསྙེན་པར་རྫོགས་པ་ཡིན་མོད་ཀྱང། འདི་ནི་ཕྱི་རབས་རྗེས་འབྲེང་བ་རྣམས་ལ་གཞན་ལས་སྡོམ་པ་བཞེས་པའི་ཚུལ་མཛད་པ་ཡིན།
སྤྱིར་རང་ལས་ཐོབ་པའི་སྡོམ་པ་ལས། གཞན་ལས་ཐོབ་པའི་སྡོམ་པ་བརྟན་པ་ཡིན་པར་གཞུང་ལུགས་གང་མང་ཞིག་ནས་གསུངས་པ་འདི་དག་ནི། འཇིག་རྟེན་བོན་བརྒྱད་ཁོ་ནར་ཞེན་པ་ཆེ་བ་འགས། རང་ཆེ་འདོད་གྲགས་འདོད་དབང་དུ་གྱུར་ནས། བོན་ཉིད་མངོན་དུ་མ་གྱུར་རུང་མངོན་སུམ་དུ་གཟིགས་མདོག་དང་། སྡོམ་པ་དཔོན་གསས་གཞན་ལ་བསྟུན་མི་དགོས་པར་རང་ལས་ཐོབ་པའི་ནུས་པ་རང་ཉིད་ལ་ཡོད་ཁུལ་སོགས་བཤད་པ་དང་། དབེན་པའི་རི་ནས་གྲོང་ལ་བབས་ཏེ། གྲོང་སྡེ་དང་གྲོང་ཁྱེར་འགྲིམ་ནས་ལུས་ངག་ཡིད་གསུམ་གྱི་སྤྱོད་པ་མ་དག་པ་སྣ་དགུ་སྤྱོད་པ་སོགས་འདུལ་བསྟན་ལ་རྨ་འབྱུང་ཉེན་ཆེ་བ་དང་། ངོ་ཚ་དང་ཁྲེལ་སོགས་ལ་འཛེམ་དོགས་ཆུང་བའི་རྐྱེན་ལས་མི་བརྟན་པ་ཡིན་ཞེས་བཤད་དུ་རུང་། རང་ལས་ཐོབ་པའི་སྡོམ་པ་ལས་གཞན་ལས་ཐོབ་པའི་སྡོམ་པ་བརྟན་པ་གཙོ་ཆེར་བསྟན་པའི་དགོས་པའང་ཉེས་སྐྱོན་དེ་དག་གི་མི་གོས་པའི་ཕྱིར་ཡིན།
རང་ལས་ཐོབ་པའི་སྡོམ་པ་དངོས་ནི། སྐྱེས་ཆེན་དམ་པ་ཞིག་ལ་ཐོབ་པ་ལས་འཇིག་རྟེན་པ་དང་སྐྱེས་བུ་ཕལ་བ་ཞིག་ལ་ཐོབ་པའི་གོ་སྐབས་གཏན་ནས་མེད་ལ། བོན་ཉིད་བདེན་པའི་གནས་ལུགས་མངོན་དུ་གྱུར་དགོས་པས་སོ།། དེ་ན་ལེགས་ཉེས་ཀྱི་བླང་དོར་མ་ནོར་བར་མཁྱེན་དགོས་གལ་ཆེའོ།། བྱ་སྤྲེལ་མི་གསུམ་གྱི་དཀའ་ཐུབ་གཤེན་ལོ་རེ་རེར་བཞུགས་པའི་བྱིན་མཐུས་ལས་ནག་པོ་བདུད་རིགས་རྣམས་ཀྱི་མ་རུང་བའི་གདུག་སེམས་ཐམས་ཅད་རང་ཞིར་སོང་།
དེའི་རྗེས་ཟད་མཚམས་མེ་ཏོག་གླིང་དུ་འདུལ་བ་སྡེ་བཅུ་དང་། བོན་གྱི་འཁོར་ལོ་ཚིག་བཞི་རྣམས་གསུངས། ལྷོ་ཤར་འདུལ་བ་ཁྲིམས་ཀྱི་གླིང་དུ་བྱོན་ནས་འདུལ་བ་རྒྱུད་དྲུག་དང་། མངོན་པ་སྡེ་བཞི་གསུངས་ཞེས་གསལ་བས། ཕོ་གླིང་ཁྲི་སྨོན་རྒྱལ་བཞད་དང་། མོ་གླིང་ཁོལ་མ་ནེའུ་ཆུང་གི་བར་མཆོད་རྟེན་རྣམ་དག་དཀར་པོའི་དྲུང་དུ། སྟོན་པ་ཁྲི་གཙུག་རྒྱལ་བས་སློབ་དཔོན་མཛད། གཡུང་དྲུང་གཙུག་གཤེན་རྒྱལ་བས་མཁན་པོ་མཛད། འ་ཞ་གསང་བ་མདོ་སྡུད་ཀྱིས་དཔང་པོ་མཛད། འབྱུང་བའི་གཤེན་བཞིས་ལོ་ཙཱ་བ་མཛད། ཕོ་གྲལ་གཡས་དང་མོ་གྲལ་གཡོན་དུ་ཕྱེས་ནས། ཕྱི་འཁོར་ནང་འཁོར་གསང་འཁོར་རྣམས་ཀྱི་བློ་ཚད་དང་བསྟུན། སོ་སོར་ཐར་བའི་སྡོམ་པ་རིམ་བཞིན་དགེ་བསྙེན་དང་གཙང་གཙུག་དྲང་སྲོང་གི་སྡོམ་པ་བཅས་སོ་སོར་འབོག་ནས་ཚུལ་མིང་གསོལ་ནས། ཟབ་མོ་ཐིག་ལེའི་དོན་བསྟན་པ་སོགས་ཀྱི་ཕྱིར་དུ་སྟོན་པས་འཁོར་སྤངས་དགོན་པ་མཛད་དེ། ཞེས་ལུང་ལས་གསལ། ལོ་མཛད་དྲུག་ཅུ་རྩ་གཅིག་གི་མཛད་པ་ལེགས་པར་གྲུབ་རྗེས་གཤེན་ལོ་ཉེར་གཅིག་བཞུགས་ཤིང་། རྟག་འཛིན་དང་ལེ་ལོ་ཅན་རྣམས་སུན་འབྱིན་པ་ལ་སོགས་ཀྱི་ཆེད་དུ་མི་རྟག་མྱ་ངན་ལས་འདས་ཚུལ་མཛད་དོ།།
ཞར་བྱུང་དྲང་སྲོང་མའི་སྡོམ་རྒྱུད་སྐོར།
དང་པོ་ནི་གཞན་སྡེའི་ལུང་རིག་སྨྲ་བ་མང་དག་ཅིག་གིས་སེམས་ཚབ་བྱེད་སར་དགེ་སློང་བའི་སྡོམ་རྒྱུད་ཀྱི་ཐད་ད་ལྟ་གནས་ཡོད་མེད་ཀྱི་དོགས་གཞིར་གྱུར་ཡོད་ཀྱང་། བོན་རང་ལུགས་དེའི་ཐད་རི་བོང་གནམ་ལྡིབ་ཀྱི་སྡུག་བསྔལ་བྱེད་མི་དགོས་པར་བག་ཕེབས་ཀྱི་གནས་སུ་གྱུར་ཡོད་མོད། རྒྱུ་མཚན་ནི་བོན་གྱི་ཐུན་མོང་མ་ཡིན་པའི་བཞེད་དགོངས་ལ། དྲང་སྲོང་མར་སྡོམ་པ་གནང་མཁན་གྱི་མཁན་པོ་དྲང་སྲོང་མ་རང་ཡིན་མི་དགོས་པར་དྲང་སྲོང་མཚན་ཉིད་དང་ལྡན་པ(འདིར་མཚན་ཉིད་ལྡན་ཞེས་པའི་གོ་བ་ནི། འདུལ་བའི་ཁྲིམས་ལ་བཙུན་ཞིང་དྲང་སྲོང་གི་སྡོམ་པ་རང་རྒྱུད་ལ་སྨིན་པ་དང་གཅིག སྤྱིར་སྡེ་སྣོད་ཀུན་ལ་མ་རྨོངས་པ་ལྷག་ཏུ་འདུལ་བའི་བསླབ་བྱར་མཁས་པ་དང་གཉིས། གཞན་དོན་ནུས་པ་གཞན་རྒྱུད་ལ་སྡོམ་པ་བསྐྱེད་པར་ནུས་པ་དང་གསུམ། དེ་ལྟར་ཁྱད་བོན་སུམ་ལྡན་ཞིག་གོ།)ཞིག་གིས་གནང་ན་འཐད་པ་ཡིན་ལ། སྟོན་པས་དངོས་སུ་གནང་སར(ཁྲི་བཙུན་ཚུལ་མཛེས་དང་ཚུལ་ཁྲིམས་འོད་ལྡན།)རིང་རྒྱུད་བཤད་མི་དགོས་པར་དུས་རབས་ཉེར་གཅིག་པའི་ནང་དུ་དྲང་སྲོང་མ་ཡོད་ཅིང་། མཚན་གཞི་ཙམ་དུ་མཚན་ནས་སྨོས་ན་༸སྐྱབས་རྗེ་རྒྱལ་བ་སྨན་རིའི་མཁན་སློབ་རྣམ་པའི་མདུན་ནས་དྲང་སྲོང་མའི་སྡོམ་པ་བཞེས་པའི་སྐལ་ལྡན་གྱི་བཙུན་མ་དྲང་སྲོང་ཡེ་ཤེས་བྱམས་མ། དྲང་སྲོང་ཤེས་རབ་དཔལ་མཛེས། དྲང་སྲོང་བསམ་གཏན་དཔལ་མཛེས་སོགས་ཁོང་རྣམ་པ་ད་ལྟ་དངོས་སུ་རདྣ་སྨན་གླིང་གི་བཤད་གྲྭའི་ཁོངས་སུ་ཞུགས་ནས་ཚུལ་མཐུན་བག་ཕེབས་ངང་སློབ་གཉེར་བྱེད་མུས་སུ་མཆིས་ལ། ཇི་བཞིན་གསལ་བོ་ཤེས་འདོད་ཅན་གྱིས་བོན་གྱི་འདུལ་གཞུང་རྣམས་ལ་ཞིབ་ཕྲ་གཟིགས་དང་ཡིད་གཉིས་ངང་གིས་བྲལ་ནུས་སོ།།
གཉིས་པ་སོ་སོ་ཐར་བའི་སྡོམ་པ་འདི་ཇི་ལྟར་བརྒྱུད་པའི་ཚུལ་ནི། སྟོན་པ་ཁྲི་གཙུག་རྒྱལ་བ་དེ་ཉིད་ལས་དངོས་སུ་རྒྱལ་བའི་སྲས་མཆོག་ལྔ་ལ་བརྒྱུད། དེའི་རྗེས་སྟོན་པ་མྱ་ངན་ལས་འདས་འོག་ཏུ་མི་ལོ་བརྒྱ་སོང་བ་དང་བསྟན་པ་ཅུང་ཟད་ལྡིང་བའི་དུས་སུ་དྲང་སྲོང་ཐ་སྐར་རྡོ་རྗེ་བྱ་བ་ལ་སོགས་མཐུ་སྟོབས་རྫུ་འཕྲུལ་དང་ལྡན་ཞིང་ཚེ་ལ་རང་དབང་ཐོབ་པ་རྣམས་ཀྱིས་སྟོན་པ་ལ་གསོལ་བ་བཏབ་པ་ལ་བརྟེན་ནས། གཤེན་ལོ་བཅོ་བརྒྱད་རྫོགས་མཚམས་སུ་གདུང་འཚོབ་མུ་ཆོ་བྱོན་ནས་བོན་གྱི་འཁོར་ལོ་རྒྱ་ཆེར་བསྐོར་བའི་འཛམ་གླིང་བསྟན་པའི་རྒྱན་དྲུག(སྟག་གཟིག་གི་ལོ་ཙཱ་བ་དམུ་ཙ་ཏྲ་ཧེ། ཞང་ཞུང་གི་ལོ་ཙཱ་བ་ཁྲི་ཐོག་སྤར་ཙ། སུམ་པའི་ལོ་ཙཱ་བ་གུ་ཧུ་ལུ་སྤར་ཡ། རྒྱ་གར་གྱི་ལོ་ཙཱ་བ་ལྷ་བདག་སྔགས་གྲོལ། རྒྱ་ནག་གི་ལོ་ཙཱ་བ་ལེགས་དང་རྨང་པོ། ཁྲོམ་གྱི་ལོ་ཙཱ་བ་གསེར་ཐོག་ལྕེ་འབྱམས།)ལ་སོགས་མཁས་གྲུབ་མང་དུ་བྱོན། རྟག་གཟིགས་ལ་མཁས་པ་དམུ་ཙ་ཏྲ་ཧེ། མཚན་ལྡན་ཆེ་བཞིའི(ཡིད་ཀྱི་ཁྱེའུ་ཆུང་། གཏོ་བོ་འབུམ་སངས། རྨ་ལོ། གཡུ་ལོ།)དྲུང་ནས་དྲང་སྲོང་ཆིག་རྫོགས་སུ་མཛད། དམུ་ཙ་ཏྲ་ཧེའི་མཁན་བུ་བདུན་དང་། དེ་རྗེས་མངའ་རིས་སུ་ཡ་གོང་གི་བརྒྱུད་པ་ཉེར་ལྔ་དང་། ཕམ་ཤིའི་བརྒྱུད་པ་སུམ་ཅུ་བྱོན། རྗེས་སུ་མདོ་ཁམས་པ་དྲུག་དང་དེའི་མཁན་བརྒྱུད་དབུས་གཙང་པ་ཉེར་གསུམ་བྱོན་དབུས་གཙང་གི་མཁན་རབས་ཉེར་གསུམ་པ་བྲུ་སྟོན་ཆེན་པོ་ཚུལ་ཁྲིམས་ཡེ་ཤེས་ནས། རྒྱལ་བ་སྨན་རི་བ་མཉམ་མེད་བླ་མར་བརྒྱུད། དེ་ནས་སྨན་རིའི་མཁན་རབས་རིམ་བྱོན་ལ་བརྒྱུད་ཅིང་། ད་ལྟ་རྒྱལ་བ་སྨན་རིའི་མཁན་རབས་སོ་གསུམ་པ་ལུང་རྟོགས་བསྟན་པའི་ཉི་མ་མཆོག་ལ་དངོས་སུ་བརྒྱུད་ནས་བྱིན་རླབས་ཀྱི་ན་བུན་མ་ཡལ་ཞིང་བརྒྱུད་པའི་ཉག་ཐག་མ་ཆད་པར་གནས་མུས་བཅས་སུ་མདོར་བསྡུ་བའོ།།
དཔྱད་གཞིའི་ཡིག་ཆ་ཁག་ཅིག
(1) «འདུལ་བ་གསང་ལུང་།» སྟོན་པ་གཤེན་རབ་མི་བོ། ལྡི་ལི་དཔེ་སྐྲུན་ཁང་། སྤྱི་ལོ2012ལོར།
(2) «མདོ་གཟེར་མིག» དྲང་རྗེ་བཙུན་པ་གསེར་མིག་གིས་གཏེར་ནས་བཏོན། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང༌། སྤྱི་ལོ1991ལོར།
(3) «མདོ་དྲི་མེད་གཟི་བརྗིད།» བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། སྤྱི་ལོ2000ལོར།
(4) མེ་སྟོན་གྱི་འདུལ་རྩ་དང་རྗེའི་མཛད་པའི་དེའི་འགྲེལ།
(5) «བསྟན་པའི་སྲོག་ཤིང་འདུལ་བའི་བསླབ་བྱ་གསལ་བར་བྱེད་པའི་འགྲེལ་བ་འཕྲུལ་གྱི་སྒྲོན་མེ།» མཉམ་མེད་ཤེས་རབ་རྒྱལ་མཚན། ལྡི་ལི་ནས་དཔར། སྤྱི་ལོ2003ལོར།
(6) «རྣམ་དག་འདུལ་བའི་རྣམ་བཤད་ནོར་བུའི་ཕྲེང་བ།» ཀུན་མཁྱེན་ཉི་མ་བསྟན་འཛིན། ལྡི་ལི་ནས་དཔར། སྤྱི་ལོ2003ལོར།
(7) «བསྟན་པའི་རྣམ་བཤད་དར་རྒྱས་གསལ་སྒྲོན།» སྤ་བསྟན་རྒྱལ་བཟང་པོ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། སྤྱི་ལོ1991ལོར།
(8) «བསྟན་འབྱུང་ནོར་བུ་ཀེ་ཏ་ཀའི་དོ་ཤལ།» མཁས་གྲུབ་ལུང་རྟོགས་རྒྱ་མཚོ། གངས་ཏི་སེའི་བོན་གཞུང་རིག་མཛོད་དེབ་ཕྲེང་དང་པོ། མི་རིགས་དཔེ་སྐྲུན་ཁང༌། སྤྱི་ལོ2010ལོར།
(9) «གཡུང་དྲུང་བོན་གྱི་བསྟན་འབྱུང་སྐལ་བཟང་མགྲིན་རྒྱན།» དཔལ་ཚུལ་གྱིས་བརྩམས། བོད་ལྗོངས་མི་དམངས་དཔེ་སྐྲུན་ཁང༌། སྤྱི་ལོ1998ལོར།
(10) «སངས་རྒྱས་བསྟན་རྩིས་ངོ་མཚར་ནོར་བུ་ཕྲེང་བ།» མཛད་པ་པོ་ཀུན་མཁྱེན་ཉི་མ་བསྟན་འཛིན། དཔེ་གཟུགས། བོན་གཞིས་ཐོབ་རྒྱལ་གསར་བ་ནས་པར་དུ་བསྐྲུན།
(11) བོན་སྒོའི་དེབ་ཕྲེང་ཁག བོན་མཐུན་འབྲེལ་ལྷན་ཁང་གི་ལོ་དེབ།
(12) ཉེར་ལྔའི་དྲན་དེབ། གཡུང་དྲུང་བོན་བཤད་སྒྲུབ་འདུས་སྡེ། ལྡི་ལི་དཔེ་སྐྲུན་ཁང་། སྤྱི་ལོ2003ལོར།
(13) «ཞང་བོད་ཀྱི་བསྟན་འབྱུང་ལོ་རྒྱུས་ལྷ་རྒྱུད་རིན་ཆེན་ཕྲེང་བ།» ཀུན་བཟང་བློ་གྲོས་ཀྱིས་བརྩམས། མི་རིགས་དཔེ་སྐྲུན་ཁང༌། སྤྱི་ལོ2013ལོར།
(14) «ཐེག་ཆེན་སངས་རྒྱས་གཡུང་དྲུང་བོན་གྱི་ངོ་སྤྲོད་བློ་གསར་སྒོ་འབྱེད།» འགོ་དགེ་བཤེས་བསྟན་འཛིན་འབྲུག་གྲགས། པེ་ཅིན་མི་རིགས་དཔེ་སྐྲུན་ཁང་། སྤྱི་ལོ1999ལོར།


c: text/html

text: བོད་ཀྱི་བླ་ན་མེད་པའི་དབུ་ཁྲིད་༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ ཨ་མི་རི་ཀའི་སྲིད་འཛིན་སྐུ་ཞབས་ཇོར་ཇེ་བྷུཤ་སྟེང་ཞལ་རྣམ་པ་གཉིས་ཀྱིས་ཇི་ལྟར་གདན་ཞུ་གནང་བ་ལྟར་ ཕྱི་ཟླ་བདུན་པའི་ཚེས་གཅིག་ རེས་གཟའ་ལྷག་པའི་ཉིན་ ཨ་མི་རི་ཀི་ལྷོ་ཕྱོགས་མངའ་སྡེ་ཏྲེཀ་སེས་ཡི་གྲོང་ཁྱེར་ཌ་ལ་སེ་ནང་ཡོད་པའི་བྷུཤ་ལྟེ་གནས་ཁང་དུ་ཆིབས་བསྒྱུར་གནང་སྟེ་ ལྟེ་གནས་ཁང་དེ་དང་འབྲེལ་བ་ཡོད་པའི་ (SMU) གཙུག་ལག་སློབ་གཉེར་ཁང་གི་ཚོགས་ཁང་ཞིག་ཏུ་ དགེ་སློབ་དང་མང་ཚོགས་སྟོང་ཕྲག་ཁ་ཤས་ཤིག་ལ་ བྱམས་པ་དང་སྙིང་རྗེ་སོགས་ཀྱི་གནད་དོན་མང་པོའི་ཐད་གསུང་བཤད་བཀྲིན་ཆེ་གནང་མཛད་ཡོད་ཅིང་ གསུང་བཤད་གསན་མཁན་གྱི་ཁོངས་སུ་སྲིད་འཛིན་ཟུར་པ་སྐུ་ཞབས་བྷུཤ་སྟེང་ཞལ་རྣམ་པ་གཉིས་ཀྱང་ཡོད་པ་རེད།

robotstxt: allowed

filter: keep


text:
Wednesday, September 26, 2012
པདྨ་འོད་གསལ་གླིང་ལ་སོང་བའི་ཉིན་མོ།
ཞོགས་པ་ལང་ནས་གཟུགས་པོའི་འཕྲོད་བསྟེན་གྱི་ཆེད་དུ་རྐང་འགྲོས་ཀྱིས་ཆུ་ཚོད་ཕྱེད་ཀ་ཙམ་སོང་ནས་ནང་དུ་འབྱོར། ཞོགས་འདོན་རྒྱུན་ཁྱེར་རྣམས་མ་ཆད་ཙམ་བྱས་ནས་ཁ་སང་དུས་ཆད་བྱས་པ་ནང་བཞིན་བོད་པ་ཨ་གྱུར་ལགས་དང་། དབྱིན་ཇི་ཕོ་གསར་མེ་ཁོའི་གཉིས་ལ་ཐུག་འཕྲད་དུ་སོང་ནས་ཉིན་གུང་ཟ་མ་མཉམ་དུ་ཟོས། དེ་རིང་གི་ཉིན་མོ་འདི་ནི་ཨོ་རྒྱན་སངས་རྒྱས་གཉིས་པ་ལྷོ་ནུབ་འོ་མའི་མཚོ་ནང་དུ་རྫུས་སྐྱེས་སུ་མེ་ཏོག་པདྨའི་སྦུབས་སུ་འཁྲུངས་པའི་དུས་ཚེས་ཁྱད་པར་ཅན་ཞིག་ཡིན་སྟབས་འདི་ནས་སྐར་མ་བཞི་བཅུ་ཙམ་གྱི་སར་ཡོད་པའི་ངོས་ཀྱི་ཆོས་གྲོགས་ཆེན་པོ་རིག་སྔགས་འཆང་བ་བླ་མ་མཐར་ཕྱིན་ལ་ཉིན་མ་བཅུ་གྲངས་སྔོན་ནས་ཐུག་རྒྱུ་བྱས་པའི་དུས་ཆད་ལྟར་དུ་ངོས་ཀྱི་དགེ་ཕྲུག་བཅུ་གཉིས་ཙམ་དང་མཉམ་དུ་པདྨ་འོད་གསལ་གླིང་ལ་སོང་། དགོན་པའི་ནང་དུ་འབྱོར་བ་དང་མཉམ་དུ་སྔགས་པ་སྔགས་མ་འགའ་ཡིས་ལག་ཏུ་ཁ་གཏགས་བཟུང་ནས་ངོས་ཡོང་སྒུག་བྱས་འདུག ང་ཚོ་ཚང་མ་དགོན་པའི་རྒྱབ་ལོགས་སུ་ཡོད་པའི་མཆོད་རྟེན་རྣམས་མཇལ་ལ་སོང་། དེ་ནས་ཆུ་ཚོད་དྲུག་དང་ཕྱེད་ཀའི་ཐོག་སྔགས་འཆང་བླ་མ་མཐར་ཕྱིན་ལགས་ཕེབས་བྱུང་བས་ངོས་དང་ངོས་ཀྱི་དགེ་ཕྲུག་རྣམས་ནས་ཁ་གཏགས་འདེགས་འབུལ་དང་ཁམས་འདྲི་ཞུས་ནས་འདུ་ཁང་ནང་དུ་འཚོགས་པ་ལ་སོང་། དེ་རིང་གི་འཚོགས་པ་དེ་ནི་བདུད་འཇོམས་གཏེར་གསར་གུ་རུའི་ཚེས་བཅུའི་ཚོགས་མཆོད་ཡིན་སྟབས་ཧ་ཅང་ནས་དགའ་བོ་བྱུང་། མཁས་གྲུབ་ཆེན་པོ་རྩེ་ལེ་སྣ་ཚོགས་རང་གྲོལ་ནས་གསུངས་པ་ལྟར་དུ་དེ་རིང་གི་ཚེས་བཅུ་དེ་ནི་ཚོགས་ཀྱི་འཁོར་ལོ་ཆེན་པོ་ཟེར་བ་དེ་རེད་འདུག་སྙམ་པ་བྱུང་། གང་ཡིན་ཟེར་ན་གཡས་གྲལ་དུ་དཔའ་བོ་བཅུ་དང་གཡོན་གྲལ་དུ་དཔའ་མོ་བཅུ་ཡིས་རྣལ་འབྱོར་བོ་མོའི་གྲངས་ཚད་མཉམ་པ་དང་ལྡན་པའི་སྒོ་ནས་བསྙེན་སྒྲུབས་ཡན་ལག་བཞི་ཡི་ཁོག་ཕུབ་ནས་སོང་བ་ཡིན་ན་ཚོགས་ཀྱི་འཁོར་ལོ་ཡིན་ཞེས་གསུངས་པ་ལྟར་དུ་དེ་རིང་ནི་ཡ་མཚན་པ་ཞིག་ལ་བོད་ཀྱི་སྔགས་བན་སྣ་ལེབ་རྣམས་གཡས་ཕྱོགས་སུ་མགོ་ནག་རུགས་སེ་བསྒྲིགས། གཡོན་ཕྱོགས་སུ་ཨ་རིའི་སྔགས་འཆང་ཕོ་མོ་སྣ་བོ་ཆེ་རྣམས་མགོ་སེར་རུགས་སེ་བསྒྲིགས་ནས་འདོན་པ་མཉམ་དུ་གཏོན་པས་བྱིན་བག་ལ་སྣང་བ་སྐྱིད་པོ་འདྲ་ཞིག་བྱུང་། དེ་ནས་ཚོགས་ཀྱི་སྐབས་སུ་སྔགས་འཆང་ཆེན་པོ་བླ་མ་མཐར་ཕྱིན་ལགས་ནས་དབྱིན་སྐད་ཐོག་ཏུ་ཚེས་བཅུའི་ཕན་ཡོན་མདོར་བསྡུས་དང་མཉམ་དུ་ངོས་ལ་མཁས་རབ་དང་བཙུན་རབ་སོགས་སྐར་མ་བཅོ་ལྔ་ཙམ་གྱི་རིང་བསྟོད་ར་ལུང་པ་གང་གཏང་བྱུང་བས་ང་ནི་ངོ་ཚ་འདྲ་བྱུང་སོང་། གང་ལྟར་དུ་བླ་མ་མཐར་ཕྱིན་རིན་པོ་ཆེ་ཁོང་ནི་དངོས་གནས་སྔགས་འཆང་བརྒྱུད་པ་མ་ཉམས་པ་ཁོང་གི་རྩ་བའི་བླ་མ་སྐྱབས་རྗེ་གདུང་སྲས་ཕྲིན་ལས་ནོར་བུ་རིན་པོ་ཆེའི་ཐུགས་སྲས་གཅིག་པུ་ཆོས་པ་ཡང་དག་པ་ཞིག་མཐོང་སོང་བས་སྔར་ལོར་ངོས་ནས་ཁོང་གི་མདུན་ནས་བདུད་འཇོམས་གཏེར་གསར་ཕུར་པའི་དབང་ཞིག་ཀྱང་ཞུས་པ་ཡིན། ཆུ་གཅིག་ལ་གནས་པའི་ཉ་སྲམ་ཞེས་པའི་དཔེ་ལྟར་དུ་ས་གནས་འདིར་བོད་པའི་ཆོས་ཚོགས་ཆེ་ཤོས་འགའ་ཡོད་པ་དེ་ནི་བླ་མ་བཟོད་པའི་སངས་རྒྱས་སྨན་བླའི་ཆོས་ཚོགས་དང་། པདྨ་འོད་གསལ་གླིང་གཉིས་གཅིག་པུ་ཡིན་པས་ང་ནི་པདྨ་འོད་གསལ་གླིང་དགོན་པའི་བླ་སློབ་རྣམས་ལ་ཧ་ཅང་ནས་ཀྱང་དགའ་བོ་ཡོད།
དེ་ནས་ཚོགས་འཁོར་སྨོན་ལམ་གྱིས་མཇུག་ཡོངས་སུ་གྲུབ་པར་བྱས་ནས་ངོས་ཀྱི་དགེ་ཕྲུག་རྣམས་དང་ལྷན་དུ་དེ་རིང་སྐྱིད་རབ་དང་ཡག་རབ་སོགས་སྐད་ཆ་བཤད་བཤད་བཞིན་ནང་དུ་འབྱོར་ནས་དེ་རིང་གི་ཉིན་ཐོ་མདོར་བསྡུས་ཞིག་གཏང་ནས་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར། སི་ཁྲོན་ཞིང་ཆེན་དཀར་མཛེས་ཁུལ་མི་དམངས་སྲིད་གཞུང་གིས་གཙོ་སྒྲུབ་དང་། དཀར་མཛེས་ཁུལ་ཡུལ་སྐོར་འཕེལ་རྒྱས་ཨུ་ཡོན་ལྷན་ཁང་གིས་འགན་སྒྲུབ་བྱས་ལ། ཀོང་ཏུང་ཞིང་ཆནེ་ཡུལ་སྐོར་ཅུའུ་དང་ཀོང་ཏུང་ཞིང་ཆེན་གྱི་ཁ་གཏད་བོད་སྐྱོར་བྱེད་པའི་ལས་དོན་ཚོགས་ཁག ཀོང་ཀྲོའུ་གྲོང་ཁྱེར་ཡུལ་སྐོར་མཐུན་ཚོགས་བཅས་ཀྱི་རྒྱབ་སྐྱོར་བྱས་པའི2017ལོའི་སི་ཁྲོན་དཀར་མཛེས་ཡུལ་སྐོར་ཆེད་དམིགས་ཁྱབ་སྤེལ་འོས་སྦྱོར་ཚོགས་འདུ་དེ་ཀོང་ཏུང་ཞིང་ཆེན་གྱི་ཡུལ་སྐོར་ཚོང་ཟོག་འགྲེམས་ཚོགས་ཀྱི་རིང་ཀོང་ཀྲོའུ་རུ་ཚོགས།
ཁྱབ་སྤེལ་འོས་སྦྱོར་ཚོགས་འདུའི་སྟེང་། ཀོང་ཏུང་ཞིང་ཆེན་ཡུལ་སྐོར་ཅུའུ་ཡི་ཅུའུ་ཀྲང་གཞོན་པ་ཙེང་ཞའོ་ཧྥང་དང་། ཁུལ་ཏང་ཨུའི་རྒྱུན་ཨུ། ཁུལ་མི་དམངས་སྲིད་གཞུང་གི་ཁུལ་དཔོན་གཞོན་པ། ཀོང་ཏུང་ཞིང་ཆེན་གྱི་ཁ་གཏད་བོད་སྐྱོར་ལས་དོན་ཚོགས་ཁག་གི་ཙུའུ་ཀྲང་ལི་ཞིན་བུན་སོགས་ཀྱིས་སོ་སོར་གསུང་བཤད་གནང་ལ། ཁུལ་ཡུལ་སྐོར་འཕེལ་རྒྱས་ཨུ་ཡོན་ལྷན་ཁང་དང་དུང་དཀར་ལུང་པའི་མཛེས་ལྗོངས་ཁུལ། འདབ་པ་ཉི་བརྟེན་མཛེས་ལྗོངས་ཁུལ། དེ་བཞིན་ཕྱག་ཕྲེང་རྫོང་སོགས་སུ་ཡུལ་སྐོར་ལམ་ཐིག་རྩེ་གྲས་དང་གཟིགས་སྐྱོང་སྲིད་ཇུས། དེ་མིན་འབྲེལ་ཡོད་ཀྱི་ཆ་འཕྲིན་ཁྱབ་བསྒྲགས་བྱས།
ཤེས་རྟོགས་བྱུང་བར་གཞིགས་ན། དཀར་མཛེས་ཁུལ་གྱི་ཡུལ་སྐོར་ཐོན་ཁུངས་ཕུན་སུམ་ཚོགས་ཤིང་། འཛམ་གླིང་རིམ་པའི་ཡུལ་སྐོར་ཐོན་ཁུངས་མང་པོ་དེ་དག་ལ་འབའ་ཞིག་གི་རང་བཞིན་དང་ཚབ་བྱེད་ཐབས་བྲལ་བའི་རང་བཞིན་ལྡན་པ་སྟེ། སྡེབ་སྒྲིག་ལེགས་པ་དང་། སྤུས་ལེགས་ཡིན་པ་དེ་ནི་འཛམ་གླིང་ཡུལ་སྐོར་རྩ་འཛུགས་ཀྱི་མཚན་ཉིད་དེ“ ཀྲུང་གོ་འཛམ་གླིང་གི་རང་བྱུང་སྐྱེ་ཁམས་ཡུལ་སྐོར་དང་ཁམས་པའི་རིག་གནས་ཡུལ་སྐོར་བྱ་ཡུལ་གྱི་ཕྱོགས་སུ་བསྐྱོད་པ”ཞེས་པ་ཡིན་།
ཐེངས་འདིའི་ཁྱབ་སྤེལ་འོས་སྦྱོར་ཚོགས་འདུའི་དམིགས་ཡུལ་ནི་ཀོང་ཏུང་གིས་ཁ་གཏད་རོགས་སྐྲུན་བྱས་པ་བརྒྱུད་ཁྱད་དུ་འཕགས་པའི་རང་བྱུང་དང་སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་ཀྱི་ཐོན་ཁུངས་བེད་སྤྱོད་གང་ལེགས་བྱས་ཏེ། སྲུང་སྐྱོབ་དང་གསར་སྤེལ་གཉིས་ཀར་མཐོང་ཆེན་དང་འབྲེལ་ཡོད་ཡུལ་སྐོར་སྒྲིག་བཀོད་ལྷན་སྦྱར་འཐུས་ཚང་དུ་གཏོང་བ། རིག་གནས་ཀྱི་ནང་དོན་ཟམ་མི་ཆད་པར་མཐོ་རུ་གཏོང་བ། ཤུགས་ཆེན་སྒོས་ས་ཁོངས་ཧྲིལ་པོའི་ཡུལ་སྐོར་འཕེལ་རྒྱས་སུ་གཏོང་བ་རྒྱུན་འཁྱོངས་བྱ་རྒྱུ་མ་ཟད། ད་དུང་ཀོང་ཏུང་གི་ཡུལ་སྐོར་ཚོང་ཟོག་འགྲེམས་ཚོགས་སོགས་སྟེགས་བུ་བརྒྱུད་དེ་དཀར་མཛེས་ཀྱི་ཡུལ་སྐོར་མཚན་སྙན་དང་ཤུགས་རྐྱེན་སྔར་བས་མཐོ་རུ་གཏོང་རྒྱུ་དང་། རྒྱལ་ཡོངས་དང་མཉམ་དུ་འབྱོར་འབྲིང་སྤྱི་ཚོགས་སྐྲུན་ཐུབ་པར་སྐུལ་འདེད་གཏོང་ཆེད་དང་འཛམ་གླིང་གི་ཡུལ་སྐོར་བྱ་ཡུལ་སྔ་མོ་ནས་སྐྲུན་ཆེད་འབད་བརྩོན་མདུན་སྐྱོད་བྱ་རྒྱུ་དེ་ཡིན། །
རྩོམ་སྒྲིག་པ། ཀླུ་མོ་མཚོ།


text:
ཐེངས་འདིའི་གྲོས་ཚོགས་མཇུག་བསྒྲིལ་ཡོད་པ་རེད།
“ད་ལྟ་ཆོལ་ཁ་ཆོས་ལུགས་ཀྱི་མཐུན་ལམ་ལ་གནོད་གཞིར་གྱུར་པ་དང་། ༧གོང་ས་མཆོག་ལ་མཚན་སྨོད་ཀྱི་གཞི་གང་ཡང་ལྷག་མེད་ཅེས་གསལ་པོ་ཞུ་རྒྱུ་ཡིན། གྲོས་ཚོགས་ཀྱི་འཐུས་མི་རྣམས་དང་རྒྱ་ཆེའི་མང་ཚོགས་བློ་བདེ་པོ་བྱས་”ཞེས་སྤྱི་འཐུས་ཚོགས་གཙོས་གསུངས་སོང་།
དེ་ཡང་ཟླ་འདིའི་ཚེས་༢༨ ཉིན་སྐབས་༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་བཞི་པ་མཇུག་བསྒྲིལ་ཡོད་པ་དང། ཉིན་དགུ་རིང་གྲོས་ཚོགས་ནང་མྱ་ངན་གུས་འདུད་ཀྱི་གྲོས་ཆོད་༧། ཁྲིམས་སྒྲིག་བསྐྱར་བཅོས་ཁག་ཅིག ལྷན་ཁང་ཁག་གི་ལས་བསྡོམས་ཐོག་བགྲོ་གླེང་དང་། བསྐྱར་ཞིབ། བཀའ་ཤག་གིས་ལན་འདེབས་གསལ་བཤད། མང་ཚོགས་རྩིས་ཁྲའི་ཚོགས་ཆུང་གི་སྙན་ཐོ་སྙན་སྒྲོན་བཅས་གནང་ཡོད་པ་རེད།
ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་གྲོས་ཚོགས་མཇུག་བསྡོམས་ཀྱི་གཏམ་བཤད་གནང་དོན། “ང་ཚོས་ལས་དོན་གང་བརྩམས་ནའང་བོད་མིའི་སྒྲིག་འཛུགས་དང་། བོད་མི་རིགས་ཀྱི་ལས་དོན་དང་འབྲེལ་བ་ཡོད་པ་ཆགས་དགོས་རེད་ལ། བོད་དོན་བདེན་མཐའ་གསལ་ཐབས་སུ་རྒྱ་ནག་གཞུང་དང་རྒྱལ་སྤྱིའི་ཆབ་སྲིད་ཀྱི་གནས་བབས་ཐོག་ལ་ལས་རིམ་སྒྲིག་དགོས་རེད། ད་ལྟའི་ཆར་ཆབ་སྲིད་ཐོག་དམར་ཤོག་གི་སྒྲིག་འཛུགས་ལ་ལམ་སེང་འགྱུར་བ་འགྲོ་ཡི་བཤད་ཐུབ་ཀྱི་མ་རེད་དེ། རྒྱལ་སྤྱིའི་སྤྱི་ཚོགས་ཀྱི་ཐོག་ནས་བཟང་ཕྱོགས་ཀྱི་འགྱུར་བ་ངོས་འཛིན་བྱས་ན་མ་འགྲིག་པ་མེད་པའི་གནས་སྟངས་ཡོང་གི་འདུག ཉེ་ཆར་རྒྱལ་ཚོགས་ཀྱི་ཚོགས་ཆེན་སྐབས། རྒྱ་ནག་གི་ཕྱི་སྲིད་བློན་ཆེན་ཝང་ཡེན་གྱིས་རྡུལ་ཕྲན་མཚོན་ཆ་འབྲེལ་བའི་ཐོག་གནད་དོན་གང་ཡིན་ནའང་། ཕན་ཚུན་སྐད་ཆ་བཤད་ནས་ཐག་གཅོད་བྱེད་དགོས་སྐོར་གསུངས་འདུག ༧གོང་ས་མཆོག་གི་དགོངས་གཞི་དང་། བོད་མིའི་སྒྲིག་འཛུགས་ཀྱི་ལངས་ཕྱོགས་སྲིད་ཇུས་དབུ་མའི་ལམ་གྱི་ཐོག་ནས། བོད་རྒྱ་གཉིས་ཕན་ལ་མདུན་བསྐྱོད་བྱེད་ཐུབ་པ། ཅིག་བྱས་ན། བཟང་ཕྱོགས་ཀྱི་འགྱུར་བ་འགྲོ་བའི་རེ་བ་ཞིག་མཐོང་གི་ཡོད་རེད། ང་ཚོའི་སྒྲིག་འཛུགས་ངོས་ནས་གོ་སྐབས་དམ་འཛིན་བྱེད་ཐུབ་དགོས་པ་དང་། གནས་སྟངས་དེའི་ཐོག་འཐུས་ཤོར་མེད་པ་བྱེད་དགོས་པ་གལ་ཆེ་ཤོས་རེད། རྒྱ་ནག་གཞུང་གིས་བོད་དོན་ཐོག་ལག་པ་མ་འཆང་ནས་མུ་མཐུད་ལྷག་ཐུབ་མེད་པ་མཐོང་གི་ཡོད་རེད། བོད་ནང་གི་སེམས་ཤུགས་དང་ལྷག་བསམ་གྱིས་བོད་མིའི་འདུ་ཤེས་དམ་འཛིན་ཐུབ་པ་དེ་གཅིག་རེད། ང་ཚོ་བཙན་བྱོལ་ནང་ནས་༧གོང་ས་མཆོག་དང་། བོད་མིའི་སྒྲིག་འཛུགས་ཀྱི་སེམས་ཁུར། རྒྱལ་སྤྱིའི་ཐོག་ནས་བོད་དོན་ལ་ཐུགས་སྣང་གནང་གི་ཡོད་པས། རྒྱ་ནག་གིས་བོད་དོན་ཟུར་ལ་གཡུག་ནས་འཇོག་པ་ཞིག་ཡོང་གི་མེད་པའི་མཐོང་སྣང་བྱུང་སོང་”ཞེས་དང་། བོད་ཀྱི་སྐད་ཡིག་ལ་དོ་སྣང་དགོས་སྐོར་དང་། ད་ལྟའི་ཆར་གྲོས་ཚོགས་འདི་ཡང་སོ་སོའི་སྐད་ཡིག་ཐོག་འཚོགས་ཐུབ་པ་དེ་གཟི་བརྗིད་ཆེན་པོ་མི་གཞན་གྱིས་ཀྱང་མཐོང་གི་ཡོད་སྐོར་གསུངས་སོང་།
ཚོགས་གཙོས་གྲོས་ཚོགས་འདིའི་ནང་གནད་དོན་གཅིག་གི་ཐོག་གྲོས་ཚོགས་འཐུས་མི་ཁག་ཅིག་ཕྱི་ལ་ཐོན་ནས་ཚོགས་ཐེངས་གཅིག་འཚོགས་མ་ཐུབ་པའི་སྐོར་དང་འབྲེལ་ནས་གསུང་སྐབས། གནད་དོན་དེ་སྲིད་སྐྱོང་གིས་གསལ་བཤད་གནང་བ་དང་། ཚོགས་གཙོའི་གཏམ་བཤད་རྗེས། སྐད་ཆ་གསལ་པོ་ཆགས་པ་དང་། སྤྱི་འཐུས་དེས་སྐད་ཆ་ཕྱིར་འཐེན་བྱས་རེད། ཚོགས་གཙོས་གྲོས་ཚོགས་ཀྱི་དེབ་ཐེར་ནས་ཕྱིར་འཐེན་བྱེད་རྒྱུའི་ཐག་གཅོད་བྱས་ཡོད་པས། “ད་ལྟ་ཆོལ་ཁ་ཆོས་ལུགས་ཀྱི་མཐུན་ལམ་ལ་གནོད་གཞིར་གྱུར་པ་དང་། ༧གོང་ས་མཆོག་ལ་མཚན་སྨོད་ཀྱི་གཞི་གང་ཡང་ལྷག་མེད་ཅེས་གསལ་པོ་ཞུ་རྒྱུ་ཡིན། གྲོས་ཚོགས་ཀྱི་འཐུས་མི་རྣམས་དང་རྒྱ་ཆེའི་མང་ཚོགས་བློ་བདེ་པོ་བྱས་”ཞེས་གསུངས་པ་དང་། གྲོས་ཚོགས་འཐུས་མི་ཚོས་སྐད་ཆར་རིང་ཐུང་རེ་ཤོར་བ་ལ་སྤྱི་འཐུས་ཚོས་འགན་ཁུར་དགོས་སྐོར་དང་། མང་ཚོགས་ཀྱི་ངོས་ནས་སྐད་ཆ་བཅད་གཏུབ་བྱས་ཏེ་གང་སར་གཏོང་བ་སོགས་ལ་མང་ཚོགས་ཀྱིས་ཀྱང་འགན་ཁུར་དགོས་སྐོར་གསུངས་སོང་།
དེ་བཞིན་ཚོགས་གཙོས་བོད་མི་རིགས་སྐྱིད་ན་མཉམ་སྐྱིད་དང་སྡུག་ན་མཉམ་སྡུག བསམ་ཚུལ་མ་མཐུན་པ་གང་བྱུང་ཡང་བགྲོ་གླེང་གྲོས་བསྡུར་བྱས་ཏེ་ནུས་པ་མཉམ་སྤུངས་དགོས་སྐོར་དང་། སྤྱི་འཐུས་ཀྱི་ངོས་ནས་ལས་འགུལ་ཞིག་སྤེལ་རྒྱུར་ཐག་གཅོད་བྱས་ཡོད་སྐོར་གསུངས་སོང་།།
གསར་འགོད་པ་ཆོས་ཉིད་འོད་ཟེར།


text:
བརྩམས་དེབ་ཀྱི་སྐོར།
དེའི་རྗེས་སུ་ཁོང《དུས་བབ་བདུན་དེབ》ཀྱི་ཟུར་དེབ་ཀྱི་སྒྲིག་གཙོ་མིན་ནའང་། ཁོང་གི་རྣོ་དབལ་ལྡན་པའི་རྩོམ་ཡིག་རྣམས་འཇར་མན་གྱི་ཤེས་ཡོན་པའི་ཚངས་ཐིག་ལྟ་བུའི་ཚགས་དེབ་དེའི་ངོས་སུ་ཟམ་མ་ཆད་པར་བཀོད། དེ་དང་ཆབས་ཅིག་ཁོང་གི་བརྩམས་ཆོས་སྔ་གཞུག་ཏུ་པར་སྐྲུན་བྱས་པ་ལ། 《ཧེ་ནེའི་མཛད་རྣམ》དང་། 《ཐི་ཧོ་སི་ཁིའི་མཛད་རྣམ》《ལོ་ཁ་ཆིའི་མཛད་རྣམ》《མར་ཁེ་སིའི་མཛད་རྣམ》 བརྩམས་སྒྲུང《སྤྲིན་འཐུང་མཁན》སོགས་ཡོད་ཅིང་། ༢༠༠༣ལོར། ཁོང་གིས་རང་གི་མི་ཚེའི་དྲན་ཐོ《ཟིང་ཆ་སློང་བའི་སྐྱེ་བོ》ཞེས་པ་པར་དུ་བསྐྲུན་ཅིང་དེར་གཞན་གྱིས་ཐོས་ན་སྐྱི་གཡའ་བར་བྱེད་པའི་འདས་དོན་མང་པོ་ཞིག་སྦ་གསང་མེད་པར་བྲིས་ཡོད་པས་འཇར་མན་གྱི་རྩོམ་སྟེགས་ཉིད་འུར་ཆི་ལེར་བཏང་། ཏག་ཏག་དྲན་ཐོ་དེ་རུ་ཁོང་གི་གཅུགས་གྲོགས་གྷ་ར་སེའི་གསང་བ་དག་ཀྱང་སྒོར་ཕྱུང་ཡོད་པས་ཁོང་གཉིས་ཀྱི་བགྲང་བྱ་མང་པོའི་རིང་གི་མཛའ་བརྩེ་ལའང་བཞི་ཤད་འཇོག་དགོས་བྱུང་། མི་ཚེ་གང་བོའི་ནང་ཁོང་གི་བརྩམས་དེབ་པར་དུ་བསྐྲུན་པ་ལ་བཞི་བཅུར་ཉེ་བ་ཞིག་ཡོད་ལ། དེའི་ནང་ན་རྩོམ་རིག་དཔྱད་བརྗོད་དང་། སྐྱེས་བུ་གཞན་གྱི་མཛད་རྣམ། དེབ་བྲིན་པོ་སོགས་ཅི་རིགས་ཡོད། དེ་བས་ཁོང་གི་བརྩམས་ཆོས་ཀྱི་ནང་དོན་ཕུན་སུམས་ཚོགས་པ་དང་། ཁོང་ནི་དེབ་འབོར་ཆེན་རྩོམ་མཁན་ཞིག་ཏུ་ངོས་འཛིན་ཆོག
༢༠༡༠ལོར། ཁོང་གིས་《ཝ་དྷ་ཚིའི་ཉིན་ཐོ》ཞེས་པའི་དེབ་ཅིག་ཀྱང་པར་སྐྲུན་མཛད། དེབ་དེ་ནི་མངོན་སུམ་དང་རྟོག་བཏགས་གཉིས་རྐྱ་འཐབ་པར་བྱས་ཏེ་བྲིས་པ་ཞིག་རེད། དེབ་དེའི་ནང་དུ། ཁོང་གིས་རང་ཉིད་དང་ལུས་འབྲེལ་བྱུང་བའི་སྐྱེས་ཕོ་ཆིག་སྟོང་ཡོད་པ་དང་། བུད་མེད་ཉི་ཤུ་ཡོད་པ། དེའི་ནང་གི་བུད་མེད་གཉིས་ལ་མངལ་སྦྲུམ་མྱོང་ནའང་ཁོང་ནི་ཕྲུ་གུ་བཙའ་བར་མི་འཐད་པས་བཙར་མ་བཅུག་པ་སོགས་བྲིས་ཡོད། ཕྱིས་སུ། ཁོང་དགུང་ལོ་༨༡ལ་སོན་སྐབས། དོན་དེའི་སྐོར་ལ་འགྱོད་སེམས་བསྟན་ཡོད་དེ། “དོན་དངོས་སུ་ང་རང་ཨ་ཕ་ཞིག་ཏུ་འགྱུར་རུང་ཡིན་མོད། དེ་ལྟར་མ་བྱུང་བས་དེ་ནི་ཚེ་སྲོག་ལ་གཅེས་སྤྲས་མ་བྱས་པ་ཉིད་དུ་ཟད”ཅེས་གསུང་མྱོང་།
ཝ་དྷ་ཚེའི་སྨྱོ་སྤྱོད་ཀྱི་ནང་དོན་དང་ལྡན་ཅིང་ཁ་རི་ཁ་ཐུག་གི་མི་ཚེའི་དྲན་ཐོ་ཡིས་འཇར་མན་གྱི་ཤེས་ཡོན་པའི་སྡེ་རུ་གྲགས་འགུལ་ཆེན་པོ་བཟོས། འགའ་ཞིག་གིས་དེས་ཡིད་སེམས་ཀུན་ནས་འདྲེན་ཅིང་བསླུ་བར་བྱེད་ཟེར་ལ་ཡང་འགའ་རེས་དེ་ནི་ཚུལ་མིན་གྱི་སྤྱོད་པ་འགའ་ཞིག་གིས་བཀང་བས་བཀླག་ཏུ་མི་བཏུབ་ཟེར།
རྒས་པས་ཁུར་གྱིས་མནར་ཅིང་། མི་འདོད་ནད་ཀྱིས་ཀུན་ནས་གཙེས་པས། ཝ་དྷ་ཚིའི་འཇིག་རྟེན་ནས་མུ་མཐུད་དུ་འཚོ་བའི་འདུན་པ་རིམ་བཞིན་ཉམས་པར་གྱུར། ༢༠༡༤ལོའི་ཟླ་དགུ་བར། ཁོང་གིས་རྩོམ་པ་པོའི་དཔུང་སྡེ་ནས་བུད་པ་ཀུན་ལ་བསྒྲགས་ཤིང་།
༢༠༡༥ལོའི་ཟླ་༢པའི་ཚེས་༢༦ཉིན། ཁོང་སི་ཝེ་ཙིར་ལན་ཊིའི་གྲོང་ཁྱེར་ཟོ་རེ་ཁི(Zurich)ནས་ལྕེབས་ཏེ་འཇིག་རྟེན་འདི་དང་གཏན་དུ་གྱེས་ལ། གོང་དུ་གླེང་བ་བཞིན་དེའི་ཕྱི་ཉིན་ནི་ཁོང་གི་ཆེས་མཐའ་མའི་བརྩམས་དེབ་འགྲེམ་སྤེལ་བྱེད་པའི་ཉིན་མོ་རེད།
ཁོང་གི་བརྩམས་དེབ་རྗེས་མ་ནི་ཝོ་འོལ་ཐི(Rowohlt)རྩོམ་སྒྲིག་ཁང་དུ་ལས་ཀ་སྒྲུབ་སྐབས་ཀྱི་དྲན་ཐོ་ཡིན་པ་དང་། མིང་ལ《མི་ཧྲེང་གི་འཚོ་བ》ཟེར། དེ་ནི་སྐྱེ་ཕོ་གཉིས་ཕན་ཚུན་ཆགས་ཤིང་འདྲིས་པའི་སྐྱོ་སྡུག་གི་གཏམ་རྒྱུད་ཅིག་རེད། དེ་རུ“གཅིག་ནི་ཅིག་ཤོས་དེ་ལ་ཆགས་ཤིང་འདྲིས་པར་གྱུར་ལ། ཕན་ཚུན་འབྲལ་བར་མི་བཏུབ། འོན་ཏེ་ཕན་ཚུན་ལ་འཚེ་ཞིང་གནོད་པར་བྱེད་པས་སྡུག་བསྔལ་གྱིས་ཀུན་ནས་མནར་ཅིང་སོ་སོར་གྱེས། དེ་ལྟ་ནའང་ཁོང་གཉིས་སུས་ཀྱང་རང་ཉིད་མུན་པའི་དོང་དུ་འདྲེན་པར་བྱས་པའི་བརྩེ་དུང་དེ་བརྗེད་མི་སྲིད”ཅེས་བྲིས་ཡོད།
ཝ་དྷ་ཚིའི《དུས་བབ་བདུན་དེབ》ཀྱི་ལས་གྲོགས་ཚོས་ཁོང་གི་སྐོར་ལ་རྗེས་དྲན་གྱི་རྩོམ་ཡིག་བྲིས་པའི་ནང་དུ“ཁོང་ནི་དུས་སྐབས་དེའི་ཆེས་མཆོག་ཏུ་གྱུར་བའི་ཟུར་དེབ་ཀྱི་གཙོ་སྒྲིག་པ་ཞིག་ཡིན། གཤིས་རྒྱུད་དྲང་ལ་འཆར་སྒོ་མྱུར། འཁོན་ཅིང་རྩོད་པར་བྱ་བ་ལ་རབ་ཏུ་མོས། སྤྱོད་པར་ཆ་འཇོག་མེད། གཟབ་ཉམས་དང་ལྡན་ཅིང་དགའ་ཕྱོགས་ནི་དམིགས་བསལ་བ་ཉིད། རང་རྩིས་ཆེ། འོན་ཀྱང་དེ་དག་ལས་མངོན་པའི་གཏམ་འདོད་ཚ་བོ་དག་ནི་ཁོང་གི་ཞན་ཆ་མ་ཡིན་པར་ཁོང་ཉིད་གཞན་ལས་སྟོབས་ལྡན་དུ་འགྱུར་བའི་རྐྱེན་དུ་གྱུར་ཡོད། ཁོང་ནི་སྐྱེས་ཐོབ་ཀྱི་ཤེས་རབ་ཅན་ཞིག་དང་། འཆལ་བོ་ཞིག བུད་མེད་ལ་དགའ་ཞིང་སྐྱེས་པར་འཇུག་མཁན་ཞིག རྩོད་པར་མཁས་ཤིང་གཞན་ལ་འགྲན་སློང་མཁན་ཞིག།སྤམ་རྫུ་སྟོན་ཡང་གཟབ་ཉམས་ཀྱིས་ཀུན་ནས་ཕྱུག་པའི་སྐྱེ་བོ་ཞིག་ཡིན”ཞེས་བྲིས་འདུག
ཁོང་སྐུ་གཤེགས་ཁའི་དུས་སྐབས་དེར། ཁོང་གིས་དབུགས་མདོངས་བཅུ་གཉིས་ཅན་གྱི་ཕོར་ཤཱི[Porscheའཇར་མན་གྱི་མོ་ཊ་གྲགས་ཅན་ཞིག་སྟེ། དུས་རབས་སྔོན་མའི་ལོ་རབས་སུམ་ཅུ་བའི་དུས་ཀྱི་ཇུས་འགོད་མཁན་པོ་ཕོར་ཤཱིས་ཇུས་འགོད་བྱས་པས་མིང་ཡང་དེ་ལྟར་གྲགས།]ཞིག་བཏང་སྟེ་ཕྱི་ལ་སྨན་ཉོ་རུ་འགྲོ་བཞིན་ཡོད་པ་ཀུན་གྱིས་མཐོང་།
སྤྱོད་ལམ་དང་གཤིས་ཁམས་ལ་དང་དོད་བྱེད་པ།
ཝ་དྷ་ཚི་ལགས་ཀྱིས་བསམ་ན། སུ་དང་གང་ཞིག་ཡིན་རུང་སྐྱེ་བོ་གཞན་ལ་འབྲེལ་ལམ་འཛུགས་དུས་ཆ་ལུགས་གཙང་མར་བྱ་བ་དང་སྤྱོད་ལམ་ལ་དང་དོད་བྱ་དགོས་པ་དང་། དེང་གི་སྐྱེ་བོ་མང་པོ་ཞིག་གི་སྤྱོད་པ་ནི་ཤིན་ཏུ་རྫོབ་ཅིང་རྩུབ་པས་ཁོ་ཚོས་སྤྱི་མཐུན་གྱི་གུས་ལུགས་བསྐྱང་མི་ཤེས་པར་འདོད། ཝ་དྷ་ཚིས་ཆ་ལུགས་དང་སྤྱོད་ལམ་ལ་དང་དོད་ཆེན་པོ་བྱ་ཞིང་། ལྷག་པར་དུ་གསོལ་ཚིགས་ལ་རོལ་དུས་ཀྱི་གུས་ལུགས་ལ་ཤིན་ཏུ་གཟབ་པར་བྱེད། ཁོང་གི་གུས་ལུགས་སྐྱོང་སྟངས་དེ་ནི་འཇར་མན་གྱི་གནའ་བོའི་སྐུ་དྲག་གི་གུས་ལུགས་ཀྱི་རྒྱུན་བཟུང་བ་ཉིད་དོ།། དེ་བས་ཁོང་གི་དེ་སྔའི་གྲོགས་པོ་གྷུན་ཐ•གྷ་ར་སེ(Günter Grass)ལགས་ཀྱིས་ཁོང་གི་བུ་མོ་གཉིས་ཀར་ཝ་དྷ་ཚིས་གུས་ལུགས་སྐྱོང་ཚུལ་སློབ་པའི་རེ་བའང་ཞུས་མྱོང་།
༡༩༨༠ལོར་ཝ་དྷ་ཚི(གཡས་ཀྱི་དང་པོ)རྩོམ་མཁན་གཞན་དག་དང་མཉམ་དུ་འདུ་ཚོགས་ལ་ཞུགས་པའི་ཚུལ།
ཝ་དྷ་ཚིས་དྲན་ཐོ་རུ་འདི་ལྟར་བྲིས་ཡོད་དེ། ཧན་བྷིར་ཀིར་གྱི“དུས་བཞིའི་མགྲོན་ཁང”ཞིག་གི་གསོལ་ཁང་དུ། མགྲོན་པོ་འགའ་ཞིག་གིས་ལྕེ་ཡིས་གསོལ་གྲི་ལྡག་པར་བྱེད་པ་དང་། ཡང་ན་ལག་པ་གཡོན་པས་གསོལ་གྲི་འཛིན་པར་བྱེད་ཅིང་དེ་ཉིད་མཐོ་རུ་བཏེགས་པའི་ཚེ་ན་རྒྱལ་དར་ཅིག་དང་འདྲ། སྐབས་དེར་ངས་ནི་དུས་ངེས་མེད་དུ་སྨན་ཁང་ལ་ཁ་པར་གཏོང་རྩིས་བྱས་པ་ཡིན། རྒྱུ་མཚན་ནི་མི་དེ་ཚོས་གསོལ་གྲིས་རང་གི་ལྕེ་གཅོད་སྲིད་པ་འདྲ།
དགོང་ཚིགས་ཀྱི་དུས་ལ་བསླེབས་དུས། གལ་སྲིད་གསོལ་ཁང་ལེགས་པོའི་ནང་དུ་མ་སོང་པར་གནམ་གཤིས་ཀྱང་ལེགས་ཚེ་ཝ་དྷ་ཚི་ལགས་ཀྱིས་ཁོང་རང་གི་ཁྱིམ་མམ་ཡང་ན་མེ་ཏོག་ལྡུམ་ར་ནས་གསོལ་ཚིགས་བཞེས་པ་རེད། ཁོང་གིས་གསར་འགོད་པར་གསུང་བ་ལྟར་ན། གལ་སྲིད་གསོལ་ཚིགས་མཆོད་མཁན་ལ་ཁོང་གཅིག་པུ་ལས་མེད་ཀྱང་། ཁོང་གིས་ཆ་ལུགས་བརྗེ་སྲིད་པར་མ་ཟད། གསོལ་ཅོག་གི་སྟེང་ལ་མེ་ཏོག་ཆུན་པོ་ཞིག་དང་ལཱ་སྒྲོན་ཞིག་འཇོག་ཅིང་། གནའ་རབས་ཀྱི་རོལ་མོ་ཞིག་ཀྱང་གྲགས་སུ་འཇུག་པ་རེད། དེ་ལྟ་ནའང་ཁོང་གིས་རང་ཉིད་ནི་ལོ་ན་བགྲེས་པའི་མི་དྲག་ཅིག་དང་སྲོལ་རྒྱུན་པ་ཞིག་ཡིན་པས་སྔོན་གྱི་གུས་ལུགས་ཀྱི་རྒྱུན་བསྐྱངས་པ་ཙམ་དུ་ཟད་ཀྱི་ཁོང་རང་གི་སྤྱོད་ལམ་དེ་འདྲ་གཞན་པས་ཅིས་ཀྱང་བསྲུང་དགོས་ཟེར་བ་མིན་ཞེས་གསུང་།
ཁོང་གིས་སྤྱོད་ལམ་ཡག་པོ་དང་གཤིས་ཁམས་ཀྱི་འབྲེལ་བ་བཤད་དུས། སྒྱུ་རྩལ་གྱི་གཤིས་ཁམས་ནི་ཚད་ཅུང་མཐོ་བ་ཞིག་སྟེ། གཤིས་ཁམས་ལ་བརྟེན་ནས་ངེད་ཅག་གིས་ཕ་བྷོལ་པེ་ཀ་ཟོ(Pablo Picasso)ནི་སྒྱུ་རྩལ་བ་ཞིག་ཡིན་པ་དང་། དྷེ་མེ་ཨན་ཧིར་སི་ཐི(Damien Hirst)ནི་སྒྱུ་རྩལ་བ་ཞིག་མིན་པ་ཤེས་ཐུབ་ཟེར། ཝ་དྷ་ཚིས་དཔྱད་ན། ཧིར་སི་ཐིའི་ཁྲག་མདངས་ཆེ་ཞིང་ཤིན་ཏུ་མི་སྡུག་པའི་སྲོག་ཆགས་ཀྱི་བེམ་རོ་དེ་དག་ནི་སྒྱུ་རྩལ་གྱི་གཞལ་ཡས་ཁང་ཆེན་དག་ཏུ་བཤམས་རིན་མེད་པ་རེད། དེ་བཞིན་དུ། རྩོམ་རིག་གི་ངོས་ནས་བཤད་ནའང་། ལོ་རབས་དགུ་བཅུ་བའི་སྐབས་སུ་སྐྱེས་པའི་གཞོན་ནུ་མ་ཧིལ་གུ་མན(Helene Hegemann)ལྟ་བུའང་རྩོམ་པ་པོའི་ཆོ་ལོས་བརྒྱན་ན་མི་འོས་པ་རེད།
སྙན་ངག་གི་གཤིས་ཁམས་སམ་སྙན་རོའི་སྐོར་ནས་ཀྱང་། ཝ་དྷ་ཚི་ལ་ཁོང་རང་གི་ཐུན་མོང་མ་ཡིན་པའི་ཚད་ཐིག་ཡོད་པ་རེད། ལོ་ངོ་གསུམ་གྱི་སྔོན་དུ། ཁོང་གི་དེ་སྔའི་གྲོགས་པོ་གྷུན་ཐ•གྷ་ར་སེས་ཨེ་ཟི་རེལ་རྒྱལ་ཁབ་ལ་རྒོལ་བའི་སྙན་ངག《ཅིས་ཀྱང་གཏམ་ཞིག་ལབ་པར་བྱ》ཞེས་པ་བྲིས་རྗེས། སྙན་ངག་དེ་ཝ་དྷ་ཚིའི་བློ་ལ་ཤིན་ཏུ་མ་བབ་པར། ཀུན་གྱི་མདུན་ནས་འདི་ལྟར་དཔྱད་པ་བཏང་ཡོད། “ངའི་སྔོན་གྱི་གྲོགས་པོ་དེའི་སྒྱུ་རྩལ་ཕྱོགས་ཀྱི་རོ་ཙ་ནི་ད་ལྟ་ཉམས་འདུག དེ་ལྟ་ནའང་ཁོས་ཅིའི་ཕྱིར་ངག་བསྡམས་མི་ཤེས་པ་ཅི་ཡིན་ནམ། ཁོའི་དེང་གི་སྙན་ངག་ནི་ངའི་སྣང་ངོར་སྤྱི་གླིང་ན་མཚན་མཐུན་པ་རྒས་འཁོགས་ཤིག་གིས་ཇི་ལྟར་འབད་པ་ཆེན་པོས་ཁོག་སྨད་སྒུལ་བཟོ་སྟོན་ནའང་། འོག་གི་དེ་ནི་ཅུང་ཙམ་མཁྲེགས་པོར་མི་འགྱུར་ཅིང་ཡང་ན་མཁྲེགས་པོར་འགྱུར་ལ་ཉེ་བའི་དུས་སུ་ཞེ་མེར་བྱེད་ཀྱི་ཁུ་བ་ཐིགས་པ་འགའ་ཤོར་བ་དང་འདྲའོ”
ཁོང་གིས་བསམ་ན། སྤྱོད་ལམ་ཡག་པོ་དང་གཤིས་ཁམས་གང་ཞིག་ཡིན་ནའང་དེ་ནི་སློབ་གསོར་འབྲེལ་བ་ཡོད་པས་མི་རྣམས་ལ་བྱིས་པའི་དུས་ནས་བཟུང་བཙན་གྱིས་སློབ་གསོ་གཏང་དགོས། གནས་བབས་དང་ཁོར་ཡུག་ག་འདྲ་ཡིན་ནའང་། སུས་ཀྱང་ངེས་པར་དུ་སྤྱོད་ལམ་ཡག་པོ་དང་གཤིས་ཁམས་ལ་དང་དོད་བྱ་དགོས་ཤིང་དེའི་དགོས་པ་སེམས་ལ་གསལ་པོར་ངེས་རྗེས་ད་གཟོད་དེ་ལ་བསླབ་ཐུབ། ཡིན་ནའང་། དེང་འདིར་བརྙན་འཕྲིན་གྱིས་མི་རྣམས་ཀྱི་མིག་མདུན་དུ་སྟོན་པ་ནི་སྐྱི་གཡའ་བའི་ལེ་ཚན་ཁོ་ན་ཡིན་ཞིང་དེ་ཡིས་ཤེས་པ་འཆལ་ཅིང་རིག་པ་རྡིབ་པར་བྱེད་པས་མི་རྣམས་ནི་གཤིས་ཁམས་མེད་པའི་འཚོ་བར་གོམས་སུ་འཇུག་པར་འདོད།
སྤྱོད་ལམ་ཡག་པོའི་སྐོར་གླེང་དུས། ཁོང་གིས་ལེགས་སྐྱེས་འབུལ་བ་དེའང་སོ་སོའི་ཐོབ་ཐང་དང་འབྲེལ་བ་ཆེ་བར་འདོད། ཁོང་དང་འབྱོར་ལྡན་མ་ལྕམ་ཧིན་ཁུར་གཉིས་ཀྱིས་བགྲང་བྱ་བཞི་བཅུའི་ལྷག་གི་མཛའ་བརྩེའི་རྒྱུན་བསྐྱངས་ནའང་། ཐེངས་ཤིག་ཝ་དྷ་ཚི་ཁང་པ་གསར་བར་སྤོ་དུས། ལྕམ་ཧིན་ཁུར་གྱིས་ཁོང་ལ་ཟས་སྣོད་དང་གསོལ་ཆས་འབྱིད་བྱེད་ཀྱི་ལག་ཕྱིས་གཉིས་སྟེར་བས། ཝ་དྷ་ཚིས་ལྕམ་ཧིན་ཁུར་ཉིད་གུས་ལུགས་མེད་པ་ཞིག་ཏུ་བསམ་སྟེ་དེ་ནས་བཟུང་ཁོང་གཉིས་ཀྱི་འབྲེལ་ལམ་བཅད་པར་གྱུར།
ཁོང་གིས་དེའི་སྐོར་གསར་འགོད་པར་གླེང་དུས། འབྱོར་ལྡན་མ་ཞིག་གིས་དེ་ལྟ་བུའི་ལག་སྐྱེས་ཤིག་མོ་རང་གི་གཡོག་མོར་སྟེར་བ་ལས་བགྲང་བྱ་མང་པོའི་རིང་ལ་འབྲེལ་ལམ་བཙུགས་པའི་མི་དྲག་ཅིག་ལ་སྟེར་ག་ལ་རུང་། གལ་སྲིད་མོས་ལེགས་སྐྱེས་སྟེར་ས་དེ་གསར་འགོད་པ་དབུལ་བོ་ཞིག་ཡིན་ལ། ལེགས་སྐྱེས་ནི་ཁ་ཕྱེ་ཟིན་པའི་ཝོ་ཐི་ཀ་ཤེལ་དམ་གང་ཡིན་ནའང་མོས་སྤྲོ་བ་དང་བཅས་ཁོ་ལ་ཆང་དེ་ཚར་བའི་བར་དུ་འཐུང་རོགས་བྱ་དགོས་ཞེས་སྨྲས།
ཝ་དྷ་ཚིས་འཇར་མན་གྱི་སྲིད་སྐྱོང་ཟུར་བ་ཧེལ་མུད་ཐྲི་མི་ཁྲི་[Helmut Schmidtའཇར་མན་གྱི་སྤྱི་ཚོགས་དམངས་གཙོ་སྐྱིད་སྡུག་གི་ཆབ་སྲིད་པ་ཞིག་སྟེ། ༡༩༦༧ལོ་ནས་༡༩༦༩ལོའི་བར་དུ་སྐྱིད་སྡུག་དེའི་དབུ་ཁྲིད་བྱས་ཤིང་།༡༩༧༤ལོ་ནས་༡༩༨༢ལོའི་བར་དུ་འཇར་མན་ནུབ་མའི་སྲིད་སྐྱོང་དུ་བཞུགས]ལའང་མི་འཐད་པའི་རྣམ་འགྱུར་བསྟན། ཁོང་གིས་ཐྲི་མི་ཁྲི་ནི་སྨད་འོས་པ་ཞིག་སྟེ། ཁོས་ཀུན་གྱི་མདུན་གྱིས་ཚུལ་འཆོས་ཀྱི་བརྟུལ་ཞུགས་འབའ་ཞིག་འཆང་འདུག་ཟེར། ཝ་དྷ་ཚིས་མུ་མཐུད་དུ། ཁོས་ཕྱི་ཚུལ་ནས་སྲན་ཁུ་འཐུང་ཁུལ་བྱེད་ཀྱང་ལྐོག་ཏུ་རོགས་དངུལ་ལས་ཐོབ་པའི་རྒུན་ཆང་འཐུང་བ་དང་། གམ་གྱི་སྐུ་སྲུང་བ་དག་ལའང་རང་གི་བྲན་གཡོག་ཡིན་པ་བཞིན་སྡིགས་དམོད་གཏོང་བར་བྱེད། སྐུ་སྲུང་བ་ཁོ་ཚོའང་དོན་དུ་རྒྱལ་ཁབ་ཀྱི་གཞུང་ཞབས་པ་རེད། དེས་ན་ཐྲི་མི་ཁྲི་ཁོ་རང་སྐུ་སྲུང་བ་དེ་ཚོ་ལས་མཆོག་ཏུ་གྱུར་བ་ཞིག་ཡིན་ནམ། དེ་ནི་སྤྱོད་ལམ་གྱི་གནད་དོན་ཆེན་པོ་ཞིག་རེད་ཅེས་སྨྲས།
རྒ་བའི་ཁུར་གྱིས་ནོན་དུས། ཁོང་ནི་འཚོ་ཞིང་གཞེས་པར་འཚེར་སྣང་སྐྱེ་བཞིན་བསྡད།
ཚེ་མཇུག་གི་དུས་སུ། ཁོང་གིས“ད་ནི་སེམས་སྐྱིད་པར་བྱེད་པའི་དོན་ཡག་པོ་གང་ཡང་མི་འདུག རྒ་བའི་ཁུར་གྱིས་ནོན་པ་ནི་གཤེད་མ་བསླེབས་པ་དང་འདྲའོ”ཞེས་གསུང་།
ངོ་མ། ཁོང་ནི་འཚོ་ཞིང་གཞེས་པར་འཚེར་སྣང་སྐྱེ་བཞིན་པ་བསྙོན་དུ་མེད་དེ། ཁོང་གིས་གསར་འགོད་པའི་སྙན་ལམ་དུ་རྒོད་དྷེས་ལོ་ན་བགྲེས་དུས་སུ་བྲིས་པའི་སྙན་ངག་ཅིག་སྟེ། “ཐམས་ཅད་བདག་ལ་གུས་ཤིང་འདུད་ནའང་། བདག་གི་ཡིད་ནི་ཀུན་ཏུ་འཚིག་པར་བྱས”ཞེས་བློར་འདོན་པར་བྱེད།
༢༠༡༢ལོའི་ཟླ་༡༢པའི་ཚེས་༣༡གི་ཉིན་མོ་ནས་བརྩམས་ཏེ། ཝ་དྷ་ཚིས་ཉིན་ཐོ་འབྲི་མཚམས་བཞག་པ་དང་། ཁོང་གིས་གསར་འགོད་པར“ད་ནི་ངས་ཁེར་བཤད་ཀྱི་གར་ཞིག་འཁྲབ་པ་ལས་མ་འདས། མི་རང་གི་མེ་ལོང་དང་འགྱོད་བཤགས་ཀྱི་ཟིན་ཐོ་ཡིན་པའི་ཆ་ནས་ཉིན་ཐོ་བྲི་བའི་དགོས་པ་མི་འདུག ངས་རང་གི་ཟུར་ངོས་ཐམས་ཅད་དེ་རྫུན་བཤད་དོ་ཅོག་དང་ཚུལ་འཆོས་ཡོད་དོ་ཅོག་ཁོང་དུ་ཆུད་ཡོད”ཟེར།
ཝ་དྷ་ཚིས་རྒ་བ་དང་འཆི་བའི་སྐོར་གླེང་བཞིན་པ།
སྙན་ངག་པ་ཁོར་ཐི་ཧོ་སི་ཁིས(Kurt Tucholsky)ཀྱིས“འཇམ་ཐང་ངེར་ཡོད་ནའང་། ཧྲེང་བོར་ལུས་མེད”ཅེས་བྲིས་ཡོད་པ་བཞིན་ཝ་དྷ་ཚིས་བགྲང་བྱ་སུམ་ཅུའི་སྔོན་ནས་བཟུང་མིང་ལ་གྷིར་ཏི་ཟེར་ཅིང་ཁོང་ལས་ལོ་བཅོ་ལྔ་ཡིས་ཆུང་བའི་གསར་བུ་ཞིག་ངོ་ཤེས་པ་རེད། ཁོང་གཉིས་ཀྱིས་མཉམ་དུ་ལོ་བཅུ་གསུམ་ལ་འཚོ་བ་རོལ་བ་དང་། རྗེས་སུ་གཉེན་སྒྲིག་གི་འགྲོ་ལུགས་བསྒྲུབས། ཏག་ཏག་སྐབས་དེ་ནི་འཇར་མན་ནས་མཚན་མཐུན་པས་གཉེན་སྒྲིག་ཆོག་པའི་ཁྲིམས་གསར་དུ་ལག་བསྟར་བྱེད་པའི་སྐབས་དང་འཁེལ་ཡོད། དེ་ལྟ་ནའང་ཁོང་གཉིས་ཀྱིས་ཁང་པ་གཅིག་གི་ནང་ནས་མཉམ་ཟ་མཉམ་འདུག་བྱས་མེད། ཝ་དྷ་ཚི་རྒ་བས་ཁུར་གྱིས་ནོན་དུས་ཀྱང་གྷིར་ཏི་ཁང་པ་གཞན་ཞིག་གི་ནང་དུ་བསྡད་ཡོད་པ་དང་། ཁོས་ཉི་མ་རེ་རེ་བཞིན་ཝ་དྷ་ཚིའི་གམ་དུ་ཡོང་སྟེ་ཞོགས་ཟས་བསྒྲིགས་པ་དང་། དེ་ནས་སྨན་ཁང་དུ་སྨན་ལེན་དུ་འགྲོ་བ་། སྦྲག་ཁང་དུ་ཡི་གེ་སྐུར་བ། ཚོང་ཁང་དུ་སོང་ནས་ཟས་དང་ཉེར་མཁོ་ཉོ་བ་སོགས་བྱེད་ཀྱིན་ཡོད།
ཝ་དྷ་ཚིས་ཁོང་རང་གི་ལོ་ན་བགྲེས་དུས་ཀྱི་འཚོ་བ་ནི་འདི་ལྟར་མཚོན་ཡོད་དེ“སྐྱོ་ཤས་ཆེ་ཞིང་། བམ་དྲི་བྲོ། སེམས་ངལ་ཅིང་། འཚོ་བ་ལ་ཞེ་མེར། སུན་སྣང་སྐྱེ། ཡི་མུག་པ་ལ་མཚམས་མེད་ཅིང་བསམ་གཞིགས་ཐམས་ཅད་ངལ་བ་འབྲས་མེད་དུ་ཟད། དུས་མཐར་བསླེབས་པའི་ཚོར་བ་འབྱུང་ཞིང་། འཆི་བ་ལ་ཞེད། མངོན་སུམ་ཐམས་ཅད་ཁྱད་དུ་གསོད་ཅིང་། གང་གིས་ཀྱང་སེམས་ནི་བྲོད་པར་མི་བྱེད། ཅི་ཡང་མེད་ཅིང་རྒྱུན་ཆད་པའི་སྣང་བ་འཆར། སྐྱིད་ཀྱི་ཉི་མ་ནུབ་ཅིང་རྨི་ལམ་ངན་པས་ཡང་ཡང་གཙེ། ལུས་པོ་རྒྱ་ལྕང་བཞིན་འདར་པ་དང་དེ་ལ་སུས་ཀྱང་སྣང་བ་མི་གཡོར། མི་རྣམས་བཀྱེད་ཅིང་མཐུན་པ་དཀའ། མཐོང་ལམ་རབ་རིབ་ཏུ་འགྱུར་ལ་དབང་རྩ་ནད་ཀྱིས་གཡོག། རུས་ཚིགས་གཟེར་ཅིང་ཆུ་བུར་གྱིས་འཛིན། རྨེན་སྐྲན་གྱིས་གཟིར་ཅིང་མདུན་ཆགས་རྨེན་བུས་ཉེན་པར་བྱེད”
དེ་ལྟར་རྒ་བའི་སྡུག་བསྔལ་གྱིས་ཡོངས་སུ་མནར་ནའང་ཁོང་གིས་ཟུག་རྔུ་མེད་པའི་འཆི་ཐབས(Euthanasia)ཀྱི་སྐོར་གླེང་སྐབས། གསར་འགོད་པར་འདི་སྐད་དུ“ན་བ་དང་རྒ་བ་ལ་ནི་སུའང་བྱོལ་དུ་མེད་མོད། འོན་ཀྱང་རྩིས་ཐང་ངེས་ཅན་ཞིག་ཡོད་པ་གཞིར་བྱས་ནས་དེ་ལ་བྱོལ་ཨེ་ཐུབ་བལྟ་ཆོག དཔེར་ན། བདག་གིས་དེ་སྔོན་ཀུན་ལ་གྲགས་པར་བྱས་ཏེ་སྨྲས་པ་ཇི་བཞིན་རང་གི་འཆི་སྐར་རང་གིས་བདམས་ཀྱང་མི་ཆོག་པ་ག་ལ་ཡོད། དེ་འདྲ་བྱུང་ཚེ་དེ་ནི་འཆི་སྟངས་ཡག་པོ་ཞིག་ཏུ་བརྩི་ཆོག དེ་ནི་ཞི་དུལ་དང་ལྷིང་འཇགས་ཀྱི་ངང་དུ་འཆི་བ་ལྟ་བུའི་ཡག་པོ་ཞིག་མིན་ནའང་སྤོབས་པ་ལྡན་པ་དང་། རྩིས་ཐང་ཡོད་པ། གཟབ་ཉམས་ལྡན་པ་བཅས་ཀྱི་ངོས་ནས་བལྟས་ན་ཡག་པ་ཞིག་རེད”
གསོག་དངུལ་གྱིས་འདང་ཚད་ལྟར་འཆི་སྐར་ཀྱང་ཞིབ་མོར་བརྩིས་འདུག
ཝ་དྷ་ཚིས་དུས་སྔ་མོ་ནས་འཆི་བར་སྟ་གོན་བྱས་འདུག མི་ལོ་བཅུ་བཞིའི་སྔོན་སྟེ། ༢༠༠༡ལོའི་ཟླ་༩པའི་ཚེས་༣ཉིན། ནུབ་མཚོ་ཆེན་བྱང་མའི་སྱལ་ཐི་ཟེར་བའི་གླིང་ཕྲན་ཞིག་གི་ཞིང་ར་ཞིག་ནས“ང་རང་གི་ཕོ་ལོ་བདུན་ཅུའི་སྐྱེ་སྐར་ལ། དུར་རྡོ་ཞིག་ཉོས་ཡོད”ཟེར།
༢༠༠༢ལོ་ནས་བཟུང་། ཁོང་གིས་རང་གི་གསོག་དངུལ་གྱིས་བག་མེད་རྒྱས་སྤྲོས་བྱས་ན་ལོ་ཅི་ཙམ་ལ་འདང་བ་གསལ་བོར་བརྩིས་པ་རེད། རྒྱུ་མཚན་ནི་ཁོང་ལ་རང་ཉིད་དགའ་སའི་སྐྱེ་བོ་གང་དེས་གཉོར་སྐྱོང་བྱ་དགོས་པ་དང་དངུལ་ཟད་ཚེ་དེ་ལྟར་ཡོང་མི་སྲིད། བརྩིས་པའི་མཇུག་འབྲས་ལྟར་ན་ད་དུང་ཡང་མི་ལོ་བཅུ་ལ་འདང་བས་ཁོང་གིས་གསར་འགོད་པར། “དེ་ལྟར་བྱས་ཏེ་ལོ་གྱ་གཉིས་ཀྱི་བར་དུ་གསོན་ཐུབ་པས་དེ་ཡིས་མ་ཆོག་པ་མེད། གཅིག་བྱས་ན་འཆར་གཞི་ལས་མང་བའི་དངུལ་བརླག་སྟེ་འཆི་བ་སྔ་མོར་བསླེབ་ཏུ་འཇུག་ཆོག”ཟེར།
༢༠༡༠ལོའི་ཝ་དྷ་ཚི།
ད་ལོའི་ཟླ་༢པའི་ཚེས་༢༢ཉིན་ནས་བཟུང་། ཁོང་གིས་སྐྱེ་བོ་གཞན་དང་འཕྲད་མཚམས་བཞག ཁོང་གིས་འཇིག་རྟེན་འདི་ལ་འབྲལ་ཁའི་ལེགས་སྐྱེས་སུ《མི་ཧྲེང་གི་འཚོ་བ》ཞེས་པའི་དེབ་དེ་ཤུལ་ཏུ་བཞག
ཁོང་མ་ལྕེབས་པའི་སྔོན་གྱི་ཉིན་བརྒྱད་པར། ཁོང་གིས《ཧྥ་རན་ཁི་ཧྥུར་ཐྲིའི་མཐོངས་ཡངས་ཚགས་ཤོག》གི་གསར་འགོད་པའི་བཅར་འདྲི་དང་ལེན་བྱས་ཤིང་། ཁོང་གིས“ང་ནི་ཚེ་སྲོག་གི་གར་མཁན་ཞིག་ཡིན་པ་དང་། མི་ཚེའི་ནང་དུ་དགོད་བྲོ་བ་དང་། ཁྱད་མཚར་བ། གཞན་ལ་མི་བསྟུན་པའི་དོན་མང་པོ་ཞིག་ཡོད་པ་ནི་དེ་ནི་འོབས་དོང་ཞིག་དང་འདྲ་བས་ཡིན། འོན་ཀྱང་ད་ནི་ཡོད་ཚད་ཀྱི་མཇུག་རྫོགས་སོང་། ངས་རང་གི་ཚེ་སྲོག་འདིའི་མོས་པ་ལྟར་འཚོ་བ་རོལ་བ་ཡིན་ལ་སྐབས་འགར་སྤྲོ་དགའ་དཔག་ཏུ་མེད་པ་དང་རེས་འགར་ཅི་ཡང་མེད་པ་ལྟར་འདིའི་རྒྱུན་བསྐྱངས་པ་ཡིན། ད་ནི་ཚེ་མཐར་བསླེབས་སོང་། ཡོད་ཚད་ཀྱི་མཇུག་རྫོགས་སོང”ཟེར། དེ་ནི་ནོར་འཛོལ་གང་ཡང་མེད་པར་འཆི་དུས་གསལ་བོར་བཤད་པ་ཉིད་དུ་ངེས། ཁོང་གིས་ད་དུང“ངས་བཤའ་བཅོས་ཐེངས་སོ་བརྒྱད་པར་བསྒུག་མི་སྲིད། ང་གསོན་འདོན་ཀྱང་། སྟབས་ལེགས་ནས་ཨུ་ཚུགས་ཀྱིས་གསོན་པར་མི་འདོད། རྐང་ལག་རྣམས་རང་དབང་ན་ཡོད་དུས་ཤི་ན་འགྲིག”ཟེར།
རྩོམ་དཔྱད་པའི་དེད་དཔོན་ཝ་དྷ་ཚི་འཇིག་རྟེན་མི་ཡུལ་དང་གྱེས་དུས་དགུང་ལོ་༨༣ཡིན་ནོ།།
(རྩོམ་འདིའི་རྩོམ་པ་པོ་ནི་རེའུ་ཧོའུ芮虎ནི་རྒྱལ་ཁོངས་འཇར་མན་ཡིན་པའི་རྒྱ་མི་མཁས་པ་ཞིག་ཡིན།)(རྩོམ་འགན་པ། རྟ་མགྲིན)


text:
ཡེ་ཞོ་ཝེན་གྱི་ངང་ཚུལ་ལ་དགག་རྒྱག
—-ཡེ་ཞོ་ཝེན་གྱི “བླ་མའི་ཡང་སྲིད ” ལའང་རྫུན་རྡེག་བྱེད་དགོས་ཞེས་པ་གླེང་བ།
རྩོམ་མཁན། འཇམ་དཔལ་རྒྱ་མཚོ།
བོད་འགྱུར། འབྲོག་མྱི།
བླ་སྤྲུལ་ལ་རྫུན་རྡེག་བྱེད་དགོས་ན། ངེས་པར་དུ་ཡེ་ཞོ་ཝེན་གྱི་སྐྱོན་ཆར་སུན་འབྱིན་དང་དགག་རྒྱག་ནས་མགོ་རྩོམ་དགོས།
སྤྱི་ལོ ༢༠༡༥ ཟླ ༡༢ ཚེས ༡༢ཉིན། ཡེ་ཞོ་ཝེན(叶小文)གྱིས་ཁ་བྱང་ལ ༼“བླ་མའི་ཡང་སྲིད”ལའང་རྫུན་རྡེག་བྱེད་དགོས༽ ཞེས་པའི་གླེང་མོལ་སྤེལ་རྗེས། རྒྱལ་ནང་གི་གསར་འགྱུར་སྨྱན་བྱད་ཁག་གིས་གནམ་ས་ཁེངས་པའི་བརྒྱུད་སྤེལ་བྱས་འདུག
བློ་མཐུན་ཡེ་ཞོ་ཝེན་གྱིས་གླེང་མོལ་གྱིས་མགོ་བརྩམས་མ་ཐག“སེམས་གྱ་མ་གྱུ་ཡི་མི་དག་གིས་བླ་སྤྲུལ་གྱི་ཕྱི་ཚུལ་སྤྱད་ནས་ཧམ་ལེན་བྱེད་འདོད་ཀྱི་བློ་སྐྱེས་ཡོད་ལ། རྫུན་མས་ངོ་མར་རྫུ་འདོད་དང་། རྫུན་མས་ངོ་མ་དཀྲུག་འདོད་ཀྱང་ཡིན། ཉེ་ལམ་བྱུང་བའི་འཁྲབ་སྟོན་པ་ཀྲང་ཐེ་ལེན་གྱི༼ ཁྲི་འདོན༽ཟེར་བའི་དགོད་བྲོ་བའི་བྱ་སྤྱོད་དེས་འདས་པའི་ལོ་ཤས་སུ་བླ་སྤྲུལ་རྫུན་མ་སྐོར་ཞིག་གིས་མགོ་གཡོག་མགོ་སྐོར་གྱི་ཚུལ་མིན་ལོག་སྤྱོད་དམར་རྗེན་དུ་བཏོན་ཡོད”། ཅེས་བཟླས་འདུག
གནས་ཚུལ་ངོ་མ་མི་ཤེས་མཁན་ཚོས་ད་ཐེངས་ཡེ་ཅུའུ་ཀྲང༼སྒྲ་བསྒྱུར། འགན་འཛིན་དང་དོན་འདྲ། བསྒྱུན་མཁན་གྱི་མཆན༽གིས་དངོས་གནས“བླ་སྤྲུལ་རྫུན་མར”རྡུང་རྡེག་བྱེད་རྒྱུར་ རློམ་ནས་གཅིག་བགྱིས་ན་བསམ་ནོར་ཐེབས་ཡོད་རྒྱུ་རེད།
དོན་དངོས་སུ་བློ་མིག་ཅན་གྱི་སྐྱེས་བུའི་ཚོགས་ཀྱིས་ལྟ་ཐེངས་གཅིག་གིས་དེ་ནི་ཡེ་ཞོ་ཝེན་གྱིས་རྩམ་པ་རང་གིས་ཟས། རྩམ་ཁུག་མིའི་མགོར་བསྐོན་འདོད་ཀྱི་གཡོ་སྒྱུ་ཡིན་པ་ཤེས་ཐུབ། “འཁྲབ་སྟོན་པ་ཀྲང་ཐེ་ལེན”ཟེར་བ་ཞིག་མིག་གིས་རིག་སར་དེད་ནས་ཉེས་ཚབས་ལུག་གླུད་དང་། རང་ཉིད་ཤོར་ཐབས། རང་ཁག་གཞན་དཀྲི་བྱས་པའི་མ་ཚད། ཉེ་བའི་ལོ་ཤས་སུ་སྤྱི་ཚོགས་སུ་བླ་སྤྲུལ་རྫུན་མ་གང་བྱུང་མང་བྱུང་དུ་དར་བའི་ཚུལ་མིན་ལོག་སྤྱོད་དང་། བོད་བརྒྱུད་ནང་བསྟན་ལས་རིགས་སུ་ཁྲིམས་མེད་ལུགས་མེད་ཀྱི་སྒྲིག་འཆོལ་ཟང་ཟིང་རིགས་འགེབས་ཐབས་སྐུང་ཐབས་བྱས་ཡོད་ལ། དོན་རྐྱེན་ལས་བསྟུད་མར་གསལ་བོ་ཆགས་པ་ཞིག་ནི། མུ་མཐུད་ནས “རྫུན་མས་ངོ་མར་རྫུ་འདོད་དང་། རྫུན་མས་ངོ་མ་དཀྲུག་འདོད”དང་། སྟག་ལྤགས་གོན་པའི་བོང་བུ་བཞིན་མུ་མཐུད་ནས་མི་དམངས་ཀྱི་ལོ་ཏོག་ཟ་འདོད། ད་དུང་གཞན་རྣམ་ལ་མ་ཉེས་ཁག་གཡོགས་ཀྱིས་མུ་མཐུད་ནས་རྡུང་རྡེག་བྱེད་འདོད་ཀྱང་རེད།
ལོ་མང་ཁྲོད། ཡེ་ཞོ་ཝེན་གྱིས་ཁྭ་ཏས་སྒྲོ་བསྟོད་དང་ངན་པའི་རང་བསྟོད་བྱས་ནས། “ཆོས་ལུགས་ལས་དོན་གྱི་ལས་གནས་སུ་ལོ ༡༨ ལྷག་གི་རིང་ཞབས་ཞུ་བསྒྲུབས” ལུགས་འུབ་ཤོད་བྱས་པ་བརྒྱུད། རང་ཉིད་ནི“ཆོས་ལུགས་གནད་དོན་ཆེད་མཁས་པ”ཞིག་ཡིན་པའི་རྫིག་ཉམས་བཏོན། དོན་དངོས་སུ། གནས་ཚུལ་ལ་རྒྱུས་མངའ་ཅན་དང་ལྷག་པར་དུ་ལོ་མང་རིང་འཐབ་ཕྱོགས་གཅིག་གྱུར་དང་། མི་རིགས། ཆོས་ལུགས་ལུས་དོན་རིགས་སྒྲུབ་མྱོང་པའི་བློ་མཐུན་རྒན་རབས་པ་ཚོས། ཡེ་ཞོ་ཝེན་གྱིས་ཆོས་ལུགས་ལས་དོན་གྱི་འགན་ཁུར་བའི་ལོ ༡༤འི་རིང་ནི། “རིག་གསར”གྱི་ཟིང་འཁྲུག་དུས་ཡུན་ཕུད་པའི་རང་རྒྱལ་གྱི་ནང་བསྟན་ཆོས་ལུགས་ལས་རིགས་སུ་ཆེས་རྙོག་འཛིང་མང་བ། ཆེས་གནད་དོན་མང་པ། ཆེས་ཟང་ཟིང་གི་སྒྲིག་འཆོལ་མང་བ། དོན་རྐྱེན་སྣ་ཚོགས་བསྟུད་མར་བྱུང་བ། སྲིད་གཞུང་གི་འབྲེལ་ཡོད་སྡེ་ཚན་དང་བོད་བརྒྱུད་ནང་བསྟན། དེ་བཞིན་གྲྭ་བཙུན་དང་དད་ལྡན་མང་ཚོགས་བར་གྱི་འབྲེལ་བ་ཆེས་ཛ་དྲག ཆེས་མི་བཟང་པའི་དུས་ཡུན་ཡིན། ཞེས་སྐྱོན་བརྗོད་དྲག་པོ་བྱས་ཡོད།
བོད་ནི་ཕལ་ཆེར་དམངས་ཡོངས་ཆོས་ལ་དད་པའི་མི་རིགས་ཤིག་ཡིན་ཞེས་ལབ་ཀྱང་མ་འགྲིག་པ་མེད། ནང་ཆོས་རིག་གནས་ཀྱིས་བོད་ཀྱི་སྤྱི་ཚོགས་འཚོ་བའི་ངོས་སོ་སོར་ཤུགས་རྐྱེན་རྒྱ་ཆེ་ཞིང་གཏིང་ཟབ་མོ་ཐེབས་ཡོད་པས། མི་རིགས་ཀྱི་འབྲེལ་བ་དང་། ལས་བྱེད་པ་དང་མང་ཚོགས་ཀྱི་འབྲེལ་བ་ལའང་ཤུགས་རྐྱེན་ཐེབས་ཀྱིན་ཡོད། བོད་རྒྱ་སྤུན་ཟླ་མི་རིགས་གཉིས་ཀྱི་སྲོལ་རྒྱུན་མཛའ་བརྩེ་ལ་གནོན་འཚེ་བཏང་པས། མི་རིགས་ཀྱི་འབྲེལ་བ་དང་། བོད་རྒྱའི་འབྲེལ་བ། གཞུང་ཞབས་པ་དང་མང་ཚོགས་ཀྱི་འབྲེལ་བ་ཆེས་ཛ་དྲག ཆེས་མི་བཟང་པའི་དུས་སྐབས་དེ་བྱུང་ཞིང་། རྒྱ་ནག་གསར་བ་དབུ་བརྙེས་པ་ནས་དེ་ལྟ་བུ་ཞིག་བྱུང་མྱོང་མེད།
ཡིན་ན་ཡང་། ཡེ་ཞོ་ཝེན་གྱིས་བསམ་ཞིབ་མི་བྱེད་པ་མ་ཟད། མ་མཐའི་རང་སྐྱོན་རང་བརྗོད་ཙམ་ཡང་མེད་པར། དེ་ལས་ལྡོག་སྟེ་ལེ་ཉིན་གྱིས་ཨང་གཉིས་པའི་རྒྱལ་སྤྱིའི་བཟོ་བཅོས་རིང་ལུགས་ལ་དགག་རྒྱག་སྐབས་བཏོན་པ་ནང་བཞིན། “ངོ་ཚ་ཞབས་འདྲེན་རིགས་ཁྱེར་ཡོང་ནས་འུབ་ཤོད” བྱེད་ཀྱིན་ཡོད།
པདྨ་འོད་གསལ་དང་ཀྲང་ཐེ་ལེན་སོགས་ཀྱིས་འཁྲབ་པའི “ཁྲི་འདོན” ཟེར་བའི་དགོད་བྲོ་བའི་གནས་ཚུལ་དེ་ནི་ཕྱི་ཚུལ་གྱི་རྣམ་པ་ཙམ་རེད། གྲལ་དཀྱིལ་གྱི་ཨ་ཙ་ར་རེད། བླ་སྤྲུལ་རྫུན་མའི་སྲོལ་ངན་ཐོག་མར་བཏོད་མཁན་ནི་ཡེ་ཞོ་ཝེན་ཡིན། རྩ་བ་ཐུག་ས་དེའང་ཡེ་ཞོ་ཝེ་ཡིན་པས། ཡེ་ཞོ་ཝེན་གྱིས་བཏབས་པའི་དུག་གི་ས་བོན་ལས་དུག་གི་མྱུ་གུ་སྐྱེས་པ་རེད།
ཕྱོགས་ཡོངས་ནས་ཡེ་ཞོ་ཝེན་གྱི་ལོ་འདི་ཤས་རིང་གི་སྐྱོན་ཆ་ར་སྤྲགས་དང་སྐྱོན་བརྗོད་བྱེད་དགོས་ན། འདི་ལྟ་བུའི་ཡི་གེ་འགས་འགྲུབ་ཐུབ་པ་ཞིག་ག་ལ་ཡིན། རྩོམ་ཡིག་འདིས་ཡེ་ཞོ་ཝེན་གྱི༼“བླ་མའི་ཡང་སྲིད”ལའང་རྫུན་རྡེག་བྱེད་དགོས༽ ཞེས་པའི་རྩོམ་ཡིག་དེའི་ནང་དོན་གལ་ཆེན་རིགས་བཀར་ནས་སུན་འབྱིན་དགག་རྒྱག་དང་ཆབས་ཅིག ཉེ་བའི་ལོ་ཤས་སུ་སྤྱི་ཚོགས་སུ་བླ་སྤྲུལ་རྫུན་མ་གང་བྱུང་མང་བྱུང་དུ་དར་བའི་ཚུལ་མིན་ལོག་སྤྱོད་དང་། བོད་བརྒྱུད་ནང་བསྟན་ལས་རིགས་ཁྲོད་ཀྱི་ཁྲིམས་མེད་ལུགས་མེད་ཀྱི་སྒྲིག་འཆོལ་ཟང་ཟིང་རིགས་ཀྱི་རྩ་བ་ཐུག་ས་ཡེ་ཞོ་ཝེན་ཡིན་པ་དང་། ཡེ་ཞོ་ཝེན་ནི་ནག་ཉེས་ཅན་གཏེ་པོ་དེ་ཡིན་པས། ཡེ་ཞོ་ཝེན་གྱིས་འགན་ཆ་ཚང་འཁུར་དགོས་པའི་ཉེས་དམིགས་ཐེར་འདོན་བྱེད་རྒྱུ་ཡིན།
ཡེ་ཞོ་ཝེན་གྱིས་ཧམ་པ་ཆེན་པོས་བཀྲ་ཤིས་ལྷུན་པོའི་དགོན་པའི་དམངས་གཙོ་དོ་དམ་ལས་དོན་ཚོ་ཆུང་བཅོས་སྒྲིག་བྱས།
དང་པོ། ༡༩༥༥ ནས ༡༩༥༦ ལོར་སི་ཁྲོན་ནས་མགོ་བཙུགས་ཤིང་། ༡༩༥༧ ནས ༡༩༥༨ ལོར་ཀན་སུའུ་དང་མཚོ་སྔོན་སོགས་ཀྱི་བོད་ཁུལ་དུ་དར་སྤེལ་བྱས། ༡༩༥༩ ལོར་བོད་ལྗོགས་སུ་གཞི་རྒྱ་ཆེན་པོས་དམངས་གཙོ་བཅོས་བསྒྱུར་ལས་འགུལ་སྤེལ་བ་ རེད། དེ་ནི་གཏིང་ཟབ་པའི་སྤྱི་ཚོགས་བཅོས་བསྒྱུར་ཞིག་ཀྱང་ཡིན། འདས་པའི་ལོ་ཟླའི་ཁྲོད་བོད་ལྗོངས་དང་བོད་ཁུལ་གཞན་དག་གིས་གཅིག་མཚུངས་ཀྱིས་ ཆོས་སྲིད་ཟུང་འབྲེལ་གྱི་ཆབ་སྲིད་ལམ་ལུགས་ལག་ལེན་དུ་བསྟར་ཡོད་ལ། དེའི་སྟབས་ཀྱིས། དམངས་གཙོ་བཅོས་བསྒྱུར་དང་དུས་མཉམ་དུ་ཆོས་ལུགས་བཅོས་བསྒྱུར་གྱི་ལས་འགུལ་ཡང་ སྤེལ་བ་རེད། ཡང་ན། ཆོས་ལུགས་བཅོས་བསྒྱུར་དེ་དམངས་གཙོ་བཅོས་བསྒྱུར་གྱི་ནང་དོན་གཙོ་བོ་དེ་ཡིན།
ཆོས་ལུགས་བཅོས་བསྒྱུར་གྱི་རྩ་བའི་རྩ་དོན་ནི། ཆོས་དང་སྲིད་གཉིས་ཁ་ཁ་བྱ་རྒྱུ་དེ་ཡིན་མོད། ཡེ་ཞོ་ཝེན་ཁྱེད་རང་ཕྱིན་ཅི་ལོག་ནས “ཏང་གི་འགོ་ཁྲིད་ལ་ཤེད་རྒྱག་པ” དང “དོ་དམ་ལ་ ཤེད་རྒྱག་པ” ཞེས་པའི་མིང་གཡར་ནས། ཆོས་ལུགས་སྡེ་ཚན་གྱིས་ཆོས་ལུགས་ཀྱི་ལས་དོན་ཡོད་དོ་ཅོག་ལ་དོ་དམ་བྱེད་ཀྱིན་ཡོད་པས། དོན་དངོས་སུ་ཁྱེད་ཀྱིས “ཆོས་སྲིད་ཟུང་འབྲེལ” ལག་བསྟར་བྱེད་ཀྱིན་ཡོད།
གཉིས་པ། ལོ་རབས ༥༠འི་དཀྱིལ་དང་མཇུག་ཏུ་དམངས་གཙོ་བཅོས་བསྒྱུར་དང་ཆོས་ལུགས་བཅོས་བསྒྱུར་ཐད་རྟིང་ཐག་ཆོད་པའི་རྒྱལ་ཁ་བླངས་ཡོད། དགོན་པ་ནང་ཁུལ་གྱི་བཀས་བཀོད་རྒྱུན་འཛིན་གྱི་དམིགས་བསལ་དབང་ཚད་དང་བཀས་བཀོད་རྒྱུད་འཛིན་གྱི་བཤུ་གཞོག་གི་རྨང་གཞི་རྩ་སློག་བྱས་ཏེ། རྩ་འཛུགས་ཡོད་པ། འགོ་ཁྲོད་ཡོད་པའི་ངང་དམངས་གཙོའི་འོས་བསྡུ་བརྒྱུད་ནས། འབྱོར་མེད་གྲལ་རིམ་གྱི་བླ་སྤྲུལ་གཙོ་བོ་ཡིན་པའི་དགོན་པའི་དམངས་གཙོའི་དོ་དམ་ཁང་གསར་དུ་བཙུགས། ཆབ་སྲིད་ཐད་ནས་ཁོང་ཚོར་བཏོན་པའི་རེ་བ་ནི། རྒྱལ་གཅེས་ཆོས་གཅེས། སྤྱི་ཚོགས་རིང་ལུགས་ལ་གཅེས་པ། མེས་རྒྱལ་གཅིག་གྱུར་ལ་སྲུང་སྐྱོབ། མི་རིགས་མཐུན་སྒྲིལ་ལ་སྲུང་སྐྱོབ། དམངས་གཙོ་བཅོས་བསྒྱུར་ལ་རྒྱབ་སྐྱོར། ཁ་བྲལ་ལ་ངོ་རྒོལ། ཟིང་འཁྲུལ་ལ་ངོ་རྒོལ་བཅས་ཡིན།
ཆོས་ལུགས་ཐད་ནས་བཏོན་པའི་རེ་བ་ནི། ཆོས་ཀྱི་སྙིང་པོ་དང་ཆོས་ལུགས་ཀྱི་འདུལ་ཁྲིམས་རྩི་བ། ཆོས་ལུགས་ཀྱི་བློ་སྦྱོང་དང་བྱང་ཚད་ཅུང་ཞིག་ཡོད་དགོས་པ་དང་མཉམ་དུ། ཆོས་ལུགས་དང་སྤྱི་ཚོགས་རིང་ལུགས་གཉིས་ཀར་འཚམ་པའི་ལམ་ཁ་ཞིག་འཚོལ་སྙེག་བྱ་རྒྱུ་དང་། རྒྱ་ཆེའི་གྲྭ་བཙུན་དང་དད་ལྡན་མང་ཚོགས་རྣམས་བློ་བརྟན་འགྱུར་མེད་ངང་སྤྱི་ཚོགས་རིང་ལུགས་ཀྱི་ལམ་ཁར་འདྲེན་རྒྱུ་བཅས་ཡིན། ནད་པ་དང་། རྒན་རྒོན། དབང་པོ་སྐྱོན་ཅན་ལས་གཞན་གྲྭ་བཙུན་ཚང་མ་ངལ་རྩོལ་ལ་ཞུགས་དགོས་པ་དང་། བཤུ་གཞོག་འདོར་རྒྱུ། རང་ཁ་རང་གསོ་ཡི་ངལ་རྩོལ་བ་ཞིག་བྱེད་རྒྱུར་སྐུལ་འདེད་བྱས་ཡོད།
DL(ཏཱ་ལའི་བླ་མ་མཆོག—-བསྒྱུར་མཁན་གྱི་མཆན།) ཕྱི་རྒྱལ་དུ་སྐྱབས་བཅོལ་ཆེད་ཕེབས་པར་གཞིགས་ནས། ལྷ་སའི་གདན་ས་གསུམ་ཚང་མ་ཟིང་འཁྲུག་ནང་ཞུགས་པའི་དགོན་པ་རུ་ངོ་བོ་ངོས་འཛིན་བྱས་ཤིང (དེ་དུས་དེ་ལྟར་ངོ་བོ་ངོས་འཛིན་བྱས་པ་རེད)། པན་ཆེན་སྐུ་ཕྲེང་རིམ་བྱོན་གྱིས་བཙན་རྒྱལ་རིང་ལུགས་ལ་ངོ་རྒོལ་གྱི་ལངས་ཕྱོགས་རྒྱུན་འཁྱོངས་བྱས་ཡོད་པ་དང་། ཀུན་གཟིགས་པན་ཆེན་སྐུ་ཕྲེང་བཅུ་བ་ཆེན་མོ་མཆོག་གི་དགོན་པ་གཙང་བཀྲ་ཤིས་ལྷུན་པོ་ཟིང་འཁྲུག་ནང་ཞུགས་མེད་པ་དང་། གཞིས་ཀ་རྩེ་ས་ཁུལ་གྱི་སྤྱི་ཚོགས་བརྟན་བརླིང་ཡིན་པའི་གནས་སྟངས་ལ་གཞིགས་ནས། དབུས་གཞུང་གིས་ཐོག་མར་གཙང་བཀྲ་ཤིས་ལྷུན་པོ་དགོན་པ་ནས་དམངས་གཙོ་བཅོས་བསྒྱུར་སྤེལ་རྒྱུ་དང་། དམངས་གཙོ་དོ་དམ་ཁང་བཙུགས་ནས་ཚོད་ལྟ་བྱེད་དགོས་པ་དང་། དེ་ནས་རིམ་བཞིན་བོད་ལྗོངས་དང་བོད་ཁུལ་གཞན་དག་ཡོངས་སུ་ཁྱབ་གདལ་དུ་གཏོང་རྒྱུ་ ཐག་གཅོད་གནང་།
ཀུན་གཟིགས་པན་ཆེན་སྐུ་ཕྲེང་བཅུ་བ་ཆེན་མོས་དངོས་སུ་བཀྲ་ཤིས་ལྷུན་པོ་དགོན་པའི་དམངས་གཙོའི་བཅོས་བསྒྱུར་ལས་དོན་ལ་འགན་འཁུར་དགོས་ཞེས་དབུས་གཞུང་གིས་འགན་དབང་དཀྲིས་ཤིང་། དབུས་གཞུང་དུ་མའོ་ཙེ་ཏུང་དང་། བློ་མཐུན་ཧྲོ་ཆི(刘少奇)། ཀྲུག་ཨིན་ལེ(周恩来) ཡིས་ལམ་ལུགས་དང་སྲིད་ཇུས་གཏན་འབེབ་དང་ཐག་གཅོད། ལེ་ཝེ་ཧན(李维汉)དང་། བའོ་ལན་ཧྥི(乌兰福)། ཞི་ཀྲུང་ཞུང(习仲勋)གིས་དངོས་སུ་འགོ་ཁྲིད་རྒྱུར་འགན་འཁུར་ཡོད། བློ་མཐུན་ཞི་ཀྲུང་ཞུང་རྒྱལ་སྲིད་སྤྱི་ཁྱབ་ལྷན་ཁང་གི་སྲིད་བློན་གཞོན་པ་དང་ དྲུང་ཡིག་གཅིག་ལྕོགས་ཡིན་པའི་ཆ་ནས། སྲིད་བློན་ཀྲུག་ཨིན་ལེ་ཡིས་འཐབ་ཕྱོགས་གཅིག་གྱུར་དང་། མི་རིགས། ཆོས་ལུགས་ཐད་ཀྱི་ཕྱག་རོགས་གཙོ་བོ་དེ་ཡིན། སྐབས་དེ་དུས། སྐུ་དངོས་སུ་ཀུན་གཟིགས་པན་ཆེན་བཅུ་བ་ཆེན་མོར་ལམ་སྟོན་གནང་ཞིང་། གྲུབ་འབྲས་ཀྱང་རླབས་པོ་ཆེ་ཐོན། དེ་དང་དུས་མཉམ་དུ་ཁོང་ཚོའི་བར་དུའང་མཛའ་བརྩེ་ཟབ་མོ་ཆགས་ཡོད། ཆོས་ལུགས་ཀྱི་ཐད་ནས། སྐབས་དེ་དུས་ཀྱི་ནང་བསྟན་མཐུན་ཚོགས་ཀྱི་ཚོགས་གཙོ་དགེ་བཤེས་ཤེས་རབ་རྒྱ་མཚོ་ལགས་དང་ཚོགས་གཞོན་དང་དྲུང་ཡིག་གཅིག་ལྕོགས་ཀྲོ་ཕུ་ཁྲོའུ(赵朴初)ཡིས་རོགས་འདེགས་དང་མཛུབ་སྟོན་གནང་གིན་ཡོད།
ལས་དོན་འདི་ཅུང་བདེ་བླག་ངང་སྒྲུབ་ཐུབ་ཡོད། ཀུན་གཟིགས་པན་ཆེན་བཅུ་བ་ཆེན་མོ་མཆོག་གཙང་བཀྲ་ཤིས་ལྷུན་པོ་དགོན་པའི་དམངས་གཙོ་དོ་དམ་ཁང་གི་འགན་འཛིན་དུ་བདམས། བོད་བརྒྱུད་ནང་བསྟན་གྱི་དགོན་སྡེ་ཁག་ཏུ། འོག་ནས་གོང་དུ་སྤེལ་པའི་འོས་བསྡུ་བརྒྱུད། འབྱོར་མེད་གྲལ་རིམ་གྱི་བླ་སྤྲུལ་རྣམ་པ་གཙོ་བོར་གྱུར་བའི་དོ་དམ་ཁང་གསར་འཛུགས་གནང་ནས་དགོན་པ་དོ་དམ་བདག་གཉེར་བྱས་པ་རེད། དེ་འདྲའི་དོ་དམ་བྱེད་སྟངས་དེ་བོད་བརྒྱུད་ནང་བསྟན་གྱི་ལོ་རྒྱུས་སྟེང་རྩ་བ་ཉིད་ནས་བྱུང་མ་མྱོང་བ་ཞིག་རེད། དེ་ནི་གསར་བརྗེ་ཞིག་ཡིན་ལ། གསར་གཏོད་ཅིག་ཀྱང་ཡིན། དེའི་སྟབས་ཀྱིས། མའོ་ཙེ་ཏུང་དང་། ལིའུ་ཧྲོ་ཆེ། ཀྲུག་ཨིན་ལེ་བཅས་ཀྱི་བསྔགས་བརྗོད་གནང་ཡོད་པ་རེད།
ང་རང་འབྲེལ་ཡོད་ཡིག་ཆའི་ཡིག་བསྒྱུར་ལས་དོན་ནང་ཞུགས་པ་ཡིན། སྐབས་དེའི་གནས་ཚུལ་ལ་རྒྱུས་མངའ་ཅུང་ཞིག་ཡོད། ༡༩༦༢ ལོ་ནས ༡༩༦༤ལོར། སྐབས་བརྒྱད་པའི་ཚང་འཛོམས་གྲོས་ཚོགས་ཐེངས་བཅུ་བའི་རྗེས། ལེ་ཝེ་ཧན་དང་། བའོ་ལན་ཧྥི། ཞི་ཀྲུང་ཞུང་གསུམ་ལ་ནོར་འཁྲུལ་ཅན་གྱི་སྐྱོན་ཆ་ཕོག་ནས་ཏང་ནང་གི་གོ་གནས་ཡོད་ཚད་ལས་གནས་དབྱུང་བཏང་། དགེ་བཤེས་ཤེས་རབ་རྒྱ་མཚོ་དང་ཀུན་གཟིགས་པན་ཆེན་བཅུ་བ་ཆེན་མོ་མཆོག་རྣམ་པ་གཉིས་ལ “ཏང་ལ་ངོ་རྒོལ་དང་རྒྱལ་ཁབ་ལ་ངོ་ལོག་གི ‘པན་ཤེས་ཤོག་ཁག’ ཅེས་ཉེས་མིང་བཏགས་ནས་དྲག་རྡུང་བྱས། ཀུན་གཟིགས་པན་ཆེན་རིན་པོ་ཆེ་མཆོག་ལོ་བཅུ་ཙམ་ལ་བཙོན་འོག་ཏུ་བཞུགས་དགོས་ཐུག་པ་དང་། དགེ་བཤེས་ཤེས་རབ་རྒྱ་མཚོ་མཆོག་དེའི་རྐྱེན་གྱིས་གནོན་འཚེ་འོག་སྐུ་གཤེགས། “རིག་གསར” གྱི་སྐབས་སུ། “རྙིང་པ་བཞི་གཏོར་བ” ཞེས་པའི་ལས་འགུལ་ཁྲོད། དགོན་པའི་ལས་དོན་ལ་གནོན་སྐྱོན་ཚབས་ཆེན་ཕོག་ཡོད། “རིག་གསར” རྫོགས་རྗེས། ཟང་ཟིང་བཅོས་སེལ་དང་ཡོ་བསྲང་། གཞི་ནས་སྒྱུར་བ་དང་རྩ་བ་ནས་སྒྱུར་བའི་སྲིད་ཇུས་འོག དགོན་སྡེ་ཁག་ལ་དག་ཐེར་ལེགས་སྒྲིག་བྱེད་མགོ་བརྩམས་པ་རེད། ཕལ་ཆེར་ལོ་རབས ༥༠འི་ནང་གི་སྔར་ཡོད་མི་སྣ་ཆ་ཚང་སོར་འཇོག་བྱས་ཡོད་མོད། མཁས་བཙུན་བཟང་གསུམ་ལྡན་པའི་དགེ་བཤེས་ཤེས་རབ་རྒྱ་མཚོ་མཆོག་སྐུ་གཤེགས་ཟིན་པ་རེད། དབུས་གཞུང་གིས་ཡང་བསྐྱར་ཀུན་གཟིགས་པན་ཆེན་བཅུ་བ་ཆེན་མོ་མཆོག་གིས་དབུ་ཁྲིད་ནས་ལས་དོན་སྤེལ་དགོས་པ་ཐག་གཅོད་གཏན་འབེབས་བྱས། དབུས་གཞུང་དུ། སྐུ་ཞབས་ཞི་ཀྲུང་ཞུང་ལགས་དབུས་ཆབ་སྲིད་ཁང་གི་འཐུས་མི་དང་། ཧྲུའུ་ཅུ་ཁྲུའུ་ཡི་དྲུང་ཆེ་རུ་བསྐོས་ནས། བོད་ཀྱི་ལས་དོན་གཙོ་བོར་གཉེར། སྐུ་ཞབས་ལེ་ཝེ་ཧན་ལགས་དབུས་འཐབ་ཕྱོགས་གཅིག་གྱུར་ལྷན་ཁང་གི་བློ་འདོན་པ་དང་། སྐུ་ཞབས་བའོ་ལན་ཧྥི་ལགས་འཐབ་ཕྱོགས་གཅིག་གྱུར་ལྷན་ཁང་གི་བློན་ཆེན། སྐུ་ཞབས་ཡཱང་ཅིང་རིན(杨静仁)འཐབ་ཕྱོགས་གཅིག་གྱུར་ལྷན་ཁང་གི་བློན་ཆེན་གཞོན་པ་དང་མི་རིགས་ལྷན་ཁང་གི་འགན་འཛིན། དེ་མིན་ད་དུང་སྐུ་ཞབས་ཀྲོ་ཕུ་ཁྲོའུ་ཡིས་དབུ་ཁྲིད་པའི་ལྷན་ཁང་ཞིག་ཀྱང་བཙུགས་པ་དང་། སྔར་སྲོལ་གཞིར་བཞག་གིས་དེ་དག་ཚང་མ་ཀུན་གཟིགས་པན་ཆེན་བཅུ་བ་ཆེན་མོ་མཆོག་གིས་དབུ་ཁྲིད་དང་རྒྱབ་སྐྱོར་གནང་བ་རེད།
“རིག་གསར” གྱི་རྗེས་སུ། ལོ་རབས་བརྒྱད་ཅུ་བའི་ནང་གི་དགོན་པ་དག་ཐེར་ལས་དོན་ཁྲོད། གོང་ཞུས་གཞི་རྩའི་དགོས་འདུན་དག་ལས་གཞན། དམངས་གཙོ་དོ་དམ་ཁང་གི་མི་སྣས “རིག་གསར” སྐབས་གཏོར་བཅོམ་འཕྲོག་གསུམ་གྱི་རིགས་སྤེལ་མེད་སྟབས། “མི་རིགས་གསུམ” མིན་ལ། དེ་མིན་དགོན་པར་གཏོར་བརླག་དང་། སྐུ་རྟེན་སོགས་གནའ་རྫས་རིགས་རྐུ་ཁྱེར་དང་བར་ཚོང་གི “རྙིང་པ་བཞི་གཏོར་བ” ཞེས་པའི་ལས་འགུལ་ནང་ཞུགས་མེད། རེ་བ་སྔར་ལས་མཐོ་དགོས། སྤུས་ཀ་སྔར་ལས་བཟང་དགོས་ཞེས་པའི་ཁ་གཡར་འོག སྐུ་ཞབས་ལེ་ཝེ་ཧན་དང་། བའོ་ལན་ཧྥི། ཞི་ཀྲུང་ཞུང་། ཡཱང་ཅིང་རིན། ཀྲོ་ཕུ་ཁྲོའུ་ཡི་དབུ་ཁྲོད་འོག ཀུན་གཟིགས་པན་ཆེན་བཅུ་བ་ཆེན་མོ་མཆོག་ཡང་བསྐྱར་དམངས་གཙོ་དོ་དམ་ཁང་གི་དབུ་ཁྲིད་དུ་བསྐོས།
དེ་ནས་ཅུང་མ་འགོར་བར། སྐུ་ཞབས་ལེ་ཝེ་ཧན་དང་བའོ་ལན་ཧྥི་གཉིས་སྐུ་གཤེགས་པ་རེད། ༡༩༨༩ ལོའི་ཟླ ༡པོར། ཀུན་གཟིགས་པན་ཆེན་བཅུ་བ་ཆེན་མོ་མཆོག་དགོངས་པ་ཆོས་དབྱིངས་སུ་འཐིམས། “དྲུག་བཞིའི”རྗེས་སུ། སྐུ་ཞབས་ཞི་ཀྲུང་ཞུང་དང་། ཡཱང་ཅིང་རིན། ཡཱན་མེན་ཧྥི(阎明复)རྣམ་པ་གསུམ་ལས་གནས་ནས་རྒན་ཡོལ་ཞུས། སྐུ་ཞབས་ཏེན་བཀན་ཀིན(丁关根)དང་ཝང་ཀྲོ་གོའུ(王兆国)གཉིས་ཀྱིས་སྔ་རྗེས་སུ་འཐབ་ཕྱོགས་གཅིག་གྱུར་ལྷན་ཁང་གི་བློན་ཆེན་གྱི་འགན་བཞེས་ཞིང་། ཡེ་ཞོ་ཝེན་འཐབ་ཕྱོགས་གཅིག་གྱུར་ལྷན་ཁང་དུ་བསྐོ་བཞག་དུས་སུ། ཅུའུ་གཉིས་པ་སྟེ་མི་རིགས་ཆོས་ལུགས་ལས་ཁང་གི་འགན་འཛིན་དུ་བཞག་པ་རེད། རྗེས་ནས་རྒྱལ་ཁབ་ཆོས་ལུགས་ལས་ཁང་གི་འགན་འཛིན་དུ་བསྐོས་པ་རེད། ཁྱོན་བསྡོམས་ན་ལོ ༡༨ ཙམ་ཡིན།
“དྲུག་བཞིའི”རྗེས་སུ། ཁོང་ཚོས“དག་ཐེར”གྱི་དར་ཆ་འཕྱར་ནས། སྐུ་ཞབས་ལེ་ཝེ་ཧན་དང་། བའོ་ལན་ཧྥི། ཞི་ཀྲུང་ཞུང་། ཡཱང་ཅིང་རིན། ཡཱན་མེན་ཧྥི། ཀུན་གཟིགས་པན་ཆེན་མཆོག ཀྲོ་ཕུ་ཁྲོའུ་བཅོས་ཀྱི་ལས་དོན་སྤེལ་ཕྱོགས་རྩིས་མེད་རྣམ་པར་བཅད་ནས། བཀྲ་ཤིས་ལྷུན་པོ་དགོན་པའི་དམངས་གཙོ་ལས་དོན་ཁང་ཟེར་བའི་ལས་དོན་ཁང་གསར་བ་ཞིག་གསར་འཛུགས་བྱས་ཏེ་ལས་བྱེད་མི་སྣའང་གསར་དུ་བདམས། དམངས་གཙོ་བཅོས་བསྒྱུར་དང “རིག་གནས་གསར་བརྗེ་ཆེན་མོ” སྟེ་ཆབ་སྲིད་ལས་འགུལ་ཆེ་གྲས་དེ་གཉིས་ཁྲོད་ཉམས་མྱོང་མང་པོ་བསགས་པའི་ཕུལ་བྱུང་ལས་ཀྱི་སྣེ་མོ་བ་དང་། སྤྱོད་གྲགས་གཉིས་ལྡན་གྱི་བླ་མ་སྐྱེས་ཆེན་ཡོད་དོ་ཅོག༼ཐུགས་སྣང་གནང་རོགས། ངས་བཤད་པ་ནི “ཡོད་དོ་ཅོག”ཡིན༽ རྩ་སློག་བྱས་ཏེ། ཁོང་ཚོ་རང་གི་ཁར་ཉན་མཁན་དང་། ཁོང་ཚོའི་རྗེས་སུ་འབྲང་མཁན་སྐོར་ཞིག་བདམས་ནས་དོ་དམ་ལས་ཁང་གསར་བ་ཞིག་རྩ་འཛུགས་བྱས་འདུག མི་སྣ་དེ་དག་ནི་མི་མང་གི་ཡིད་ཆེས་བློ་མོས་བྱེད་ས་མིན་པར། “ཁར་ཉན་པ”ཁོ་ན་ཙམ་ཡིན་ཞིང་། དོན་དངོས་སུ་དགོན་པར་ཆེད་དུ་མངག་པའི་ཏང་གི་མཐོ་རིམ་དང་། འབྲིང་རིམ་ལས་བྱེད་འགོ་ཁྲིད་གཙོ་བོར་གྱུར་བའི་ལས་དོན་རུ་ཁག་གིས་ཡོད་ཚད་ལ་འགོ་ཁྲིད་དང། ཡོད་ཚད་ལ་ཐག་གཅོད། ཡོད་ཚད་གཅིག་གཅོད་བྱེད་རྒྱུ་དེ་རེད།
ལས་དོན་བྱེད་ཕྱོགས་དེར་རྒྱ་ཆེ་བའི་གྲྭ་བཙུན་གྱི་ཚོགས་དང་ལས་བྱེད་པ། མང་ཚོགས་གྱི་མ་མོས་པ་དང་ངོ་རྒོལ་གྱི་རྣམ་འགྱུར་དྲག་པོ་བསྟན་པ་དང་། དེ་བཞིན་དུ་དེ་ཡིས་ཆོས་ལུགས་ནང་ཁུལ་དང་ལས་བྱེད་པ། མང་ཚོགས་བར་གྱི་མཐུན་སྒྲིལ་ལ་གཏོར་བཤིག་ཆེན་པོ་བྱས་རྐྱེན། ཟང་ཟིང་གི་གནས་སྟངས་དེ་བྱུང་བ་རེད། དེ་ཙ་ན། གོམ་གང་མདུན་སྤོས་ཀྱིས “དོ་དམ་ནན་མོ” ཟེར་བ་སྤེལ། དེ་དོན་དངོས་སུ་དམ་དྲག་རང་རེད། བཙན་དབང་གིས་ཁོང་ཚོའི་ནོར་འཁྲུལ་ཅན་གྱི་ལས་དོན་སྤེལ་ཕྱོགས་དེ་བོད་ཁུལ་ཡོངས་སུ་སྤེལ་བ་རེད།
ཡེ་ཞོ་ཝེན་ཚོའི་ལས་དོན་སྤེལ་ཕྱོགས་དེར། རྒྱལ་ཡོངས་དམངས་ཆེན་གྱི་ཚོགས་གཞོན་ང་ཕོད་ལགས་དང་། བོད་རིགས་དམར་དམག་རྒན་རབས་པ་ཐེན་བྷོ(天宝། བཀྲ་ཤིས་དབང་ཕྱུག་སོགས་བོད་རིགས་འགོ་ཁྲིད་བློ་མཐུན་རྣམ་པས་སྐྱོན་བརྗོད་དང་ངོ་རྒོལ་བྱས་ཡོད། ཡིན་ན་ཡང་། ཁོང་ཚོས་དེར་ཁ་ཡ་གཏན་ནས་བྱས་མེད། ཐེན་བྷོ་ལགས་ནི་བོད་རིགས་དམར་དམག་རྒན་རབས་པ་ཞིག་ཡིན་ལ། བཅིངས་འགྲོལ་གྱི་ཐོག་མའི་དུས་སུ། དབུས་བོད་ལྗོངས་ལས་དོན་རུ་ཁག་གི་འགོ་ཁྲིད་གནང་མྱོང་ལ། ཁོང་ནི་སྐབས་དང་པོའི་ཀྲུང་གུང་བོད་ལྗོངས་ལས་དོན་ལྷན་ཁང་གི་རྒྱུན་ལས་ཁྲོད་ཀྱི་བོད་རིགས་གཅིག་པུ་དེ་ཡིན། རྗེས་སུ་བོད་རང་སྐྱོང་ལྗོངས་དམར་ཤོག་ཚོགས་པའི་དྲུང་ཆེ་དང་། རང་སྐྱོང་ལྗོངས་ཀྱི་གཙོ་འཛིན། བོད་ལྗོངས་དམག་ཁུལ་གྱི་ཆབ་སྲིད་རྒྱུན་ལས་གཞོན་པ་སོགས་ཀྱི་གོ་གནས་ཁུར་བ་དང་། ད་དུང་བོད་རིགས་ས་ཁུལ་གྱི་དམངས་གཙོ་བཅོས་བསྒྱུར་དང་ཆོས་ལུགས་བཅོས་བསྒྱུར་གྱི་ལས་དོན་ལ་ནང་ཞུགས་དང་འགོ་ཁྲོད་སོགས་ཀྱང་གནང་མྱོང་ཡོད། དེ་འདྲ་སོང་ཙང་། འབྲེལ་ཡོད་གནས་ཚུལ་ལ་རྒྱུས་མངའ་ཡོད་མེད་སྨོས་མི་དགོས། ཁོང་གིས་དེ་སྔ“ལས་དོན་སྤེལ་ཕྱོགས་དེ་ནི། ཆོས་སྲིད་ཟུང་འབྲེལ་རེད”ཅེས་སྐྱོན་བརྗོད་དྲག་པོ་བྱས་ཡོད།
ཐེན་བྷོ་ལྟ་བུའི་དམར་དམག་རྒན་རབས་པ། གསར་བརྗེ་བ་རྒན་རབས་པ་ཡིས་ཀྱང་ལྟ་བའི་མིག་གིས་མ་བཟོད་པར་སྐྱོན་བརྗོད་དྲག་པོ་བྱས་ཡོད་པ་ལས། ཡེ་ཞོ་ཝེན་ཚོའི་སྨྱོ་ཧམ་ཁེངས་དྲེགས་ཀྱི་བྱ་སྤྱོད་དེ་ཅི་འདྲའི་སྐྱི་གཡའ་དགོས་པ་ཞིག་ཡིན་པ་མཚོན་ཐུབ། ཐེན་བྷོ་ཡིས་དེ་སྔ་ང་ལ “ཁོང་ཚོས་ང་ཚོ་ཏང་ནང་ཁུལ་གྱི་འཐབ་ཕྱོགས་གཅིག་གྱུར་སྤེལ་ཡུལ་དུ་བརྩིས་འདུག” ཅེས་ཞལ་དངོས་སུ་བཤད་མྱོང་།
ཡེ་ཞོ་ཝེན་གྱིས་ཁྭ་ཏས་སྒྲོ་བསྟོད་དང་ངན་པའི་རང་བསྟོད་བྱས་ནས། “དབུས་གཞུང་གི་འབྲེལ་ཡོད་བོད་ཀྱི་ལས་དོན་ཐད་ཀྱི་སྲིད་ཇུས་བྱེད་ཕྱོགས་རིགས། ང་དང་ཝེ་ཆོན(朱维群། སྲི་ཐར། ང་ཚོ་གསུམ་པོས་གཏན་འབེབས་བྱེད་ཀྱིན་ཡོད་ལ། དབུས་གཞུང་གི་ངོས་ལེན་དང་རྒྱབ་སྐྱོར་ཐོབ་ཡོད”ཟེར།
ཡེ་ཞོ་ཝེན་འགོ་ཁྲིད་ཆུང་ཆུང་ཞིག་གིས། བློ་ཧམ་ཚ་བོས། སྡིག་པ་མིག་བཙུམ་གྱིས་ཁ་ཚོན་དེ་ལྟར་གཅོད་ནུས་པ་དང་། དེ་ལྟར་སྒྲུབ་ནུས་པ་དེ་ལ་གཏིང་ཟབ་པའི་ཆབ་སྲིད་ཀྱི་རྒྱབ་ལྗོངས་ཡོད། “དྲུག་བཞིའི” རྗེས་སུ་བྱུང་བའི་དབུས་འགོ་ཁྲིད་གྱི་འགྱུར་ལྡོག་དང་འབྲེལ་བ་དམ་ཟབ་ཡོད། བོད་ལྗོངས་ཀྱི་རྩ་བ་སར་ཟུག་ཅིང་རྩེ་མོ་དགུང་ལ་མཉམ་པའི “ལྷོ་ནུབ་ཕྱོགས་ཁག(西南 局)” དང “ནུབ་བྱང་ཕྱོགས་ཁག(西北局)”བར་གྱི་འཐབ་རྩོད་དང་ཡང་འབྲེལ་བ་དམ་པོ་ཡོད། “དྲུག་བཞིའི” རྗེས་སུ། དབུས་འཐབ་ཕྱོགས་གཅིག་གྱུར་ལྷན་ཁང་ནང་ཁུལ་དང་། བོད་ལྗོངས་སུ “ནུབ་བྱང་ཕྱོགས་ཁག” ཟེར་བ་མགོ་རྟིང་སློག་ནས། “ལྷོ་ནུབ་ཕྱོགས་ཁག” གིས་བོད་དང་འབྲེལ་བའི་ལས་དོན་སྐོར་གྱི་དབང་ཆ་ཡོད་ཚད་སྒེར་གཅོད་བྱས། ཡེ་ཞོ་ཝེན་ཚོས་སྐབས་དེའི་དབུས་འགོ་ཁྲིད་སྒྲིག་གཞི་དང་། ཆབ་སྲིད་གནས་བབ། ཆབ་སྲིད་གནས་སྟངས་བཅས་ལ་རང་ཉིད་ཀྱི་ཚོད་དཔག་དང་ཐག་གཅོད་བྱས་འདུག དེའི་སྟབས་ཀྱིས། ཁོང་ཚོས་ཧ་ཅང་ཉེན་ཁ་ཚ་བོས་ཆབ་སྲིད་སྐབས་འཚོལ་དང་ཆབ་སྲིད་རྒྱན་སྐུག་བྱེད་ཀྱིན་ཡོད། རྒྱུན་ལྡན་གྱི་གནས་སྟངས་འོག ངག་རྒྱུན་ཁ་དཔེ་ཞིག་བཀོལ་ན། ཡེ་ཞོ་ཝེན་ལ་འབྲོང་སྙིང་གསོན་པོ་ཞིག་བྱིན་ཡང་། མི་དེར་དེ་འདྲ་ཞིག་བྱེད་རྒྱུའི་བློ་ཁོག་རྩ་བ་ཉིད་ནས་ཡོད་མི་སྲིད། འོན་ཀྱང་། “དྲུག་བཞིའི” རྗེས་ཀྱི་དེ་ལྟ་བུའི་ཆབ་སྲིད་ཀྱི་གནས་བབ་ཅིག་གི་འོག་ཏུ། ཡེ་ཞོ་ཝེན་གྱིས་དུས་ཚོད་ལ་དཔགས་ནས། གནས་བབ་ལ་བསྟུན་ནས། དགེ་སྐྱོན་ལ་བསམ་གཞིགས་བྱས་ནས། ཐོབ་ཤོར་ལ་ཚོད་དཔག་གིས་རྒྱན་སྐུག་ཐེངས་ཤིག་བྱེད་རིན་ཡོད་པའི་ཁེ་བཟང་མཐོང་ བའི་འདོད་ཧམ་གྱི་དབང་གིས ། ཆབ་སྲིད་སྐབས་འཚོལ་དང་ཆབ་སྲིད་རྒྱན་སྐུག་གི་ལས་ལ་ཞུགས་པ་རེད། འདི་དག་ལས་མངོན་པར་གསལ་བ་ཞིག་ནི། ཡེ་ཞོ་ཝེན་ནི་ཆབ་སྲིད་སྐབས་འཚོལ་བ་ཞིག་དང་། ཆབ་སྲིད་རྒྱན་སྐུག་པ་ཞིག་རེད། ཡེ་ཞོ་ཝེན་གྱིས་ཐེངས་མང་པོར “ཅི་ཞིག་བྱུང་ན་ཅི་ཞིག་བྱུང་། ཡོད་ཚད་བློས་བཏང་ནས” ཞེས་འུད་ཆེའི་ཁ་ཤོབ་བཟླས་ཡོད་པ་རེད། འདི་ནི་གུང་ཁྲན་ཏང་མིའི་སྐད་ཡིག་ཡིན་མི་སྲིད། བདག་གིས་དེ་སྔ་འཐབ་ཕྱོགས་གཅིག་གྱུར་ལྷན་ཁང་དང་། མི་རིགས་ལས་དོན་ཁང་སོགས་སུ་ཞབས་ཞུ་སྒྲུབ་མྱོང་ཡོད་ལ། ལེ་ཝེ་ཧན་དང་། བའོ་ལན་ཧྥི། ཞི་ཀྲུང་ཞུང་། ལིའུ་གི་ཕེང(刘格平)སོགས་འགོ་ཁྲིད་ཚོས་འདི་འདྲའི་སྐད་ཆ་ཞིག་བཤད་པ་ཁྱོན་ནས་གོ་ མྱོང་མེད། “ཅི་ཞིག་བྱུང་ན་ཅི་ཞིག་བྱུང་། ཡོད་ཚད་བློས་བཏང་ནས” ཞེས་པ་འདི་ཤོ་རྒྱག་རྒྱན་སྐུག་བྱེད་སའི་སྐད་ཆ་རེད། སྦག་པ་རྒྱན་པོའི་སྐད་ཆ་རེད། སྦག་པའི་སེམས་ཁམས་ཀྱི་མཚོན་བྱེད་རེད།
དོན་དངོས་སུ། ཁོང་ཚོས་རྩིས་མེད་རྣམ་པར་བཅད་པ་ནི་ལེ་ཝེ་ཧན་དང་། བའོ་ལན་ཧྥི། ཞི་ཀྲུང་ཞུང་། ཀུན་གཟིགས་པན་ཆེན་བཅུ་བ་ཆེན་མོ་མཆོག་ཙམ་མིན་པར། ཁོང་ཚོས་མངོན་གསལ་དོད་པོས“མི་རབས་གཉིས་པའི་མི་རིགས་སྲིད་ཇུས”ཞེས་འུད་ཤོབ་ བསྒྲགས་ནས། རྒྱལ་ཁབ་དབུ་བརྙེས་པའི་ཐོག་མའི་དུས་ཀྱི་དབུས་གཞུང་དང་། མའོ་ཙེ་ཏུང་། ཀྲུག་ཨིན་ལེ་ཡིས་གཏན་འབེབས་གནང་བའི་ཡང་དག་པའི་མི་རིགས་སྲིད་ཇུས་དང་ཆོས་ལུགས་སྲིད་ཇུས་མཐའ་དག་རྩིས་མེད་རྣམ་གཅོད་བྱེད་འདོད་རེད། ཀྲུའུ་ཝེ་ཡོན་གྱིས་ལོ་རབས ༥༠འི་ནང་གི་མི་རིགས་སྲིད་ཇུས“དུས་ལས་ཡོལ་ཚར་བ་རེད”ཅེས་པའི་ཁ་ཚོན་བཅད་ནས་ སྒྲོབ་བཤད་དང་སྦྲེགས།
“***བོད་སྐྱོང་ལམ་ཐིག” ཞེས་འུད་སྒྲོག་བྱས་ཡོད། ཡེ་ཞོ་ཝེན་གྱི་མགོ་བོ་སྦོས། ཧམ་སེམས་སྦོས་ནས “བོད་ལྗོངས་ལས་དོན་གྱི་གནས་སྟངས་གསར་བ” ཞིག་གསར་གཏོད་བྱེད་རྒྱུའི་འདོད་ཧམ་ཡོད་པ་འདྲ།
ཡེ་ཞོ་ཝེན་གྱིས “བླ་སྤྲུལ་དཔང་ཡིག” ཟེར་བ་སྔར་མེད་གསར་དུ་སྤྲོས། བོད་བརྒྱུད་ནང་བསྟན་དུ་བླ་སྤྲུལ་རྫུན་མ་འབོར་ཆེན་དེ་ལས་བྱུང་།
གསུམ་པ། “དགོན་པར་གཙང་དག བླ་སྤྲུལ་ལ་གཙང་དག” ཟེར་བའི་སྐབས་སུ། ཡེ་ཞོ་ཝེན་གྱིས་སྔར་མེད་གསར་དུ་སྤྲོས་ནས། “བླ་སྤྲུལ་དཔང་ཡིག” ཟེར་བ་ཞིག་གསར་གཏོད་བྱས། བླ་སྤྲུལ་ངོ་མ་སུ་ཡིན་པ་དང་། བླ་སྤྲུལ་རྫུན་མ་སུ་ཡིན་པ། དགོན་པ་རང་ལ་ཐག་གཅོད་ཀྱི་དབང་ཆ་མེད་ལ། མཁས་བཙུན་བཟང་གསུམ་ལྡན་པའི་བླ་ཆེན་དག་ལའང་མི་དབང་། དེ་བཞིན་དུ་རྒྱ་ཆེ་བའི་གྲྭ་བཙུན་དཀྱུས་མ་དག་ལ་ཇུས་གཏོགས་ཀྱི་ཐོབ་ཐང་དེ་བས་ཀྱང་མེད། འོ་ན་སུ་ལ་དབང་ཆ་ཡོད་དམ་ཞེ་ན། རིམ་པ་སོ་སོའི་ཆོས་ལུགས་སྡེ་ཚན་གྱིས་ཐག་གི་གཅོད་དགོས། དེ་ཚོས་ཞིབ་འཇུག་ཐག་གཅོད་ཀྱི་རྗེས་སུ། “བླ་སྤྲུལ་དཔང་ཡིག” ཟེར་བ་རེ་གནང་གི་རེད།
བོད་བརྒྱུད་ནང་བསྟན་གྱི་ལོ་རྒྱུས་སུ། རྒྱལ་རབས་རིམ་བྱུང་ཁྲོད། “བླ་སྤྲུལ་དཔང་ཡིག” ཟེར་བ་ཞིག་བྱུང་མྱོང་མེད། རྒྱ་ནག་གསར་བ་དབུ་བརྙེས་རྗེས། ལོ་རབས ༥༠ དང ༨༠ སོགས་ཀྱི་ནང་དུའང་བྱུང་མྱོང་མེད། བླ་སྤྲུལ་ནི་དགོན་པས་འཚོལ་ཞིབ་དང་། བླ་མས་ངོས་འཛིན་བྱས་པ་མ་ཡིན་པར། ཆོས་ལུགས་ལྷན་ཁང་གིས “བླ་སྤྲུལ་དཔང་ཡིག” ཟེར་བ་གནང་ནས་ངོས་འཛིན་དང་ཐག་གཅོད་བྱེད་ཀྱིན་ཡོད་པ་དང་། དེ་ཙ་ན། ཡེ་ཞོ་ཝེན “ཆོས་དཔོན” ཆེ་ཤོས་སུ་གྱུར་པ་རེད། དེའི་རྐྱེན་གྱིས་ཟང་ཟིང་དང་རུལ་སུངས་གྱི་ངང་ཚུལ་རབ་དང་རིམ་པ་བྱུང་ཞིང་། སྤྱི་ཚོགས་སྟེང་དཔོན་པོའི་ཆེད་འདུར་རྒྱུགས། དཔོན་པོ་སློང་མཁན། དཔོན་པོ་ཉོ་མཁན། དཔོན་པོ་བཙོང་མཁན། ཆོས་ལུགས་ལས་རིགས་སུ “བླ་སྤྲུལ་དཔང་ཡིག” དེ་ཚོང་གི་ངོ་བོར་བསྒྱུར་ནས། རིམ་པ་སོ་སོའི་ཆོས་ལུགས་ལས་ཁང་དག་རྩོད་འཚོང་ལས་ཁང་དུ་གྱུར་ནས། ཡེ་ཞོ་ཝེན་ཚོང་བདག་ཆེ་ཤོས་དེ་ཡིན།
ཁོང་ཚོས་དོན་དངོས་སུ་བླ་སྤྲུལ་དཔང་ཡིག་ག་ཚོད་ཅིག་བཙོང་ཡོད་དམ། རྒྱུ་དངོས་ག་ཚོད་ཅིག་བླངས་ཡོད་པ་སུ་ཡིས་བཤད་ཐུབ་བམ། སུས་ཡིས་ཞིབ་བཤེར་བྱེད་ནུས་སམ། པདྨ་འོད་གསལ་དང་ཀྲང་ཐེ་ལེན “བླ་སྤྲུལ” དེ་དག་གིས་ཁོར་ཚོར་ག་ཚོད་ཅིག་སྤྲད་ཡོད་དམ། ཡེ་ཞོ་ཝེན་ཚོར་ཁུག་དམར་ག་ཚོད་ཅིག་རེག་ཡོད་དམ། ཡེ་ཞོ་ཝེན། ཀྲུའུ་ཝེ་ཆོན་གྱི་འགོ་ཁྲིད་ནས། ཆོས་ལུགས་ལྷན་ཁང་གི་འགོ་བ་ཚོས་པདྨ་འོད་གསལ་དང་ཀྲང་ཐེ་ལེན་ལ་ཡང་ཡང་ཐུག་འཕྲད་གནང་ཞིང་། མཉམ་འདུས་ཀྱི་དྲན་རྟེན་འདྲ་པར་བླངས་ནས་གང་སར་བཀྲམས། དོན་དམ་པའི་ཡེ་ཞོ་ཝེན་ཚོར་ཁེ་བཟང་ག་ཚོད་ཅིག་རེག་ཡོད་དམ།
ཉི་མ་འདི་དག་ཏུ་སྤྱི་ཚོགས་འབྲེལ་འདྲིས་དྲྭ་ཚུགས་སོགས་སྨྱན་བྱད་སྣ་མང་དུ་ལྟ་བ་གསར་བ་ཞིག་སྟེ “བླ་སྤྲུལ་དཔག་ཡིག” ཡོད་མཁན་དག “བླ་སྤྲུལ་ངོ་མ” ཡིན་ལུགས་བསྒྲགས་སྤེལ་བྱེད་ཀྱིན་ཡོད། བདག་གིས་དེ་ལྟར་མ་རེད། ཡེ་ཞོ་ཝེན་ཚོས་སྤྲད་པའི “བླ་སྤྲུལ་དཔག་ཡིག” བཟུང་ནས་འཇིག་རྟེན་ཉི་མའི་འོག་ངོམ་སོ་འཕྱར་བ་དང་། རྒྱུ་ནོར་ཧམ་ལེན་དང་འདོད་སེད་མགོ་སྐོར། དགོན་པའི་སྐུ་རྟེན་སོགས་རྐུ་བ། རིག་གནས་གནའ་རྫས་ལྐོག་བཙོང་རྒྱག་པའི་མི་མང་པོ་རེད། ཅེས་བཤད་ཁལ་བྱས་པ་ཡིན། ཡེ་ཞོ་ཝེན་ནི་དེ་ཚོའི་རྒྱབ་ཀྱི་བདག་པོ་རེད། “བླ་སྤྲུལ་དཔང་ཡིག” ཅིག་གིས་ཅི་ཡང་བདེན་དཔང་བྱེད་མི་ཐུབ།
གནས་ཚུལ་དེ་བྱུང་མ་ཐག་ཏང་ནང་ཁུལ་གྱི་མཐོ་རིམ་ལས་བྱེད་ཐེན་བྷོ་ལགས་དང་། བཀྲ་ཤིས་དབང་ཕྱུག་ལགས་སོགས་དམར་དམག་རྒན་རབས་པ་ཚོས་སེམས་གཏིང་ནས་མ་མོས་པའི་རྣམ་འགྱུར་བཏོན་པའི་མ་ཚད་སྐྱོན་བརྗོད་ཀྱང་དྲག་པོ་བྱས་ཡོད། དམངས་ཆེན་ཚོགས་གཞོན་ང་ཕོད་ལགས་སྐུ་འཚོ་བཞུགས་སྐབས་སུའང་སྔ་རྗེས་ཐེངས་མང་པོར་དགོངས་འཆར་མ་འདྲ་བ་བཏོན་གནང་ཡོད། ཡིན་ན་ཡང་། ཡེ་ཞོ་ཝེན་ཚོར་རྒྱབ་རྟེན་ཡོད་པས་མི་སྐྲག་མི་འཇིགས་པ་དང་། སྣང་མེད་ལིང་སྐྱུར། ཁ་ཡ་ཁུར་ལེན་རྩ་བ་ཉིད་ནས་བྱས་མེད།
བླ་སྤྲུལ་གྱི་ཆེ་ཆུང་དང་འཛིན་སྐྱོང་གོ་སའི་གནས་རིམ་གཉིས་སྦྲེལ་པས། བོད་བརྒྱུད་ནང་བསྟན་ལས་རིགས་ཁྲོད་ཀྱི་རུལ་སུངས་ཀྱི་གནས་སྟངས་ལ་སྤེལ་རོགས་བྱས།
བཞི་པ། འགན་འཛིན་ཡེ་ཞོ་ཝེན་གྱིས་དགོན་པར་འཛིན་སྐྱོང་ཅན་གྱི་དོ་དམ་བྱས་ཏེ། གོ་སའི་གནས་རིམ་གཏན་ཁེལ་དང་ལས་རིགས་གཏན་ཁེལ། བླ་སྤྲུལ་ལ་ཆེ་ཆུང་བཀར་ནས། ཅི་ཞིག་ནི་རྫོང་རིམ་པའི་བླ་སྤྲུལ་དང་། ས་ཁུལ་རིམ་པའི་བླ་སྤྲུལ། ཞིང་ཆེན་རིམ་པའི་བླ་སྤྲུལ། གོ་སའི་གནས་རིམ་གང་ཅན་གྱི་བླ་སྤྲུལ་ཚོ་རྒྱལ་ཡོངས་དམངས་ཆེན་གྱི་འཐུས་མི་དང་། རྒྱལ་ཡོངས་སྲིད་གྲོས་ཀྱི་འཐུས་མི། དེ་བཞིན་རིམ་པ་སོ་སོའི་ས་གནས་གཞུང་གི་དམངས་ཆེན་དང་སྲིད་གྲོས་ཀྱི་འཐུས་མི་བྱས་ཆོག་མིན་སོགས་གོ་གནས་བསྟར་བགོས་བྱས་འདུག
རྫོང་རིམ་པའི་བླ་སྤྲུལ་ཚོས་ཁུལ་རིམ་པའི་བླ་སྤྲུལ་གྱི་ཐོབ་དང་གོ་ས་ཐོབ་ཆེད་དང་། ཁུལ་རིམ་པའི་བླ་སྤྲུལ་ཚོས་ཞིང་ཆིན་རིམ་པའི་བླ་སྤྲུལ་གྱི་ཐོབ་དང་གོ་ས་ཐོབ་ཆེད། དེ་བཞིན་དུ་ཞིང་ཆེན་རིམ་པའི་བླ་སྤྲུལ་གྱིས་དབུས་ལས་ཁང་ཁག་ཏུ་འགྲོ་ཐབས་སུ། གང་ས་གང་དུ་འབྲེལ་བ་བཟོ་བ་དང་། ཁུག་དམར་ལྐོག་རྫོངས་སོགས་ཀྱི་ལས་དག་སྤེལ་ནས། སྤྱི་ཚོགས་སྟེང་དཔོན་པོ་དང་ཚོང་པ་ངན་འབྲེལ། བོད་ཁུལ་དུ་དཔོན་པོ་དང་བླ་སྤྲུལ་ངན་འབྲེལ། ག་ས་གང་དུ་ཟང་ཟིང་གིས་ཁེངས་ཤིང་། ག་ས་གང་དུ་རུལ་སུངས་ཀྱིས་ཁེངས།
ངང་ཚུལ་དེས་བོད་བརྒྱུད་ནང་བསྟན་གྱི་དྲི་མས་མ་གོས་པའི་སྲོལ་རྒྱུན་དང་ཆོས་ཁྲིམས་ལ་གཏོར་བརླག་ཚབས་ཆེན་ཐེབས་པ་མ་ཟད། བོད་བརྒྱུད་ནང་བསྟན་གྱི་དག་གཙང་རང་བཞིན་བཙོག་པར་བཟོས། ད་དུང་སྤྱི་ཚོགས་དར་སྲོལ་ལ་ནག་ནོག་དྲི་མས་ནོགས། ཏང་དང་སྲིད་ཀྱི་ལས་བྱེད་པ་སྐོར་ཞིག་བླ་སྤྲུལ་རྫུན་མ། གྲྭ་བཙུན་རྫུན་མས་རུལ་བསླད་དུ་བཏང་ཞིང་། དེ་ལས་ལྡོག་པའི་ཏང་སྲིད་ལས་བྱེད་པ་སྐོག་ཞིག་གིས་རང་འགུལ་ངང་ཁོང་ཚོའི་འདོད་ཧམ་ཅན་གྱི་ལག་ཟུང་དགོན་སྡེ་ཁག་ཏུ་བསྲིངས་། ནང་བསྟན་ལས་རིགས་སུ་བསྲིངས། ཡེ་ཞོ་ཝེན་གྱིས་བཤད་པ་ཇི་བཞིན། “སེམས་གྱ་མ་གྱུ་ཡི་མི་དག་གིས་བླ་སྤྲུལ་གྱི་ཕྱི་ཚུལ་སྤྱད་ནས་ཧམ་ལེན་བྱེད་འདོད་ཀྱི་བློ་སྐྱེས་ཡོད་ལ། རྫུན་མས་ངོ་མར་རྫུ་འདོད་དང་། རྫུན་མས་ངོ་མ་དཀྲུག་འདོད་ཀྱང་ཡིན།” བླ་སྤྲུལ་རྫུན་མ་ལུང་པ་གང་། གྲྭ་བཙུན་རྫུན་མ་ལུང་པ་གང་ཡོད་དོན་ནི། དེ་འདྲའི་གནས་སྟངས་ཤིག་གི་འོག་ཏུ་བྱུང་བ་ཤར་སྟག་རེད།
རུལ་སུངས་ག་ས་གང་དུ་ཚབས་ཆེན་རེད། རྙོག་ཟིང་ག་ས་གང་དུ་རྫོབ་པར་སྐྱེས། དེ་ལས་ལྷག་པ་ཞིག་གང་ན་ཡོད་དམ།
ཅུའུ་ཀྲང་ཆེན་མོ་ཡེ་ཞོ་ཝེན་ལགས། ཁྱེད་ཀྱིས་ག་ཚོད་ཅིག་ཧམ་ཟ་བྱས་ཡོད་དམ།
སྤྱི་ལོ ༢༠༡༥ཟླ ༡༢ ཚེས ༡༢ཉིན།
རྩོམ་ཡིག་འདིའི་བདག་དབང་ངེད་དྲ་ཚིགས་ལ་ཡོད་པས་གང་བྱུང་འཁྱེར་མི་ཆོག


text:
ཚེ་རིང་ཆོས་སྒྲོན་ནི་ཕ་ཡུལ་མདོ་སྨད་མཛོད་དགེ་རུ་སྐྱེས། ཕྱི་ལོ ༢༠༠༠ ལོར་རྒྱ་གར་དུ་འབྱོར། ལོ་དེ་ནས་སུ་ཇཱ་བོད་ཁྱིམ་སློབ་གྲྭར་ཞུགས་ནས་དེ་གར་འཛིན་རིམ་དགུ་པ་བར་དུ་བོད་སྐད་ཡིག་དང་། དབྱིན་ཡིག སྤྱི་ཚོགས་ཚན་རིག ཨང་རྩིས་སོགས་ཀྱི་སློབ་ཚན་ཁག་ལ་སྦྱངས་པ་བྱས། དེའི་ཞོར་དུ་  > ཟླ་རེའི་ཚགས་ཤོག་གི་རྩོམ་རིག་ལས་རོགས་དང་ཁང་ཚན་ནང་ཁུལ་གྱི་རྩོམ་རིག་འགྲན་སྡུར་སོགས་ཀྱི་ལས་འགན་ཡང་ཁུར། དེ་མིན་བོད་ཁྱིམ་སློབ་གྲྭ་ཁག་གི་འཛིན་རིམ་བརྒྱད་པའི་རྩོམ་རིག་འགྲན་སྡུར་ཁྲོད་དུ་ཨང་གཉིས་པའི་བྱ་དགའ་ཐོབ།
༢༠༠༦ ལོར་ཝཱར་ཎཱ་དབུས་བོད་ཀྱི་གཙུག་ལག་སློབ་གྲྭ་ཆེན་མོ་རུ་ཡིག་རྒྱུགས་ཀྱི་ལམ་ནས་འཛུལ་ཞུགས་བྱས། དེ་གར་ལོ་ངོ་བདུན་རིང་བོད་ཀྱི་ཐུན་མོང་མ་ཡིན་པའི་ནང་ཆོས་གཙོ་བྱས་པའི་བོད་སྐད་ཡིག་དང་། དབྱིན་ཡིག རྒྱལ་རབས། ལེགས་སྦྱར་སོགས་ཀྱི་སློབ་ཚན་ཁག་ལ་སྦྱངས་པ་བྱས་མཐར་བསྟན་བཅོས་ལོ་རིམ་གསུམ་པ་( Shastri 3rd ) ༢༠༡༣ ལོར་བསླབ་པ་མཐར་ཕྱིན། གཙུག་ལག་སློབ་གྲྭ་དེ་གར་བསྡད་ཡུན་རིང་ལ་བོད་སྐད་ཡིག་གི་རྩོམ་རིག་འགྲན་སྡུར་ཁག་མང་པོ་ཞིག་ཏུ་ཞུགས་པའི་བྱ་དགའ་ཡང་མི་དམན་པ་རེ་ཐོབ་ཡོད། དེ་བཞིན་དུ་ལོ་ངོ་གཅིག་རིང་ལ་དཔལ་ས་སྐྱའི་སློབ་ཕྲུག་མཐུན་ཚོགས་ཀྱི་དྲུང་ཡིག་བྱས།
༢༠༡༤ ལོར་དབྱིན་ཡིག་ཆུ་ཚད་ཡར་རྒྱས་གཏོང་ཕྱིར་དུ་ཧིན་རྡུ་གཙུག་ལག་སློབ་གྲྭ་ཆེན་མོར་( Banaras Hindu University) འཛུལ་ཞིང་མུ་མཐུད་དུ་ཨཅཱརྱ་སློབ་དཔོན་( Master degree in English literature) ལོ་རིམ་གཉིས་པ་ནུབ་ཕྱོགས་རྩོམ་རིག་སྒང་ལ་སློབ་མཐར་ལེགས་པར་ཕྱིན། མཐོ་སློབ་དེ་གར་སློབ་སྦྱོང་བྱེད་བཞིན་པའི་ཞར་དང་ཞོར་དུ་བོད་མི་རིགས་རང་ཉིད་ཀྱི་སྐད་ཡིག་འདི་ཕུན་སུམ་ཇེ་ཚོགས་དང་ཇེ་རྒྱས་སུ་གཏོང་བ་ལ་ཕྱིའི་སྐད་ཡིག་འདི་ནང་འདྲེན་བྱེད་ཐབས་སུ་ནུབ་ཕྱོགས་པའི་གྲགས་རྩོམ་མང་པོ་ཞིག་བོད་བསྒྱུར་བྱས་ཤིང་། བོད་ཕྱི་ནང་གི་དྲྭ་ཚིགས་ཁག་གང་མང་ཞིག་ཏུ་བཀོད་པར་བརྟེན་ཀློག་པ་པོ་ཚོས་ཧ་ཅང་དགའ་མོས་དང་རྗེས་སུ་ཡི་རང་ཞུས། ད་ལྟའི་ཆར་ནུབ་ཕྱོགས་ཀྱི་རྩོམ་པ་པོའམ་བསམ་བློ་བ་ཆེན་མོ་ཧྤ་རན་སེ་སི་བྷེ་ཀུན་( Francis Bacon)གྱིས་བསམ་བློའི་རང་བཞིན་ལྡན་པའི་ལྷུག་རྩོམ་ཕྱོགས་བསྡུས་ཤིག་བོད་བསྒྱུར་ཞུས། ད་སྐབས་སྨོན་ལམ་བརྡ་འཕྲིན་ཞིབ་འཇུག་ཁང་དུ་ཡིག་སྒྱུར་གྱི་ལས་ཀ་བཞིན་ཡོད།
ཚེ་རིང་ཆོས་སྒྲོན་གྱི་ལོ་རྒྱུས།
ཚེ་རིང་ཆོས་སྒྲོན་ནི་ཕ་ཡུལ་མདོ་སྨད་མཛོད་དགེ་རུ་སྐྱེས། ཕྱི་ལོ ༢༠༠༠ ལོར་རྒྱ་གར་དུ་འབྱོར། ལོ་དེ་ནས་སུ་ཇཱ་བོད་ཁྱིམ་སློབ་གྲྭར་ཞུགས་ནས་དེ་གར་འཛིན་རིམ་དགུ་པ་བར་དུ་བོད་སྐད་ཡིག་དང་། དབྱིན་ཡིག སྤྱི་ཚོགས་ཚན་རིག ཨང་རྩིས་སོགས་ཀྱི་སློབ་ཚན་ཁག་ལ་སྦྱངས་པ་བྱས། དེའི་ཞོར་དུ་  > ཟླ་རེའི་ཚགས་ཤོག་གི་རྩོམ་རིག་ལས་རོགས་དང་ཁང་ཚན་ནང་ཁུལ་གྱི་རྩོམ་རིག་འགྲན་སྡུར་སོགས་ཀྱི་ལས་འགན་ཡང་ཁུར། དེ་མིན་བོད་ཁྱིམ་སློབ་གྲྭ་ཁག་གི་འཛིན་རིམ་བརྒྱད་པའི་རྩོམ་རིག་འགྲན་སྡུར་ཁྲོད་དུ་ཨང་གཉིས་པའི་བྱ་དགའ་ཐོབ།


text:
༄༅། །ཕྱི་ལོ་ ༢༠༡༧ ཟླ་ ༩ ཚེས་ ༢༩ ཉིན་ཨ་རིའི་རྒྱལ་ས་ཝ་ཤིང་ཊོན་དུ་རྟེན་གཞི་བྱས་པའི་རྒྱལ་སྤྱིའི་བོད་དོན་ལས་འགུལ་ཁང་གི་བོད་མིའི་ནུས་སྟོབས་འཕེལ་རྒྱས་དང་བོད་རྒྱའི་འབྲེལ་ལམ་ལས་འཆར་གྱི་འགན་འཛིན་བསྟན་ཆོས་རྒྱ་མཚོ་ལགས་དང་། ཚོགས་པའི་ (Director of Development) ལྕམ་སྐུ་ (Cynthia Hurst ) ལགས་ཀྱིས་གཙོས་ཚོགས་མི་ཁྱོན་ ༡༡ བོད་མི་མང་སྤྱི་འཐུས་ལྷན་ཁང་དུ་འཚམས་གཟིགས་སུ་ཕེབས་གནང་ཡོད།
དེ་ཡང་སྔ་དྲོ་ཆུ་ཚོད་ ༡༠།༣༠ ཐོག་དཔལ་ལྡན་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་ནས་སྣེ་ལེན་དང་སྦྲགས། སྤྱི་འཐུས་རྒྱུན་ལས་ཚོགས་ཁང་ནང་སྤྱི་འཐུས་ལྷན་ཚོགས་ཀྱི་གྲུབ་ཆ་དང་། ཚོགས་འདུའི་འགྲོ་ལུགས། ལོ་གཅིག་ནང་གྲོས་ཚོགས་ཐེངས་གཉིས་ཚོགས་ཀྱི་ཡོད་པ་སོགས་ངོ་སྤྲོད་གནང་བ་དང་། དེ་ནས་བོད་ནང་གི་གནས་སྟངས་སྤྱི་དང་ལྷག་པར་དུ་བོད་ཀྱི་ཁོར་ཡུག་ཉམས་ཆགས་འགྲོ་བཞིན་པའི་སྐོར། རྒྱ་ནག་གཞུང་གི་མཁྲེགས་འཛིན་གྱི་སྲིད་བྱུས་འོག་བོད་ནང་འགྲོ་བ་མིའི་ཐོབ་ཐང་རྡོག་རོལ་བཏང་དང་གཏོང་བཞིན་པའི་སྐོར། ཨ་རིའི་ཕྱི་སྲིད་ལས་ཁུངས་ཀྱིས་བཏོན་གནང་བའི་རྒྱལ་སྤྱིའི་ཆོས་དད་རང་དབང་གི་སྙན་ཐོའི་ནང་འཁོད་པའི་བོད་ནང་ཆོས་དད་ཀྱི་རང་དབང་མེད་པའི་སྐོར་དང་། བོད་ནང་གི་ནང་ཆོས་སློབ་གཉེར་གནང་སའི་བསྟི་གནས་དགོན་སྡེ་ཁག་གཏོར་བཤིག་གཏོང་མུས་ཡིན་པའི་སྐོར། དེ་བཞིན་ཚོགས་མི་རྣམ་པས་བོད་ནང་གི་གནས་སྟངས་དང་། ཨུ་རུ་སུའི་གཞུང་ནས་བོད་དོན་ཐོག་རྒྱབ་སྐྱོར་ཇི་ཙམ་ཡོད་མེད། ཉེ་ཆར་མཇུག་སྒྲིལ་བའི་སྐབས་ ༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་བཞི་པའི་སྐོར་སོགས་ཀྱི་དྲི་བ་གནང་བར་དཔལ་ལྡན་ཚོགས་གཙོ་མཆོག་ནས་ལན་འདེབས་གསལ་བཤད་གནང་ཡོད།
དེ་རྗེས་གྲོས་ཚོགས་ཀྱི་ཚོགས་ཁང་ནང་གཟིགས་བསྐོར་དུ་ཕེབས་པ་བཅས་ཀྱི་གནས་ཚུལ་དུ། །


text:
རིགས་མང་ཞིང་ཚོན་མདོག་རྣམ་པར་བཀྲ་བའི་བོད་ཀྱི་ཞྭ་མོ་ཁྱད་མཚར་ཅན།
ཞྭ་མོ་ནི་གཟུགས་གཞིའི་སྤྱི་གཙུག་མཛེས་ཤིང་སྲུང་བར་བྱེད་པའི་གྱོན་ཆས་སྟེང་མ་ཞིག་ཡིན་པས་བཟོ་བྱེད་ཀྱི་རྒྱུ་ཆ་སྤུས་ལེགས་ཤིང་དཔེ་དབྱིབས་ཀྱི་རྣམ་པ་དོན་དང་ལྡན་པ། མཛེས་སྤྲས་ཀྱི་རྒྱན་ཆ་ལ་རིན་ཐང་ཆེ་བར་བརྟེན་བརྩི་མཐོང་ཧ་ཅང་ཆེ། གལ་ཏེ་བོད་ཀྱི་གྱོན་ཆས་ནི་ཚོན་མདངས་རྣམ་པར་བཀྲ་བའི་མེ་ཏོག་ཚོམ་བུ་ཞིག་ཡིན་པའི་དབང་དུ་བཏང་ན། ཞྭ་མོ་ནི་མཛེས་སྡུག་ཡིད་དབང་འཕྲོག་པའི་མེ་ཏོག་གངས་ལྷ་ཇི་བཞིན་གཞན་དྲིང་མི་འཇོག་པའི་ཁྱད་ཆོས་ལྡན་པ་མ་ཟད། གངས་ཅན་རིག་གནས་ཀྱི་དམིགས་བསལ་མཚོན་རྟགས་ཤིག་ཏུ་གྱུར་ཏེ་ཀུན་གྱི་བློ་ངོས་སུ་མཛེས་རིས་འགོད་པ་ལ་ཡིད་གཉིས་མ་མཆིས་སོ།།
སྤྱིར་བཤད་ན་བོད་མི་རིགས་འདུས་སྡོད་ཀྱི་ཁོར་ཡུག་དང་གནམ་གཤིས་སོགས་ཀྱི་དབང་གིས་ཞྭ་མོ་ལ་དབྱར་ཞྭ་དང་དགུན་ཞྭའི་རིགས་ཆེན་པོ་གཉིས་སུ་བསྡུས་ཆོག་མོད། འོན་ཀྱང་བོད་ལ་ཞྭ་མོ་སྣ་གཉིས་མ་གཏོགས་མེད་པ་མིན་པར་ཁྱད་ཆོས་མི་འདྲ་བའི་སྒོ་ནས་དབྱེ་ན་མི་སེར་སྐྱ་བོའི་ཞྭ་དང་དཔོན་པོའི་ཞྭ། དགེ་འདུན་པའི་ཞྭ། སྒྱུ་རྩལ་པའི་ཞྭ་དང་དམག་ཞྭ་བཅས་རིགས་ལྔ་རུ་བཀར་ཆོག་པར་འདོད་དོ། །མིང་གི་རྣམ་གྲངས་སུ་སྐྱེ་བོའི་ཅོད་པན་དང་མགོ་བོའི་གོས། མགོ་བོའི་ཞྭ། མགོ་རེག ཆུ་སྐྱོབ་སོགས་སུ་འདོགས་པར་མཛད།
དེ་ཡང་དཔེ་དེབ་འགའ་རུ“ཕག་གྲུ་དང་རིན་སྤུངས། གཙང་སྟོད་སྡེ་བའི་སྐབས་དྲུང་དྲག་སྐྱ་བོ་རྣམས་ནས་དེང་སང་གཟིམ་ཆུང་བའི་རྒྱ་ལུ་ཆས་ཞེས་སྣམ་བུ། ཐེར་མ། ནག་པོའི་སྨད་གོས་སུལ་ཅན། སྣམ་བུའི་ཕུ་སྟོད་འཇའ་ལྡན། སྣམ་གཟན། འཁུར་ཕྲ་ཐིག་ཁུག ཕོར་ཤུབས། རྩེ་སག་གསེར་ཧྲིལ། སྙུག་ཁྲོག ཀོ་ལྷམ་རྡོག་གཅིག་མ། ཞྭ་མོ་འབོགས་ཆེན་དང་ཡང་ཞུ་ཞེས་ཐུག་ཁོག་གི་སྐྱག་ལྟ་བུའི་ཞྭ་མོ་དེ་དག་དྲུང་འཁོར་སྐྱ་བོ་ཚོའི་རྒྱུན་ཆས་དེ་གནའ་དུས་ཀྱི་བོད་ཆས་རང་ཡིན་པ་བཤད་སྲོལ་ཡོད”ཅེས་བཀོད་འདུག་པ་བཞིན་དུ་ཞྭ་མོ་འབོག་ཆེན་དང་ཡང་ཞྭ། ཕྱིས་འབྱུང་གི་ཝ་ཞྭ་དང་རྟ་ཞྭ་ཐོ་མོར། སོག་ཞྭ། རྒྱ་ཞྭ་ལིས་མོ།
ཨར་ཞྭ། རྣ་བཞི། རྨོག་རིལ་ཨ་མཆོག་ཅན། ཁྱོ་ཞྭའམ་ཝ་ཞྭ་ལྟག་རིང་། ཚར་ཞྭ། ཕྱིང་ཞྭ། རྩྭ་ཞྭ། ཆར་ཞྭ་སོགས་ཡོད་པས་བོད་མི་རིགས་ལ་ཆ་རྒྱུས་ལྡན་མཁན་ཞིག་ཡིན་ཚེ་ཐོག་མར་ཞྭ་མོ་ཅི་འདྲ་ཞིག་གྱོན་ཡོད་པ་ལས་མི་དེའི་ཐོབ་གོ་ས་དང་རྒྱུ་འབྱོར་ལོངས་སྤྱོད་ཅི་འདྲ་ཡིན་པ་ཐད་ཀར་དུ་ཤེས་ཐུབ་བོ།།
མདོར་བསྡུས་ཏེ་བཤད་ན་ཁྱིམ་པའི་ཞྭ་མོ་ནི་ལོ་རྒྱུས་འཕེལ་འགྱུར་གྱི་འགྲོས་དང་བསྟུན་ཏེ་དང་ཐོག་ཞྭ་མེད་པ་ནས་ཡོད་པར་གྱུར་བ་དང་རིམ་བཞིན་རྒྱུ་སྤུས་ཇེ་ལེགས། བཟོ་དབྱིབས་ཇེ་མཛེས། དེང་རབས་སྔོན་ཐོན་མི་རིགས་ཀྱི་ཞྭ་མོ་ནང་འདྲེན་དང་བཟོ་བཅོས་སོགས་བྱས་ཏེ་ཞྭ་མོ་སྣ་མང་ཅན་གྱི་ཕྱོགས་སུ་འཕེལ་འགྱུར་བྱུང་བ་རེད། ཞྭ་མོ་དེ་དག་གི་ཁྲོད་དུ་བོད་མི་རིགས་ཀྱི་ཐབས་ཤེས་ལ་བརྟེན་ནས་གསར་བཟོ་དར་སྤེལ་བྱས་པ་ཡོད་པར་མ་ཟད། རྒྱལ་ཁབ་བམ་མི་རིགས་གཞན་གྱི་ཞྭར་དཔེ་བླངས་ནས་བཟོས་པའི་ཞྭ་ཡང་ཡོད། འོན་ཀྱང་དེང་སྐབས་མི་ལ་ལས་གང་དྲན་དྲན་དུ་ཞྭ་མོ་བཟོས་ཏེ་མཛེས་པར་རློམ་འདུག བཟོ་ལྟ་ཁྱད་མཚར་བའི་ཞྭ་དེའི་རིགས་ནི་ཞྭ་རེད་ཅེས་བཤད་ཆོག་མོད་ཀྱང་བོད་ཞྭ་ཞེས་མིང་ཐོགས་མིན་མི་ཤེས་པའམ། ཡང་ན་མཚོན་བྱེད་ཀྱི་ཁྱད་ཆོས་མི་ལྡན་པར་སྣང་། ཝ་ཞྭ་ལ་བཟོ་དབྱིབས་མི་འདྲ་བ་ཅུང་མང་སྟེ། དཔེར་ན་སི་ཁྲོན་ཞིང་ཆེན་གྱི་བོད་རིགས་ས་ཁུལ་གྱིས་ཝ་ཞྭ་ལྟག་རིང་གོན་ཞིང་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་གྱི་བུད་མེད་ཚོར་ཚར་ཞྭ་གོན་པའི་སྲོལ་ཡོད།ཚར་ཞྭའི་བཟོ་ལུགས་ཝ་ཞྭ་དང་མཚུངས་ཤིང་ཚུགས་ཀ་རྣམ་པ་ཡང་སྡེར་ཁ་མ་དང་སྒོར་གཟུགས་སོགས་ཅི་རིགས་ཤིག་ཡོད། དེ་ལས་ཀྱང་གལ་ཆེ་བ་ཞིག་ནི་ཚར་ཞྭའི་རིན་གོང་དམའ་བ་དང་ཐུན་མོང་མ་ཡིན་པའི་མཛེས་པ་མངོན་པས། འབྲོག་པ་རྒན་གཞོན་ཕོ་མོ་མེད་པར་རྒྱུན་གོན་བྱེད་རྒྱུར་ཧ་ཅང་དགའ།ཕྱིང་ཞྭའི་འབྱུང་ཁུངས་ལ་ངག་རྒྱུན་ཞིག་ཡོད་དེ་ཤེལ་དཀར་གྱི་མཆོད་རྟེན་བཞེངས་འདྲའི་ཨ་མྱེས་རྨ་ཆེན་གྱིས་དུས་རྟག་ཏུ་ཕྱིང་ཞྭ་གོན་ཞིང་རྟ་ར་ར་ཞིག་ལ་བཅིབས་ནས་རང་གི་འབངས་མི་སྲུང་སྐྱོབ་བྱེད་པ་དང་སྐབས་འགར་སྤྲིན་དཀར་ལང་ལོང་ལྡིང་བའི་ཕོ་བྲང་ནས་ཕྱིར་བུད་དེ་འབྲོག་པའི་ངང་ཚུལ་གྱིས་ནོར་ལུག་ཁྲི་སྟོང་མང་པོ་འཚོ་བཞིན་ཡོད་པའི་བཤད་པ་ལས་ཕྱིང་ཞྭ་དར་ཞིང་རོང་འབྲོག་མང་ཚོགས་ཀྱི་ཚ་གྲངས་གདུང་བ་སྐྱོབ་པའི་ཆས་སུ་གྱུར་ནས་ཐུན་མོང་མ་ཡིན་པའི་དགེ་མཚན་མངོན་པ་རེད། གལ་ཏེ་རྒྱ་ཞྭ་ལིས་མོ་ནི་མཁས་པའི་རྩལ་དང་བཟོ་གྲྭའི་འཕྲུལ་ཆས་ཀྱིས་བོད་མི་ཡོངས་ལ་ཕུལ་བའི་ལེགས་སྐྱེས་ཤིག་རེད་ཅེ་ན་རྒྱལ་དབང་སྐུ་ཕྲེང་བདུན་པས་ཐོག་མར་བཟོས་ཤིང་ཕྱིས་སུ་གཞིས་རྩེ་དང་ལྷ་ས་སོགས་སུ་དར་ཆེ་བའི་སྐལ་བཟང་བསིལ་རས་ཀྱིས་ཚང་མར་བསིལ་འགུག་པའི་ཞྭ་སྟབས་བདེ་ཞིག་བསྩལ་བྱུང་།རྣ་བཞིའམ་ཚེ་རིང་སྐྱིན་ཁེབས་ཀྱི་རྒྱན་དང་རི་མོ་ཕྲ་མོད་ཀྱང་ས་གནས་རང་གི་རྒྱུ་ཆ་དང་ལག་ཤེས་ལ་བརྟེན་ནས་མཛེས་པར་བཟོས་ཆོག་ལ་དུས་ཚིགས་བཞི་བོར་རོང་འབྲོག་གི་ཁྱད་མེད་པར་གོན་ཆོག་པ་ཀུན་གྱིས་མཁྱེན་གསལ་ལྟར་རེད། ང་ཚོས་ཤེས་གསལ་ལྟར་ཀོང་ཞྭ་ཁ་ལ་ཡུག་གི་གཤོག་སྣེ་བརྐྱངས་པ་ལྟ་བུའི་ཞྭ་མོ་དེ་ཀོང་ཞྭ་གཞན་དག་ལས་ཡག་ཅིང་བིང་ཨུའི་སྒྲོ་ཞྭའི་ཁྱད་ཆོས་ཀུན་དང་མི་མཐུན་པ་མ་ཟད། དོན་དང་ལྡན་པའི་སྒོ་ནས་ད་ལྟའི་བར་ད་རུང་དར་ཁྱབ་བྱུང་འདུག མཐོ་རིམ་པར་ལེན་མཁན་དཔལ་མགོན་སྐྱབས་ཀྱིས་ཞྭ་མོའི་ཚོས་གཞི་གར་སླའི་ཐད་ལ་ཞིབ་འཇུག་བྱས་ནས་བཤད་རྒྱུར། རྣ་བཞི་དང་ཀོང་ཞྭའི་གསེར་དངུལ་མཐའ་རྒྱན་དང་གསེར་དངུལ་སྐུད་པ་མདངས་བསྡུར་དོ་མཉམ་སྒོས་ཡང་དང་སྐྱར་དུ་བཀོད་པ་དེས་ཚོན་མདོག་གི་གཞི་མཐུན་མངོན་པ་མ་ཟད། མི་རིགས་ཀྱི་ཁྱད་ཆོས་འབུར་དུ་ཐོན་ཡོད།
དེ་ཡང་མཁས་དབང་དགེ་འདུན་ཆོས་འཕེལ་མཆོག་གིས《དེབ་དཀར》དུ་བཀོད་པའི“སྲོང་བཙན་གྱིས་དར་དམར་པོའི་ཐོད་”བཞེས་པ་དང་། “མངའ་རིས་ལ་དྭགས་སུ་ཆོས་རྒྱལ་གྱི་གདུང་རྒྱུད་དུ་གྲགས་པ་ད་ལྟའི་བར་ཡོད་པ་རྣམས་ནས། ལོ་གསར་གྱི་ཚེ་སྔོན་གྱི་ཆས་ཡིན་ཟེར་ནས་ཞྭ་དམར་བཙན་ཞྭའི་དབྱིབས་ཅན་རྩེ་མོ་མཐོ་ཞིང་ཕྲ་བའི་ཡས་ཟུར་དུ་ཚེ་དཔག་མེད་ཀྱི་སྐུ་བཪྙན་ཞིག་དར་དམར་གྱིས་བཅིངས་པའི་ལྷག་མ་མདུན་ནས་བསྣོལ་བསྒྲིགས་ཏེ་གྱོན་པ་རེད”ཅེས་གསུངས་པ་སོགས་ལ་བལྟས་ན་ཡི་གེར་བཀོད་ཡོད་པའི་བོད་ཀྱི་ཞྭ་མོ་ཐོག་མ་ནི་སྲོང་བཙན་གྱི་སྐུ་རིང་ལ་ཡོད་པར་མ་ཟད། དར་དམར་པོས་བཟོས་པའི་ཞྭ་ཞིག་ཡིན་པར་འདོད། སྡེ་སྲིད་བློ་བཟང་མཐུ་སྟོབས་ཀྱིས་སྔར་གྱི་རྒྱལ་བློན་རྣམས་ཀྱི་ན་བཟའི་སྐོར་ལ་ཞིབ་འཇུག་བྱས་ཏེ“སྔར་སྡེ་སྲིད་ཕག་མོ་གྲུ་པ་དང་བྱང་བ་རིགས་ལྡན། རྒྱལ་མཁར་རྩེ་པ། རིན་སྤུངས་པ་སོགས་སྡེ་དཔོན་ཁུངས་བཙུན་རྣམས་ཀྱིས་སྔར་བོད་རྗེ་ཆོས་རྒྱལ་སྐུ་དུས་ཀྱི་ཆས་གོས་ལ་གཞི་བཅོས་ཏེ་གསེར་ག སོག་རྣ། སོག་སྒོར། རྣ་རྒྱངས། ཤལ་དཀར་དམར། རྩི་གོས། རྩེ་བེར། གཙུག་ཞྭ། ཕོར་ཤུབས། ཀོ་ལྷམ་རྡོག་གཅིག་མ་བཅས་ཡིན”ཞེས་གསུངས་པ་དང་། བོད་ཀྱི་ལོ་རྒྱུས་སོགས་ལ་དཔྱད་ཚེ། གོང་དུ་བཤད་པའི་དར་དམར་ཐོད་བཞེས་དང་གཙུག་ཞྭ། དེ་མིན་དཔལ་ལྡན་ས་སྐྱ་པའི་སྐབས་སུ་སོག་པོའི་གྱོན་ཆས་ཀྱི་ཤན་ཞུགས་པའི་ཏོག་ཞྭ། སྔར་འབར་མའི་ནང་བློན་ཆེན་མོ་དང་མི་དྲག་ཚོས་གྱོན་པའི་ཞྭའི་བཟོ་དབྱིབས་ལ་དཔེ་བླངས་ནས་དར་པའི་ཞང་ཞུའམ་གསེར་ཞྭ་སོགས་ནི་རྒྱལ་བློན་དཔོན་པོའི་ཞྭ་ཡིན་པར་སྣང་། རྒྱལ་བློན་དཔོན་པོའི་ཞྭ་མོའི་ནང་དུ་ཡང་ཐོབ་གོ་ས་དང་ལས་བགོས། དུས་ཚིགས་མི་འདྲ་བའི་ཞྭ་ཡོད་དེ། དཔེར་ན། ཞྭ་མོ་ལྕགས་མདའ་ནི་སྔར་བོད་ས་གནས་སྲིད་གཞུང་གི་དཔོན་གནས་རིམ་པ་བཞི་བ་ཡན་གྱིས་གྱོན་ཆོག་པའི་དབྱར་ཞྭ་ཞིག་ཡིན་པ་དང་། ཞྭ་འབོག་ནི་སྔར་བོད་ས་གནས་སྲིད་གཞུང་གི་ལས་ཀྱི་སྣེ་མོར་འཁོད་པ་རིམ་པ་ལྔ་པ་མན་གྱིས་གྱོན་རྒྱུའི་ཞྭ་མོ་སེར་པོ་སྒོར་ཞིག་ཡིན།
དཔོན་ཞྭའི་ཟུར་གཏོགས་སུ་བཞག་ཆོག་པའི་རྒྱུ་འབྱོར་དབང་ཐང་ཅན་གྱི་བཙུན་མོ་དང་སྲས་མོའི་ཞྭ་ལ་ཡིག་ཐོག་གི་ངེས་གཏན་མེད་མོད་ཀྱང་ཀུན་ཏུ་ཁྱབ་པའི་སྲོལ་རྒྱུན་ལྟར་ན་སྤ་ཕྲུག་དང་བྱུར་ཞྭ། སྤོས་ཞྭ་སོགས་ནི་མོ་ཞྭའི་མཆོག་ཏུ་བརྩི་སྲིད།སྤ་ཕྲུག་ནི་དབུས་གཙང་ས་ཆར་དར་ཆེ་བའི་མོ་ཞྭ་ཞིག་ཡིན་ཏེ་བྱུ་རུའི་སྤ་ཕྲུག་དང་མུ་ཏིག་སྤ་ཕྲུག་སོགས་རྒྱན་ཆ་མི་འདྲ་བ་བཞིན་དུ་མིང་ཡང་མི་མཚུངས་ལ་དབྱིབས་གཟུགས་ཀྱང་ཟླུམ་པོ་དང་རྭ་དབྱིབས། སུམ་ཚུགས་སོགས་སྣ་ཚོགས་ཤིག་ཡོད། ངག་རྒྱུན་དུ་སྤ་ཕྲུག་གི་དབྱིབས་ནི་ཨ་ཀྱོ་བས་ཁུར་བོ་འཁུར་བྱེད་ཀྱི་ཅོལ་ཙིའི་ཚུགས་ཀ་གཞིར་བཟུང་ནས་ལས་བར་བཤད་ལ། ཐོག་དང་པོར་ཙོང་ཁ་བ་དབུས་གཙང་དུ་ཕེབས་དུས་སུ་ཀུན་གྱི་དད་པའི་ཀློང་ལས་གསར་རྩོམ་གྱི་བློ་སྒོ་ཕྱེས་ཏེ་བྱུང་བར་གྲགས།
དཔལ་མགོན་སྐྱབས་ཀྱིས་བཤད་རྒྱུར། ཆེད་མཁས་པ་རྣམ་པས་རྒྱུས་ལོན་བྱུང་བ་ལྟར་ན་བོད་ཀྱི་རྒྱལ་རབས་དགུ་པ་པུ་དེ་གུང་རྒྱལ་གྱིས“བསེ་རྭའི་གསེར་ཞྭ”གོན་ཞིང་འབངས་མིས“རྭ་ཞྭ”གོན་པ་ནི་ཆེས་སྔ་བའི་བོད་ཞྭ་རྣལ་མ་ཡིན་འདོད་པ་དང་ཁྲིམས་སུ་བཀོད་པའི“རྡོ་ཞྭ བྱུང་དུས་ཅུང་འཕྱི་བར་སྣང་། རྨོག་ཅེས་པ་དམག་ཞྭ་གཙོ་བོ་ཡིན་ཏེ། དེང་སྐབས་ད་རུང་མཐོང་རྒྱུ་ཅུང་མང་། ཡུལ་ཤུལ་ཁུལ་གྱི་དགོན་པ་ཞིག་གི་ནང་དུ་གེ་སར་དང་ཚ་ཞང་འདན་མ་གཉིས་ཀྱི་རྨོག་ཡིན་ཟེར་བ་ཡོད་ལ། གཉིས་ཀར་ཁྱད་པར་ཆེན་པོ་མེད། དར་ལག་རྫོང་དུ་བཞེངས་ཡོད་པའི་གེ་སར་རྒྱལ་བོའི་སེང་འབྲུག་སྟག་རྩེའི་ཕོ་བྲང་ལས་དཔའ་རྟུལ་སུམ་ཅུའི་རྨོག་ཚང་མ་ཕལ་ཆེར་དབྱིབས་མཚུངས་ལ། གཙོ་བོ་གཙུག་དར་གྱི་མདོག་དང་གྲངས་ཀས་དམག་རུ་བཀར་བ་ཡིན་པར་སེམས། ལྷ་སའི་ནོར་བུ་གླིང་ཁར་ཉར་ཚགས་བྱས་ཡོད་པའི་གསེར་རྨོག་དེ་སྲོང་བཙན་གྱི་ཡིན་པར་གྲགས་ཤིང་གསེར་མདོག་གི་གཟི་འོད་ཕྱོགས་ཀུན་ཏུ་འཕྲོས་འདུག དེང་སྐབས་ད་རུང་དངོས་སུ་མཐོང་རྒྱུ་ཡོད་པའི་བེམ་ཞྭ་ནི་རྨོག་འགྱུར་ནས་དར་བར་བཤད་ལ། དབྱིབས་རྣ་བཞི་དང་ཅུང་ཙམ་མཚུངས་ཤིང་བཟོ་བྱེད་ཀྱི་རྒྱུ་ནི་མཉེན་ཞིང་སྲ་ཐུབ་ཅན་ཞིག་ཡིན་ལ། དམངས་ཁྲོད་ནས་བསེ་ཐེབ་ཟེར། སྒྱུ་རྩལ་པའི་ཞྭ་ནི་དམངས་ཁྲོད་ཀྱི་ཟློས་གར་དང་འཆམ་ལ་སོགས་པའི་འཁྲབ་སྟོན་སྣ་ཚོགས། གཞན་ད་རུང་སྒྲུང་དང་ས་གནས་ཀྱི་རྩེད་མོ་མི་འདྲ་བའི་འཁྲབ་སྟོན་དགོས་དབང་དང་བསྟུན་པའི་གྱོན་ཞྭ་སྣ་ཚོགས་ཡིན། དཔེར་ན་ལྷ་མོ་ཟློས་གར་འཁྲབ་པའི་སྐབས་ཀྱི་ཞྭ་མོ་མང་ཆེ་ཤོས་འཚོ་བ་དངོས་གཞིར་བཞག་བས་ཐོག་སྒྱུ་རྩལ་གྱི་རྟོག་བཏགས་ཚད་མཐོ་འབྲིང་བར་གསུམ་བྱས་ཏེ་རྒྱལ་པོའི་གསེར་ཞྭ། བཙུན་མོའི་གཡུ་ཞྭ། གཡོག་པོའི་ཕྱིང་ཞྭ་སོགས་གྱོན་ཡོད་ལ། འཆམ་གྱི་ནང་ནས་གཟུགས་བཪྙན་མི་འདྲ་བའི་གདོང་འབོག་ཞྭ་དང་བཅས་པ་ཡང་སྐབས་སུ་བབས་པའི་དགོས་དབང་ལྟར་ཆ་ཚང་དུ་གྱོན་ཡོད། སྒྲུང་ཞྭ་ནི་གེ་སར་སྒྲུང་བཤད་པའི་སྒྲུང་བ་ཚོའི་མཚོན་རྟགས་ཤིག་ཡིན། འབབ་སྒྲུང་ལ་མཚོན་ན་སྒྲུང་བཤད་པའི་སྐབས་སུ་སྒྲུང་ཞྭ་དམིགས་བསལ་ཅན་དེ་གོན་ཚེ་སྒྲུང་ལྷུག་པོར་བབས་ནས་བཤད་ན་ཚར་རྒྱུ་མེད་པ་དང་། ཡང《ཧོར་གླིང་གཡུལ་འགྱེད》ཀྱི་དེབ་སྨད་ཆའི་ནང་དུ་ཞྭ་མོར་བཤད་པ་བརྒྱབ་ཡོད་པའི་ཤོག་ངོས་ཉི་ཤུ་ལྷག་ཡོད། དེ་ཡང་གཙོ་བོ་ཞྭ་མོའི་འདྲ་དཔེ་བླངས་ཚུལ་ནས་བཟོ་བས་འཚེམ་བཟོ་བྱས་ཚུལ། དེ་ནས་གྱོན་ཚུལ་སྣ་ཚོགས་དང་དེ་དག་རེ་རེས་དོན་ཅི་ཞིག་མཚོན་པ་སོགས་རྒྱས་པར་བྲིས་ནས་སྒྱུ་རྩལ་པའི་ཞྭ་ཡི་ཚབ་དོད་ཀུན་གྱི་སྤྱན་སྔར་བཞེངས་ཡོད། དེར་བརྟེན་སྒྱུ་རྩལ་པའི་ཞྭ་མོའི་རྩེར་སོན་པའམ་ཚབ་བྱེད་རང་བཞིན་ལྡན་པ་ནི་སྒྲུང་ཞྭ་རེད་ཟེར་ཆོག བླ་མ་དང་དགེ་འདུན་པ་རྣམས་ཀྱི་ཆོས་གོས་ནི་ཆོས་འདུལ་བའི་ལུགས་ལྟར། སྟོན་པ་ཤཱཀྱ་ཐུབ་པའི་ན་བཟའི་བཟོ་དབྱིབས་དང་། ཡུལ་གྱི་གནམ་གཤིས་ལ་བརྟེན་ནས་སྣམ་བུས་བཟོས་པ་དང་རྗེས་སུ་རྒྱས་སྤྲོས་བྱས་ཏེ་གོས་ཆེན་སོགས་སུ་གྱུར་བར་སེམས་ལ། དགེ་སློང་གི་འཚོ་བའི་ཡོ་བྱད་བཅུ་གསུམ་གྱི་ནང་དུ་ཞྭ་མེད་གསུངས། ཡིན་ཡང་། རྒྱ་བལ་གྱི་པཎ་གྲུབ་རྣམས་ཀྱིས་ཞྭ་དམར་རམ་པཎ་ཞྭ་སྣེ་རིང་ལ་སོགས་པ་བཞེས་པ་ལྟར། བོད་ལ་ཡང་པཎ་ཞྭ་དང་རྒྱལ་བ་རིགས་ལྔའི་དབུ་ཞྭ། བོན་ཞྭ། འབོ་ཞྭ། སྒོམ་ཞྭ། ཇོ་ཞྭ། བྱང་ཆུབ་སེམས་ཞྭ། གཅོད་ཞྭ། ཐང་ཞྭ། ཞྭ་ཟླུམ། ས་ཞྭ། ཞྭ་ནག པད་ཞྭ། རྩེ་ཞྭ་སོགས་བཟོ་དབྱིབས་མི་འདྲ་བ་སྣ་ཚོགས་ཤིག་དར་འདུག རྩེ་ཞྭ་ལ་ཡང་སྒྲོ་རྩེ་མ་དང་བླ་མ་སྒྲོ་རྩེ། སྒྲོ་ལུགས་བཅས་ཚོས་གཞི་སེར་པོ་དང་དམར་པོ་གཉིས་སུ་འདུག སྔར་སེ་འབྲས་དགའ་གསུམ་གྱི་གྲྭ་ཚང་མཁན་པོའི་གསོལ་དཔོན་གྱི་ཞྭ་མོ་སྟེ་ཞྭ་ཙོག་ཞྭ་དཀར་ནི་སྔར་བོད་ཀྱི་རྩེ་དྲུང་གི་མཛད་སྒོར་གྱོན་རྒྱུའི་དབྱར་ཁའི་ཞྭ་མོ་ཡིན་ལ། གྲྭ་པ་རྣམས་ཀྱིས་དབྱར་ཁ་གྱོན་པའི་ཞྭ་ཞིག་ཀྱང་ཡིན།
སྤྱིར་བླ་གྲྭ་རྣམས་ལ་དབུ་ཞྭ་མེད་མོད་ཀྱང་དགོས་དབང་ག་གེ་མོར་བརྟེན་ནས་དར་ཞིང་། དེང་སྐབས་གྲུབ་མཐའ་མི་འདྲ་བའི་མཚོན་རྟགས་སུ་གྱུར་འདུག་པ་ཡང་ཡོད་པ་དཔེར་ན། དགེ་ལུགས་པ་ལ་ཞྭ་སེར་བ་ཡང་ཟེར་ཞིང་། རྒྱུ་མཚན་ནི་སྔོན་གྱི་འདུལ་འཛིན་པ་རྣམས་ཀྱིས་དབུ་ཞྭ་སེར་པོ་མནབས་ཤིང་། ཕྱིས་སུ་འདུལ་བའི་ལུགས་སྲོལ་ཉམས་པ་གསོ་ཕྱིར་བུ་སྟོན་རིན་ཆེན་གྲུབ་ཀྱིས་སྲོལ་བཏོད་པ་དང་རྗེ་ཙོང་ཁ་བ་བློ་བཟང་གྲགས་པས་དར་རྒྱས་ཆེ་བར་གཏོང་ཆེད་དབུ་ཞྭ་སེར་བོ་མནབས་པར་བརྟེན་དེ་ལྟར་གྲགས་པ་རེད།
ཞྭ་ནག་ནི་དགོན་པའི་གར་འཆམ་ལ་སོགས་པའི་སྐབས་སུ་གྱོན་ཞིང་སྔགས་པ་ཕུར་ཐོགས་ཅན་གྱི་ཞྭ་མོ་ཞིག་ཀྱང་ཡིན། ཞྭ་ནག་པ་ནི་ཀརྨ་པཀྵི་ལ་ཧོར་རྒྱལ་བོས་ལས་ཀའི་ཞྭ་ནག་གསེར་མདོག་ཅན་ཞིག་གནང་བས་དེ་ཕྱིན་གྱི་སྐྱེ་བརྒྱུད་རྣམས་ལ་ཞྭ་ནག་ཅན་དུ་གྲགས། གཞན་ཡང་ཀརྨ་པ་དུས་གསུམ་མཁྱེན་པ་དགུང་ལོ་བཅུ་དྲུག་སྐབས་མཁན་པོ་མཆོག་གི་བླ་མ་ལས་རབ་བྱུང་གི་སྡོམ་པ་བཞེས་པའི་ཚེ་ཡེ་ཤེས་ཀྱི་ཊ་ཀི་མ་དང་དཔལ་འཁོར་ལོ་སྡོམ་པའི་ལྷ་ཚོགས་ཀྱི་མཁའ་འགྲོའི་དབུ་སྐྲ་ལས་བྱས་པའི་ཞྭ་ནག་གི་ཅོད་པཎ་བཅིངས་པ་ཡིན་ཞེས་གཞན་ལས་ཁྱད་དུ་འཕགས་པའི་དབུ་ཞྭ་ཞིག་ཡོད་པ་དང་། ཡང་དྲུང་དེ་བཞིན་གཤེགས་པ་དང་བྱམས་ཆེན་ཆོས་རྗེའི་དབུ་ཞྭ་ནག་པ་དེ་ནི་ཏཱ་མིང་རྒྱལ་རབས་ཡུང་ལོའི་སྐབས་རྒྱ་ནག་གི་རྡའོ་སེ་ཞེས་པའི་བླ་མེན་ཚོའི་ཞྭ་མོ་ལ་དཔེར་བྱས་ཏེ་བཟོས་ནས་ཕུལ་བར་གྲགས།
ཞྭ་དམར་པ་ཞེས་པ་ཡང་རབ་བྱུང་དྲུག་པའི་སྐབས་སུ་ཀརྨ་རང་བྱུང་རྡོ་རྗེའི་དངོས་སློབ་རྟོགས་ལྡན་གྲགས་པ་སེང་གེ་ལ་ཧོར་རྒྱལ་བོས་ལས་ཞྭ་དམར་པོ་གནང་བས་དེའི་བླ་བརྒྱུད་ལ་ཞྭ་དམར་བ་ཟེར།
བླ་མ་དང་དགེ་འདུན་པའི་དབུ་ཞྭ་སྣ་མང་ཞིང་རིགས་མི་འདྲ་ཡང་རེ་རེ་བཞིན་ཚུལ་ལྡན་ཆོས་པའི་བརྟན་བརླིང་བབ་ཆགས་དང་དྲི་མས་མ་གོས་པའི་ཁྱད་ཆོས་ལྡན་པར་མ་ཟད། མཚོན་བྱ་མཚོན་བྱེད་ཀྱི་གཏམ་རྒྱུད་སྙན་མོ་ཡང་འདྲེན་རྒྱུ་ཡོད་པས་ཅི་འདོད་དུ་བཟོས་པ་ཞིག་གཏན་ནས་མིན། ཞྭ་མོ་དེ་དག་གི་བྱེད་ལས་ཀྱང་གྲུབ་མཐའི་རིགས་སམ་དགེ་འདུན་པའི་ཐོབ་དང་གོ་ས། ཆོས་ཀྱི་མཛད་སྒོའམ་ཆོ་ག་མི་འདྲ་བ་དག་རྣམ་པར་མཚོན་པས་མི་ཚད། ད་རུང་ཆོས་ཕྱོགས་ཀྱི་དགོངས་དོན་ཟབ་མོ་སྟོན་གྱིན་འདུག
ས་སྐྱ་པ་ལ་གཏམ་རྒྱུད་ངོ་མ་ཞིག་ཡོད་དེ་ས་སྐྱ་གོང་མ་རྣམ་པས་ཐོག་མ་ནས་པཎ་ཞྭའམ་སྡེ་སྣོད་གསུམ་གྱི་དབུ་ཞྭ་མནབས་ཡོད་མོད་ཀྱང་ས་སྐྱ་བསོད་ནམས་རྩེ་མོས་ས་ཆེན་ཀུན་དགའ་སྙིང་བོར་མྱ་ངན་ཞུ་ཆེད་ཞྭ་རྩེ་བཅད་པ་རེད། དེའི་རྗེས་ཀྱི་ས་སྐྱ་པཎྚི་ཏས་ཀྱང་དབུ་རྩེ་མེད་པའི་པཎ་ཞྭ་མནབས་འདུག ས་ཆེན་ཀུན་དགའ་བཟང་བོའི་དུས་སུ་བསྟན་པ་སླར་ཡང་དར་བའི་རྟེན་འབྲེལ་གྱི་ཆེད་དུ་ཞྭ་ལུང་ཡར་ཐོད་དུ་བསྣོལ་ཞིང་། ཐབས་ཤེས་གཉིས་ལྡན་ལས་ཐབས་གཙོ་བོ་འཛིན་པ་ན་ཞྭ་ལུང་གཡས་མ་གཡོན་ཐོག་ཏུ་བསྣོལ་བ་དང་། དེ་ལས་ལྡོག་སྟེ་ཤེས་རབ་གཙོ་ཆེ་ན་ཞྭ་ལུང་གཡོན་མ་གཡས་ཐོག་ཏུ་སྣོལ་བའི་སྲོལ་དར།
དཔལ་མགོན་སྐྱབས་ལགས་ཀྱིས་བཤད་རྒྱུར། ང་ཚོའི་བོད་མི་རིགས་ཀྱི་གྱོན་ཆས་ཞྭ་དང་བཅས་པ་ནི་དུས་ཡུན་རིང་བོའི་འཚོ་བའི་ཁྲོད་རང་གི་རིག་གནས་ཁྱབ་ཁོངས་སུ་དར་མགོ་ཚུགས་པ་དང་ཕུན་ཚོགས་སུ་འཕེལ་བས་ཞྭ་མོའི་དབྱིབས་གཟུགས་དང་རྒྱུ་སྤུས། དེ་དང་འབྲེལ་བའི་རྒྱན་ཆ་སོགས་ལས་དུས་ཀྱི་ཁྱད་ཆོས་དང་འགྱུར་བ་མཚོན་ཡོད་ལ། མི་ཡི་འདུ་ཤེས་དང་དགའ་ཕྱོགས་ཀྱང་མངོན་ཡོད།
བོད་ཞྭ་སྤྱི་ལ་གཞིགས་ཚེ་འབངས་ཞྭ་དང་དཔོན་ཞྭས་ཐོབ་གོ་ས་དང་རྒྱུ་ནོར་ལོངས་སྤྱོད་ཀྱི་ཆུ་ཚད་བསྟན་ནའང་ཆོག དགེ་འདུན་པའི་ཞྭ་ཡིས་གྲུབ་མཐའ་དང་ལས་སྒོ་མཚོན་ཡང་རུང་། སྒྱུ་རྩལ་པའི་ཞྭ་ཡིས་སྒྲོ་འདོགས་དང་འཁྲུལ་སྣང་བསྟན་པ་དང་། དམན་ཞྭ་ཡིས་བརྗིད་ཉམས་དང་དཔའ་རྟགས་མཚོན་པ་སོགས་ཞྭ་མོ་གང་ཞིག་ཡིན་རུང་བཀོལ་སྤྱོད་ནས་མཛེས་ཆོས་ཀྱི་ཆོས་ཉིད་མ་ལྡོག་པར་ཐུན་མོང་མ་ཡིན་པའི་བོད་མི་རིགས་ཀྱི་མཛེས་ཆོས་ལྟ་བ་དང་འཚོ་བའི་སྤྲོ་སྣང་མངོན་པ་དང་མཉམ་དུ་ཆོས་སྲིད་ལ་སོགས་པའི་དོན་སྙིང་ཟབ་མོར་ཞུགས་ཏེ་གངས་ཅན་རིག་གནས་ཀྱི་དམིགས་བསལ་མཚོན་རྟགས་སུ་གྱུར་ཡོད་པར་སྣང་ངོ་།།


text:
མི་དམངས་དྲ་བའི་འཕྲིན། ཟླ་5ཚེས་15ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེ་མོར་ཐེ་རི་ནི་ཏ་དང་ཐོ་པ་ཀོའི་ཙུང་ལི་ལུའོ་ལི་དང་མཇལ་འཛོམས་གནང་བ་རེད།
ཙུང་ལི་ལུའོ་ལི་དང་ཁོང་གིས་འགོ་ཁྲིད་གནང་བའི་ཐེ་རི་ནི་ཏ་དང་ཐོ་པ་ཀོའི་མི་དམངས་མི་རིགས་ལས་འགུལ་ཏང་གིས་དུས་ཡུན་རིང་པོའི་ནང་ཀྲུང་གོའི་དབར་གྱི་འབྲེལ་བ་འཕེལ་རྒྱས་ལ་སྐུལ་འདེད་གཏོང་ཕྱིར་ལེགས་སྐྱེས་གལ་ཆེན་ཕུལ་ཡོད་ཅེས་ཞི་ཅིན་ཕིང་གིས་བསྔགས་བརྗོད་གནང་ཞིང་། ཞི་ཅིན་ཕིང་གིས་ཀྲུང་གོས་ཕྱོགས་ཡོངས་ནས་སྒྱུར་བཅོས་གཏིང་ཟབ་དང་སྒོ་མོ་འབྱེད་རྒྱ་ཆེ་རུ་གཏོང་བཞིན་ཡོད། རང་ཉིད་འཕེལ་རྒྱས་གཏོང་བ་དང་ཆབས་ཅིག་མཉམ་གྲོས་དང་། མཉམ་སྐྲུན། མཉམ་སྤྱོད་བཅས་ཀྱི་རྩ་དོན་གཞིར་བཟུང་། རྒྱལ་ཁབ་ཁག་དང་ཐུན་མོང་ཐོག་འཕེལ་རྒྱས་ཡོང་རྒྱུའི་འདུན་པ་འཆང་གི་ཡོད་ལ་རྒྱལ་ཁབ་ཁག་དང་མཉམ་དུ་མིའི་རིགས་ཀྱི་ཐུན་མོང་ལས་དབང་འདུས་གྲུབ་གཏོད་པའི་ལས་དོན་ལ་སྐུལ་འདེད་ཧུར་ཐག་གཏོང་འདོད་ཀྱང་ཡོད། ལོ་རྒྱུས་ཀྱི་འཕེལ་རྒྱས་དེའི་ཁྲོད་ང་ཚོས་ཕན་ཚུན་བརྩི་འཇོག་དང་། འདྲ་མཉམ་གཉིས་ཕན། ཐུན་མོང་འཕེལ་རྒྱས་བཅས་ཀྱི་རྩ་དོན་གཞིར་བཟུང་། ཅ་ལི་པི་ས་ཁུལ་གྱི་རྒྱལ་ཁབ་དང་མཉམ་དུ་ཕྱོགས་ཡོངས་ཀྱི་མཉམ་ལས་རོགས་ཟླའི་འབྲེལ་བ་འཛུགས་འདོད་ཡོད་ཅེས་གསུངས་པ་རེད།
ཞི་ཅིན་ཕིང་གིས་ཀྲུང་ཐེ་ཕྱོགས་གཉིས་པོས་འཕེལ་རྒྱས་ཀྱི་འཐབ་ཇུས་དང་འཕེལ་རྒྱས་ཀྱི་འཆར་གཞི་དང་སྦྲེལ་མཐུད་དམ་ཟབ་བྱས་ཏེ། རིམ་ཁག་དབར་ལ་འགྲོ་འོང་བྱེད་ཤུགས་ཆེ་རུ་དང་ཕན་ཚུན་ཤེས་རྟོགས་དང་ཕན་ཚུན་ཡིད་ཆེས་བྱེད་ཤུགས་ཆེ་རུ་གཏོང་དགོས། ཀྲུང་གོ་ཕྱོགས་ཀྱིས་ཐེ་ཕྱོགས་དང་མཉམ་དུ“རྒྱུད་གཅིག་ལམ་གཅིག”འཛུགས་སྐྲུན་མཉམ་ལས་ལ་ཤུགས་སྣོན་བརྒྱབ་སྟེ་ཐེ་རི་ནི་ཏ་དང་ཐོ་པ་ཀོའི་དཔལ་འབྱོར་དང་སྤྱི་ཚོགས་འཕེལ་རྒྱས་གཏོང་རོགས་བྱེད་འདོད་ཡོད། མི་ཆོས་སྤེལ་རེས་ལ་ཤུགས་སྣོན་བརྒྱབ་ནས་ཀྲུང་ཐེའི་མཛའ་གྲོགས་འབྲེལ་བ་མི་སེམས་སུ་སྔར་བས་ཟུག་པར་བྱེད་དགོས། ཀྲུང་ཐེས་གནམ་གཤིས་འགྱུར་ལྡོག་སོགས་སའི་གོ་ལ་རང་བཞིན་གྱི་གནད་དོན་དང་མཉམ་འབྲེལ་རྒྱལ་ཚོགས་ཀྱི་ལས་དོན་ཁྲོད་མུ་མཐུད་འབྲེལ་གཏུག་མཐུན་སྦྱོར་དམ་ཟབ་བྱས་ནས་རྒྱལ་ཁབ་གཉིས་པོ་དང་དེ་བཞིན་འཕེལ་རྒྱས་འགྲོ་བཞིན་པའི་རྒྱལ་ཁབ་ཀྱི་ཐུན་མོང་ཁེ་ཕན་བློ་བརྟན་འགྱུར་མེད་ངང་སྲུང་དགོས། ཀྲུང་གོ་ཕྱོགས་ཀྱིས་ཕྱོགས་མང་འཛོམས་ཡུལ་དུ་ཐེ་རི་ནི་ཏ་དང་ཐོ་པ་ཀོ་སོགས་ཅ་ལི་པི་རྒྱལ་ཁབ་ཀྱི་ཆེད་དུ་བདེན་འཛིན་དྲང་གཏམ་མུ་མཐུད་བརྗོད་རྒྱུ་ཡིན། ཀྲུང་ཅ་དང་དེ་བཞིན་ཀྲུང་གོ་དང་ལ་ཏིང་མེ་གླིང་རྒྱལ་ཁབ་དབར་གྱི་ཁྱོན་ཡོངས་ཀྱི་མཉམ་ལས་ལ་སྐུལ་འདེད་གཏོང་ཆེད་ཐེ་རི་ནི་ཏ་དང་ཐོ་པ་ཀོས་དགེ་མཚན་ལྡན་པའི་ནུས་པ་འདོན་སྤེལ་བྱ་རྒྱུའི་རེ་བ་ཡོད་ཅེས་ནན་གསུངས་གནང་བ་རེད།
ལུའོ་ལིས་ཀྲུའུ་ཞི་ཞི་ཅིན་ཕིང་2013ལོར་ཐེ་རི་ནི་ཏ་དང་ཐོ་པ་ཀོར་གྲུབ་འབྲས་ཐོབ་པའི་ངང་འཚམས་འདྲིར་ཕེབས་ནས་རྒྱལ་ཁབ་གཉིས་པོའི་འབྲེལ་བ་ཡུན་རིང་འཕེལ་རྒྱས་འགྲོ་ཕྱིར་རྨང་གཞི་བརྟན་པོ་ཞིག་བཏིང་གནང་བ་ང་ཚོས་ད་ལྟའང་བརྗེད་མེད། ཀྲུང་གོའི་འཕེལ་རྒྱས་གྲུབ་འབྲས་དེ་ཡིད་སྨོན་སྐྱེ་དགོས་པ་ཞིག་འདུག ཐེ་རི་ནི་ཏ་དང་ཐོ་པ་ཀོར་ཡང་འཕེལ་རྒྱས་དོན་དུ་གཉེར་བའི་འདུན་པ་ཡོད། ཐེ་རི་ནི་ཏ་དང་ཐོ་པ་ཀོར་ལས་རིགས་ཁག་གིས་ཀྲུང་གོ་དང་མཉམ་ལས་སྔར་བས་དམ་ཟབ་ཡོང་རྒྱུའི་རེ་བ་བྱེད་ཀྱི་ཡོད་ཅེས་གསུངས་པ་རེད།


text:
ལྡོང་ཡོན་ཏན་རྒྱ་མཚོ། ཟླ་འདིའི་ཚེས་ཉི་ཤུའི་ཉིན་བདག་མཚོ་སྔོན་རྐང་ཚ་རྫོང་རུ་མང་དགོན་དུ་སོང་ནས་སྡེ་དགོན་གཉིས་ཀར་ཆོས་ཁྲིད་ཅིག་གི་གཟུགས་བརྙན་བསྐྱངས་ཁུལ་བྱས་པས་བྲེལ་འཚུབ་ཧ་ཅང་ཆེ་སོང་། ཉིན་གུང་ངལ་གསོའི་སྐབས་དང་བསྟུན་ནས་སྐད་འཕྲིན་གྱི་སྒོ་འཁྱུག་ཙམ་ཕྱེས་པ་ན། སློབ་དཔོན་དམ་པ་བཛྲ་ཚུལ་ཁྲིམས་རྒྱ་མཚོས། གངས་ལྗོངས་ཤེས་རིག་ནོར་བུའི་སློབ་གླིང་གི་དགེ་སློབ་རྣམས་ལ་སྤྲིངས་པ་སྙིང་གཏམ་སྙིང་གི་རླབས་ཕྲེང་ཞེས་པའི་སྙན་རྩོམ་ཞིག་དང་། རྩོམ་དེ་འབྲི་འདུན་སྐྱེས་པའི་རྒྱུ་རྐྱེན་གྱི་གསལ་བཤད་ཐུང་ངུ་ཞིག་དང་བཅས་ཕྲན་ལ་བསྐུར་འདུག་མོད། ཕྱིར་འཕྲོད་ལན་ཙམ་ཕུལ་བ་ལས་ཞིབ་མཇལ་བྱེད་ཁོམ་མ་བྱུང་། ཉིན་དེའི་མཚན་གོང་ཡོལ་རྗེས་ཆེས་ལྷིང་འཇགས་ངང་ཞིབ་མཇལ་ཐེངས་གཅིག་བྱས། འུད་བསྟོད་ཙམ་མིན་པར་མཁས་བཙུན་བཟང་གསུམ་དང་འཆད་རྩོད་གསུམ་ལ་དབང་འབྱོར་བའི་ངེས་དོན་གྱི་སྐྱེས་མཆོག་དམ་པ། མཚན་ལ་བཛྲ་ཚུལ་ཁྲིམས་རྒྱ་མཚོར་འབོད་ཅིང་དོན་དུའང་ཐུགས་གཤིས་བརྟན་ལ་འགྱུར་བ་མེད་པ། ཧོལ་རྒྱུགས་དང་ཨ་གསར་གཏན་ནས་མི་གནང་བར་རྡོ་རྗེའི་རང་བཞིན་ལྷུན་གྲུབ་དུ་རྫོགས་པ་ཁོང་། སྤྱི་ལོ་༡༩༩༥ལོར་བླ་བྲང་བཀྲ་ཤིས་འཁྱིལ་དུ་ངོ་ཤེས་ཤིང་ལོ་དེའི་དགུན་ཁར་གངས་ལྗོངས་ཤེས་རིག་ནོར་བུའི་སློབ་གླིང་ནས་ལྷན་འཛོམས་བྱུང་སྟེ་མི་ལོ་ཉི་ཤུ་ལྷག་གི་རིང་མི་རིགས་སློབ་གསོའི་ལས་དོན་ལ་ལྷན་གཅིག་ཏུ་འབད། རིམ་གྱིས་ཁྱིམ་ཚང་གཅིག་གམ་གྲྭ་ཤག་གཅིག ཡང་ན་ཕུ་ནུ་སྤུན་མཆེད་ལྟ་བུའི་དུང་བ་ཆགས་ཤིང་། ཕན་ཚུན་ལ་ཀུ་རེ་རྩེད་མོ་དང་ཁ་ཤག་འཐབ་པ་སོགས་ཀྱང་ཆེས་རྒྱུན་ལྡན་ཞིག་ཏུ་གྱུར། སྤྱིར་བཏང་བའི་ཞལ་བརྡའི་ཁྲོད་ནས་ཀྱང་སྤྱིར་བཏང་མ་ཡིན་པའི་བློ་བསྐྱེད་སྟེར་ལ། མེ་ལྟར་འབར་བའི་ཤེས་རབ་དང་། མཁའ་ལྟར་ཡངས་པའི་མཁྱེན་རྒྱ། ལྷུན་པོ་བཞིན་བརྟན་པའི་ཐུགས་གཤིས་སོགས་ཀྱིས་ངའི་སྒོ་གསུམ་དབང་མེད་དུ་བཀུག་སྟེ། ང་ཚོ་ངོ་ཤེས་ནས་མི་ལོ་ལྔ་ཙམ་འགོར་རྗེས་ང་ཁོང་གི་མདུན་དུ་དཔེ་ཁྲིད་ལ་འགྲོ་འགོ་བརྩམས། མི་རིང་མི་ཐུང་བའི་མི་ལོ་ལྔ་དེ་བླ་མས་སློབ་མར་བརྟགས་པ་དང་སློབ་མས་བླ་མར་བརྟགས་པའི་དུས་ཞེས་བཤད་ཀྱང་ཆོག་པ་ལྟ་བུར་ཡོད། ཁོང་གིས་སྔ་ཕྱིར་གྲུབ་མཐའ་རིན་ཆེན་ཕྲེང་བ་དང་། ལམ་རིམ་གླང་སྨྱོན་འདུལ་བའི་ལྕགས་ཀྱུ། རྟེན་འབྲེལ་བསྟོད་པ། སྤྱོད་འཇུག་ཆེན་མོ། ལམ་རིམ་བྱིན་རླབས་སྤུངས་ཞུས། རྟོགས་བརྗོད་འདུན་ལེགས་མ། བསྟན་པའི་སྒྲོན་མེའི་སྐྱབས་ཁྲིད། བསླབ་བྱ་སྙིང་གི་འོད་སྣང་། བྱང་ཆུབ་ལམ་རིམ་ཆེན་མོ་སོགས་རིན་ཆེན་གསེར་དང་མཚུངས་པའི་ལེགས་བཤད་ཀྱི་གཏེར་ཆེན་པོ་དག་ཕངས་མེད་དུ་བསྩལ་བས། སུམ་རྟགས་དང་སྙན་ངག་ཙམ་གྱིས་ཁེངས་ནས་ཡོད་པའི་བདག་བཙན་གྱིས་མི་གྲལ་དུ་བཞག བདག་ལ་བླ་མ་དང་སློབ་དཔོན་མང་བོ་མེད་མོད། ཐེག་ཆེན་དགེ་བའི་བཤེས་གཉེན་ཉུང་ཤས་བཞུགས་པ་ལས། ཁོང་དང་སྒང་བ་རྒྱ་ནག་མཁན་ཆེན་བསམ་གཏན་བསྟན་པའི་རྒྱལ་མཚན། ཨ་ཁུ་རིན་པོ་ཆེ་རྗེ་འཇིགས་མེད་རྒྱ་མཚོ་(ཀློག་སློབ་པ་ནས་ཚད་མེད་བཀའ་དྲིན་གྱིས་བསྐྱངས་པའི་དགེ་རྒན་ཏེ་རྔ་བ་སྒོ་མང་དགོན་གྱི་ཡིན།)གསུམ་ནི་བདག་གི་མི་ཚེ་དང་བསམ་བློར་བཟང་ཕྱོགས་ཀྱི་འགྱུར་བ་དང་ཤུགས་རྐྱེན་ཐེབས་མཁན་གཙོ་བོ་དག་ཡིན། ཐེངས་འདིར་ཁོང་གིས་བདག་ཅག་ལྟོས་བཅས་དགེ་སློབ་རྣམས་ལ་བསྩལ་བའི་སྙིང་གཏམ་སྙིང་གི་རླབས་ཕྲེང་ནི། གངས་ལྗོངས་ཤེས་རིག་ནོར་བུའི་སློབ་གླིང་གི་གནས་བབས་དང་། སློབ་གསོ་བ་ཆེན་མོ་འཇིགས་མེད་རྒྱལ་མཚན་མཆོག་གིས་གཙོས་དེར་བཞུགས་དགེ་རྒན་དང་ལས་བཟོ་བ་ཡོངས་ཀྱི་རང་གཤིས་དང་ཁྱད་ཡོན། ཕྱག་རྗེས། མ་འོངས་པར་ཕྱོགས་གང་དག་ལ་བརྩོན་ཅིང་ཤུགས་བསྐྱེད་དགོས་པ།…
བྱིན་རླབས་བདུད་རྩི་འཐུང་བའི་སྐལ་བཟང་།
གངས་ལྗོངས་ཐོན་མི་གཉིས་པ་རྗེ་བཙུན་དམུ་དགེ་བསམ་གཏན་རྒྱ་མཚོའི་གདུང་རུས་ཆ་ཚང་བཞུགས་པའི་མཆོད་རྟེན་དང་གཟིམ་ཁྲི་སོགས་ལ་མཇལ་བ། ལྡོང་ཡོན་ཏན་རྒྱ་མཚོ། བྱང་གངས་རིའི་ལྗོངས་ཀྱི་ཆོས་རིག་སྲིད།། དུང་ཉ་ཟླའི་དཔལ་ལ་འགོད་མཁས་པ།། རྗེ་བླ་མ་བསམ་གཏན་རྒྱ་མཚོ་མཁྱེན།། བུ་ང་རང་བྱམས་བརྩེའི་འོད་ཀྱིས་སྐྱོངས།། བོད་ཁ་བ་ཅན་གྱི་ཡར་རྒྱས་ཆེད།། སྐད་ཡི་གེ་རང་སྐྱོང་བྱེད་པའི་ཕྱིར།། སེང་དཀར་མོའི་ ་གད་རྒྱངས་མཐོ་བའི་རྗེ།། དུས་ད་ལྟ་ཞིང་ཁམས་གང་དུ་བཞུགས།། ཆོས་རིག་གནས་རྒྱ་ཆེན་མ་ཤེས་ཀྱང་།། ནང་དད་དམ་རི་མོ་མ་ཉམས་པའི།། མགོན་ཁྱེད་ཀྱི་གསུང་སྐྱེས་སློབ་བུ་བདག། ལས་བསོད་ནམས་ལྕགས་ཀྱུས་གནས་འདིར་དྲངས།། ས་དམུ་དགེའི་ཡུལ་ལུང་མཛེས་སྡུག་འབར།། དགོན་བཀྲ་ཤིས་འཁོར་ལོ་ལྷུན་གྱིས་ཆགས།། རྗེ་བླ་མའི་གཟིམ་ཁང་ཆོས་རིག་རྫོང་།། གཟི་མ་ཉམས་ལོ་རྒྱུས་དཔང་བོར་བརྗིད།། ལུས་གུས་པས་བརྐྱང་ཕྱག་ལན་གསུམ་འཚལ།། ངག་གཙང་མས་སྐུ་བསྟོད་ཚར་གསུམ་བཏོན།། ཡིད་དད་པས་ཚེ་རབས་རྗེས་འཛིན་ཞུས།། རྗེ་བླ་མའི་གསང་གསུམ་ཡོན་ཏན་དྲན། ། སྐུ་མི་བཞུགས་གཟིམ་ཁྲི་སྟོང་བའི་འགྲམ།། བསྲན་མི་བཟོད་དྲན་པ་འཐོར་ལ་ཁད།། ཞག་གཅིག་ལ་རྩེ་གཅིག་གསོལ་འདེབས་ཞུས།། ཐུགས་དགྱེས་པའི་རྟགས་མཚན་རེ་དགའ་བྱུང་།། སྐུའི་གདུང་རུས་ཆ་ཚང་བཞུགས་པའི་རྟེན།། རྗེ་ང་འདྲར་བརྗོད་འོས་སྐུ་བརྙན་དྲུང་།། ཡིད་གདུང་ཤུགས་དྲག་པོས་བླ་མ་བསྒོམས།། ཐུགས་བརྩེ་ཆེན་ཞགས་པས་མི་གཏོང་མཁྱེན།། སྐུའི་ནབ་བཟའ་དབང་ཆས་རྡོར་དྲིལ་སོགས།། བདག་བསོད་ནམས་རྟེན་དུ་ཐོབ་པ་འདིས།། དུས་ཚེ་རབས་ཕྲེང་བའི་འཁོར་ལོ་རུ། ། ཆོས་བདུད་རྩིས་གསོ་བའི་རྟེན་འབྲེལ་འགྲིག ། སྒོམ་ཉམས་བཞེས་གནང་སའི་བཞུགས་གདན་དང་།། གཞུང་གསར་རྩོམ་མཛད་སའི་ཁང་བཟང་དང་།།…
ས་ཆེན་གྱི་ནོར་བུ་འོད་འབར།
ལྡོང་ཡོན་ཏན་རྒྱ་མཚོ། འདི་ནས་ཕར་ཕར་སོང་ན། ལེ་བར་ཁྲི་སྟོང་གིས་ཆོད་པའི་ལྷོ་མཐའ་ཞིག་ཏུ། དབུ་སྐྲ་དཀར་ཡང་གསུང་གདངས་མ་ཉམས་པ། དགུང་ན་མཐོ་ཡང་རྒ་བས་མ་ནོན་པའི། སངས་རྒྱས་མི་གཟུགས་སུ་བརྫུས་པ་ཞིག་ཡོད། ཁོང་གི། སླད་མ་འདྲེས་པའི་དགྱེས་འཛུམ། ས་མཚམས་མེད་པའི་ཐུགས་དཀྱེལ། ཚད་མཐོ་བའི་ལྟ་གྲུབ། ཕྱོགས་སུ་མ་ལྷུང་བའི་བྱམས་བརྩེ། གནའ་དེང་ཆོས་ཚན་གྱི་མཁྱེན་ཡོན། སུ་དང་གང་གིས་གཞལ་ཡང་། ནམ་མཁའི་མཐའ། ཉི་མའི་འོད། རི་བོའི་དཔང་། རྒྱ་མཚོའི་ཟབ་ཚད། མཚོན་དཔེ་དེ་དག་ཇི་བཞིན། ཆེས་ཆེར་འཕགས་ཏེ། ས་ཆེན་པོའི་རྒྱན་དུ་འབར་ཡོད། ཆོས་ཀྱི་དེད་དཔོན། སྲིད་ཀྱི་ཤིང་རྟ་བ། སྒྱུ་རྩལ་བ། དམག་དོན་པ། ཚན་རིག་པ། ཁེ་ལས་པ། སུ་ཡིས་མཇལ་ཡང་། གང་གིས་བགྲོ་ཡང་། བློ་བསྐྱེད། ངེས་ཤེས། ཐབས་ལམ། བདེ་སྐྱིད། གང་ལ་གང་མཁོའི་དངོས་གྲུབ། ཆད་མེད་དུ་འཇོ་ལ། བླ་ལྷག་གིས་སྩོལ་བའི། ས་ཆེན་གྱི་ནོར་བུ་འོད་འབར། ཧི་མ་ལ་ཡའི་མུ་ཏིག་རྡོག་གཅིག…
སྒྲ་སྦྱོར་བམ་གཉིས།
བོད་ཀྱི་ཡིག་བསྒྱུར་ལོ་རྒྱུས་ཐོག་གི་གཞུང་ལུགས་ཐོག་མ་ལྟ་བུར་གྱུར་བའི་སྒྲ་སྦྱོར་བམ་གཉིས་འདི་རྒྱལ་བོ་སུའི་རིང་གཏན་ལ་ཕབ་པའི་ཐད་བཞེད་པ་མི་མཐུན་པ་གཉིས་ཡོད་དེ། རྒྱལ་དབང་ལྔ་བ་ཆེན་མོའི་དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་ལས། མངའ་བདག་ཁྲི་ལྡེ་སྲོང་བཙན་རལ་བ་ཅན་བོད་འབངས་ཡོངས་ཀྱི་རལ་བའི་ལན་བུ་རྣམ་པར་འདུད་པའི་སེང་གེ་རྐང་བ་བརྒྱད་པའི་ཁྲི་ལ་མངའ་གསོལ་ཏོ།། ཞེས་གསུངས་ཤིང་དེའི་མཇུག་ཏུ་མངའ་བདག་རལ་བ་ཅན་གྱི་སྐུ་རིང་ལ་སྐད་གསར་བཅད་ཀྱི་རྣམ་བཞག་སྒྲ་སྦྱོར་བམ་གཉིས་སུ་གཏན་ལ་ཕབ་ཚུལ་ཞིབ་རྒྱས་སུ་བསྟན་ལ། བུ་སྟོན་རིན་པོ་ཆེས་ཀྱང་། རྒྱལ་བོ་
སྒྲ་རིག་པའི་ད་ལྟའི་གནས་བབས།
སྤྱིར་སྒྲ་རིག་པ་ཞེས་པ་ནི་འཇིག་རྟེན་ཁམས་ཆེན་པོ་འདིའི་སྐད་རིགས་མི་འདྲ་བ་གང་དང་གང་ཡིན་ཡང་རུང་སྟེ། རང་རང་གི་ཡུལ་གྱི་ཐུན་མིན་དུ་གྱུར་བའི་མིང་དང་། དེ་ལ་བརྗོད་དོན་གསལ་བར་བྱེད་པའི་རྐྱེན་རྣམ་དབྱེ་དང་ཚིག་ཕྲད་སོགས་སྦྱར་བ་ལ་བརྟེན་ནས་ལེགས་པར་བརྡ་འཕྲོད་པའི་ཆོས་ཉིད་གཞིར་བཟུང་སྟེ་གཏན་ལ་ཕབ་པའི་རིག་པའི་གཞུང་ལུགས་ཤིག་ཡིན་ལ། དེ་ལ་སྒྲ་རིག་པའམ་ལུང་སྟོན་པའི་བསྟན་བཅོས་ཞེས་ཀྱང་ཟེར་རོ༎དེའི་ཕྱིར་སྒྲ་རིག་པའི་བསྟན་བཅོས་ནི་སཾ་སྐྲྀ་ཏའི་སྒྲ་རིག་པ་དང་རྒྱལ་སྤྱིའི་སྒྲ་རིག་པ་ཁོ་ན་ལས་མེད་མི་དགོས་པར་ཡི་གེ་ཡོད་པའི་མི་རིགས་ཕལ་ཆེར་ལ་རང་རང་གི་སྐད་དང་
ལི་ཡུལ་གྱི་བར་མཐའ་ཏོང་ཧང་།
གནའ་རབས་རིག་གནས་དང་སྒྱུ་རྩལ་གྱི་བང་མཛོད་ཆེན་པོ་ཏུན་ཧོང་(ཁྱེེེཏྡ)ཞེས་ད་ལྟ་ཀུན་ལ་རླུང་ལྟར་གྲགས་བཞིན་པ་དེ་ནི་རང་ཅག་གི་ཁྲིད་བྱའི་གཞུང་འདིར་ལི་ཡུལ་གྱི་བར་མཐའ་ཞེས་པ་ལས་ས་གནས་གསལ་བོ་ཞིག་གསུངས་མེད་ཀྱང་། དེ་ནི་དེང་སྐབས་ཀན་སུའུ་ཞིང་ཆེན་གྱི་ནུབ་མཐའི་རྫོང་ཞིག་སྟེ། ལན་གྲུ་ནས་ལེ་བར་སྟོང་ཕྲག་གཅིག་ལྷག་ཡོད། གནས་དེ་ནི་སྤྱིར་མྱ་ངམ་གྱི་ཐང་ཞིག་ཡིན་ཡང་། སྔོན་རྒྱ་ནག་དང་ཕྱི་གླིང་བ། བོད་དང་ལི་ཡུལ་སོགས་ཀྱི་བར་དར་གོས་ཀྱིས་གཙོས་ཚོང་རྫས་འདྲེན་ལམ་དང་། ནུབ་མཐའི་འགག་སྒོ་ཞིག་ཡིན་པས་ཟ་འོག་དར་ལམ་ཡང་ཟེར་ཏེ། ལོ་རྒྱུས་ཀྱི་བཤུལ་
ལབ་ཙེ་དང་དར་ལྕོག
༡ ལབ་ཙེ་ལ་ལ་རྩེ་དང་ལ་བཙས། ལབ་རྩེ། ལ་རྫི་སོགས་འབྲི་ཚུལ་དུ་མ་ཞིག་ཡོད། དེ་ཡང་རྫ་རི་དང་བྲག་རི། གངས་རི་དང་སྤང་རི་རྣམས་ཀྱི་རྩེ་མོར་ལབ་ཙེ་བརྩིགས་པ་ནི་བོད་ཀྱི་ས་ཁོངས་མཚོན་བྱེད་མཆོག་ཏུ་གྱུར་བ་དང་མི་རིགས་གཞན་ལ་མེད་པའི་ཐུན་མིན་གྱི་ཁྱད་ཆོས་ཤིག་ཡིན་ཡང་ཕྱིས་སུ་སོག་པོ་སོགས་འགའ་རེར་ཡང་ནང་ཆོས་དང་ལྷན་ཅིག་ལུགས་དེ་དར། གནས་གང་དུ་ལབ་ཙེ་ཞིག་ཡོད་ན་དེའི་ཉེ་འཁོར་དུ་བོད་ཀྱི་རུ་སྡེ་རེ་ཡོད་ཅིང་ས་དེ་ནི་བོད་ཀྱི་དབང་རིས་སུ་གཏོགས་པ་མཚོན་ཏེ། དེང་གི་ཆར་ཡང་ཡུལ་ཁ་ཅིག་ཏུ་སྔོན་གྱི་ས་མཚམས་ཆུ་མཚམས་དེ་ལབ་ཙེ་ཚད་མར་བཟུང་ནས་འབྱེད་མཁན་
ཚགས་པར་ཞིག་བཀླགས་རྗེས་ཀྱི་དྲན་འཆར།
གཟའ་ཉི་མའི་ཉིན་གྱི་ཕྱི་དྲོ་ཞིག་ལ་ང་ཚོའི་སློབ་གྲྭའི་སྤྱི་གཉེར་བས་འཕྲིན་ཡིག་དང་ཚགས་པར། དུས་དེབ་སོགས་མང་བོ་ཞིག་ང་ཡོད་སར་བསྐྱལ་ཡོང་། ཚགས་པར་དང་དུས་དེབ་ལ་བལྟ་རྒྱུ་ནི་ངའི་རྒྱུན་ལྡན་གྱི་འཚོ་བའི་གོམས་སྲོལ་དུ་གྱུར་ཡོད་པས་མྱུར་མོར་ཚགས་པར་ཞིག་ཚུར་བླངས། ཨོ་རེད། ཚགས་པརའདི་འདྲ་(ཕོག་ཐུག་བཟོ་བར་དོགས་ཏེ་ཚགས་པར་གྱི་མིང་མ་བྲིས)ཞིག་ཉེ་སྔོན་ལྷ་ས་ནས་དཔར་བཞིན་པ་ཐོས་ཀྱང་། ལག་སོན་བྱུང་བ་ཐེངས་དང་བོ་ཡིན་པས་སྤྲོ་སྣང་དང་བཅས་ཞིབ་ཀློག་ཚར་གཅིག་བྱས།
བོད་ཀྱི་བརྡ་མཚོན་སྒྱུ་རྩལ་མདོ་ཙམ་གླེང་བ།
རིག་གནས་ལ་བསམ་པའི་རིག་དང་དངོས་པོའི་རིག་གནས་ཞེས་དེང་གི་བཤད་ཚུལ་ལྟར་གཉིས་སུ་འབྱེད་པའི་དབང་དུ་བྱས་ན་བརྡ་མཚོན་ནམ་བརྡ་ཐབས་སྒྱུ་རྩལ་འདི་ནང་བསམ་པའི་རིག་གནས་ཀྱི་ཁྱབ་ཁོངས་སམ་ཡན་ལག་ཏུ་འདུ་ཞིང་། བོད་མི་རིགས་ནི་འཛམ་གླིང་སྟེང་བརྡ་མཚོན་སྒྱུ་རྩལ་བེད་སྤྱོད་ཆེས་ཆེར་དར་བའི་རྒྱལ་ཁམས་ཤིག་རེད་ཅེས་བརྗོད་ཀྱང་ཐལ་མི་ཆེ་བར་སེམས། བརྡ་མཚོན་སྒྱུ་འདི་ད་ལྟ་འཛམ་བུའི་གླིང་ཡོངས་ལ་ས་ཁྱབ་རྡོ་ཁྱབ་ཏུ་གྱུར་ཅིང་ཐ་ན་འགྲིམ་འགྲུལ་གཅིག་བུའི་ཕྱོགས་ལའང་རིགས་གནས་རྣམ་པ་མི་འདྲ་བ་བརྡ་ཐབས་དང་སྤྱོད་སྒོ་མི་འདྲ་བ་བརྒྱ་སྟོང་ཙམ་ཞིག་མི་འདུག་གམ།
དུས་རབས་གཡོ་སྐྱོམ་ཁྲོད་ཀྱི་ཉམས་རྒུད།
མངོན་པ་མཛོད་ལས། ལས་ལས་འཇིག་རྟེན་སྣ་ཚོགས་སྐྱེ། །ཞེས་གསུངས་པ་ལྟར། མཐའ་མེད་སྟོང་བའི་དབྱིངས་སུ་ཕྱི་ནང་རྒྱུ་རྐྱེན་མང་བོའི་ཀློང་རིམ་ནས་རྡུལ་ཕྲན་འདྲེས་སྦྱོར་གྱི་སྒྱུ་འཕྲུལ་གར་དུ་རྩེན་པས། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་སོགས་གྲངས་དང་ཚད་མི་ལོངས་པའི་གོ་ལ་སྣ་ཚོགས་ལོ་ངོ་ས་ཡ་དུ་མའི་རིང་ལ་རིམ་གྱིས་གྲུབ་ཅིང་། རང་ཅག་བརྟེན་ཅིང་གནས་སའི་གོ་ལ་འདིར་འོད་གསལ་ལྷ་ཡི་ཡུལ་སོགས་ནས་སྡོང་ལོ་རླུང་གིས་ཁྱེར་བ་ཇི་བཞིན་རླུང་སེམས་ལྷན་ཅིག་པའི་རྣམ་ཤེས་འབྱམས་ཀླས་པ་ཞིག་གློ་བུར་དང་གློ་བུར་མ་ཡིན་པའི་སྣང་ཚུལ་གྱིས། མིང་གཟུགས་དང་གཤིས་སྤྱོད་མི་འདྲ་


text:
ཞིན་ཅང་ཉེན་རྟོག་ལས་ཁང་གིས་འདི་ག་རླུང་འཕྲིན་ཁང་གི་ཡུ་གུར་སྐད་སྡེ་ཚན་ལ། སྤྱི་ཟླ ༡༡ ཚེས ༡༨ ཉིན་ཞིན་ཅང་བྷ་ཡེ་ས་ཁུལ་དུ་སྤེལ་བའི་འཇབ་རྒོལ་ལས་འགུལ་ཁྲོད“འཇིགས་སྐུལ་དྲག་སྤྱོད་པ”ཡོང་རྫོགས་ཉེན་རྟོག་པས་རྩ་མེད་དུ་བཏང་བ་ཡིན་ཞེས་བརྗོད་འདུག དེ་ཡང་མིང་ལ་གྷོ་ལེབ མེ་མེ་ཐས་ཟེར་བའི་ཉེན་རྟོག་པ་ཞིག་གིས། བདག་གིས་ཐེངས་དེའི་འཇབ་རྒོལ་ལས་འགུལ་ནང་ཞུགས་པའི་འཐབ་གྲོགས་ཤིག་གི་ཁ་ནས་གོ་ཐོས་ལྟར་ན། དམག་མིས་ཡུ་གུར་བ་དེ་ཚོ་སྦ་སྐུང་བྱེད་སའི་བྲག་ཁུང་ནང་འབམ་བཞག་སྟེ་བཀད་ནས་བྲག་ཁུང་ནང་གི་ཡུ་གུར་བ་ཚང་མ་གཅིག་ཀྱང་མ་ལུས་པར་བསད་ཡོད་པ་དང་། ང་ཚོའི་ཕྱོགས་ལ་རྨས་སྐྱོན་སོགས་ཅི་ཡང་བྱུང་མེད། བྲག་ཁུང་དེའི་ནང་དུ་མི ༡༧ གྱི་རོ་བརྙེད་ཡོད། ཅེས་དང་། ཡང་བྷ་ཡེ་ས་ཁུལ་གྱི་ཉེན་རྟོག་པ་གཞན་ཞིག་གིས། ང་ལ་གོང་རིམ་ནས་འཇིགས་སྐུལ་དྲག་སྤྱོད་པ་ཚང་མ་བསད་ཟིན་པའི་བརྡ་སྦྱོར་འབྱོར་སོང་། ཡིན་ན་ཡང་། ད་དུང་ཡང་གཟབ་གཟབ་བྱེད་དགོས་བའི་བཀའ་བཏང་བ་དང་ཆབས་ཅིག འཇབ་རྒོལ་ལས་འགུལ་དེའི་སྐོར་གྱི་གནས་ཚུལ་དངོས་སུ་ཁྱབ་བསྒྲགས་མ་བྱས་གོང་དགའ་བསུའི་རྟེན་འབྲེལ་གྱི་མཛད་སྒོའི་རིགས་འཚོགས་མི་རུང་བ་མ་ཟད། དེའི་སྐོར་མང་པོ་མ་གླེང་ཞེས་ཀྱང་བཀའ་རྒྱ་བཏང་ཚུལ་བརྗོད་བྱུང་།
འདི་ག་རླུང་འཕྲིན་ཁང་གི་ཡུ་གུར་སྐད་སྡེ་ཚན་གྱི་གནས་ཚུལ་ལྟར་ན། དམར་གསོད་བྱས་པའི་དོགས་གཞི་མི་སྣའི་ནང་ལོ་ན ༤༦ ཡིན་པའི་ཐོར་སུན ཇོ་མེ་དང་། ལོ་ན ༤༧ ཡིན་པའི་མུ་ས ཐོ་ཥི་སེ་ཐེ་ནེ་ཡ་ཙི། ལོ་ན ༦༠ཡིན་པའི་མེ་མེ་ཐས ཨེ་ཟཱ། དེ་མིན་མཉམ་དུ་དམར་གསོད་བྱས་པའི་ཁོང་ཚོའི་ནང་མི་བདུན་པོའི་ཁྲོད་ཨེ་ས་ཡི་ལོ་ན ༥༥ ཡིན་པའི་བཟའ་ཟླ་དང་། ལོ་ན ༩ ཅན་གྱི་བུ་མོ། མནའ་མ་གཉིས། ཇོ་མེ་ཡིས་ལོ་ན ༤༤ ཅན་གྱི་བཟའ་ཟླ་དང་ལོ་ན ༡ དང་དྲུག་ཅན་གྱི་བྱིས་པ་གཉིས་བཅས་ཡིན་པ་ཤེས་རྟོགས་བྱུང་ཡང་། གཞན་རྣམས་ད་དུང་ཤེས་ཐུབ་མེད། ནང་མི་ཚོ་དོགས་གཞི་མི་སྣ་ཟེར་བ་དང་མཉམ་དུ་ཁན་ཆི་རྫོང་དུ་ཉེན་བྱོལ་ཆེད་ཡོང་བ་ཞིག་རེད་འདུག
དེ་མིན་ད་ལོའི་སྤྱི་ཟླ ༩ པའི་ཚེས ༡༨ཉིན། ཞིན་ཅང་བྷ་ཡེ་ས་ཁུལ་གྱི་རྡོ་སོལ་གྱི་གཏེར་ཁ་སྔོག་འདོན་ས་ཁུལ་ཞིག་ཏུ་དྲག་པོའི་འཇབ་རྒོལ་གྱི་དོན་རྐྱེན་ཚབས་ཆེན་ཞིག་བྱུང་ནས། སྐབས་དེར་ཡུ་གུར་བ་སྐོར་ཞིག་གིས་གཏེར་ཁ་སྔོག་འདོན་ལས་བཟོ་བ་དང་བདེ་འཇགས་ཉེན་རྟོག་པ ༥༠ དམར་གསོད་བཏང་ཡོད་པ་རེད། ཡིན་ན་ཡང་རྒྱ་ནག་གཞུང་གིས་གནས་ཚུལ་དེའི་སྐོར་ཕྱི་ཕྱོགས་སུ་བཤད་མེད།
སྤྱི་ཟླ ༡༡ ཚེས ༡༣ ཉིན་ཧྥ་རན་སིའི་རྒྱལ་ས་ཕཱ་རི་སིར་དྲག་པོའི་འཇབ་རྒོལ་ཐེབས་ནས་ཆུ་ཚོད་འགའི་རྗེས་སུ། རྒྱ་ནག་སྤྱི་བདེ་ལྷན་ཁང་གི་གནས་ཚུལ་སྤེལ་ནས་ཧྥ་རན་སིའི་རྒྱལ་ས་ཕཱ་རི་སེར་ལོ་རྒྱུས་སྟེང་བྱུང་མྱོང་མེད་པའི་འཇིགས་སྐུལ་འཇབ་རྒོལ་ཐེབས་ནས་མི་བརྒྱ་ཕྲག་འགར་ཤི་རྨས་ཐེབས་པའི་སྐབས་འདིར། ས་ཡི་གོ་ལའི་ཕྱོགས་གཞན་ཞིག་ན། རྒྱ་ནག་ཉེན་རྟོག་པས་ཉི་མ ༥༦རིང་གི་ར་མདའ་འདེད་རྡུང་བྱས་མཐར་འཇིགས་སྐུལ་དྲག་སྤྱོད་པར་ཕྱོགས་ཀུན་ནས་ཕར་རྒོལ་བྱས་ནས་རྒྱལ་ཁ་ཆེན་པོ་ཐོབ་སོང་ཞེས་ཧྥ་རན་སིར་འཕྱ་སྨོད་དང་རང་བསྟོད་བྱས་འདུག ཡིན་ན་ཡང་། གནས་ཚུལ་དེ་སྤྱི་ཚེས ༡༥ ཉིན་དྲྭ་ཐོག་ནས་སུབ་འདུག


text:
འཆམ་འཆམ་དུ་འགྲོ་བ་ནི་སྟབས་བདེ་བའི་འགུལ་སྐྱོད་བྱེད་སྟངས་ཤིག་ཡིན། ཨ་མེ་རི་ཁའི་ཞིབ་འཇུག་གསར་པ་ཞིག་ལས་མངོན་པ་ལྟར་ན།བུད་མེད་དར་མ་རྣམས་གཟའ་འཁོར་གཅིག་གི་ནང་འཆམ་འཆམ་དུ་ཐེངས་གཉིས་ལ་སོང་ན་སྙིང་རྒུད་ནད་ཀྱི་ཉེན་ཁ་ཇེ་ཉུང་དུ་འགྲོ་བ་རེད།
ཞིབ་འཇུག་དེ་ནི་ཨ་མེ་རི་ཁའི་པུའུ་ལང་སློབ་ཆེན་སྙིང་ནད་རིག་པའི་ཆེད་མཁས་པས་རྩ་འཛུགས་བྱས་ཏེ་སྤེལ་བ་ཞིག་ཡིན་ལ། ལོ་ལྔ་བཅུ་ཡན་གྱི་བུད་མེད་ཁྲི་བརྒྱད་དང་སྟོང་ལྷག་ལ་དུས་ཡུན་ལོ་བཅུའི་རིང་རྗེས་འདེད་ཞིབ་འཇུག་བྱས་པ་ལས་ཤེས་པ་རེད། འཆམ་འཆམ་དུ་སོང་ན་སྙིང་ལ་སྲུང་སྐྱོབ་བྱེད་པའི་ནུས་པ་མངོན་གསལ་ཐོན་ཐུབ་པ་དང་། དེས་སྙིང་རྒུད་ནད་ཀྱི་ཉེན་ཁ་ཇེ་དམའ་རུ་གཏོང་བའི་ཕན་ནུས་ནི་ལུས་པོའི་ལྗིད་ཚད་དང་ལུས་རྩལ་གཞན་པའི་གོམས་གཤིས་དང་འབྲེལ་བ་གང་ཡང་མེད། ཞིབ་ཏུ་བཤད་ན་གཟའ་འཁོར་རེར་འཆམ་འཆམ་དུ་ཐེངས་གཅིག་སོང་ན་བུད་མེད་ཀྱི་སྙིང་རྒུད་ཉེན་ཁ་བརྒྱ་ཆའི་ལྔ་ཡིས་ཇེ་དམའ་རུ་གཏོང་ཐུབ་པ་དང་། འཆམ་འཆམ་དུ་འགྲོ་བའི་ཐེངས་གྲངས་ཇེ་མང་དུ་སོང་བ་དང་བསྟུན་ནས་སྙིང་རྒུད་ནད་ཀྱི་ཉེན་ཁ་དེ་བས་ཀྱང་ཇེ་ཉུང་དུ་འགྲོ་ངེས་རེད། གཟའ་འཁོར་རེར་འཆམ་འཆམ་དུ་ཐེངས་གཉིས་སོང་ན་སྙིང་རྒུད་ཉེན་ཁ་བརྒྱ་ཆའི་ཉི་ཤུ་ཇེ་དམའ་རུ་འགྲོ་སྲིད། གལ་ཏེ་ཉི་མ་རེ་རེ་བཞིན་འཆམ་འཆམ་དུ་སོང་ན། སྙིང་རྒུད་ཉེན་ཁ་བརྒྱ་ཆའི་སོ་ལྔ་ཇེ་དམའ་རུ་འགྲོ་ཐུབ། དེ་ལས་གཞན་ཞིབ་འཇུག་མི་སྣས་ད་རུང་གལ་ཏེ་ཉིན་རེར་འཆམ་འཆམ་དུ་འགྲོ་བའི་དུས་ཡུན་སྐར་མ་བཞི་བཅུ་ལས་བརྒལ་ན། བུད་མེད་ལ་སྙིང་རྒུད་ནད་ཕོག་པའི་ཚད་བརྒྱ་ཆའི་ཉེར་ལྔ་ཡིས་ཇེ་དམའ་རུ་འགྲོ་ཐུབ་པ་དང་། གོམ་པའི་དལ་མགྱོགས་ཀྱི་ནུས་པའང་མི་འདྲ་བ་རེད། སྤྱིར་བཏང་གི་གོམ་པ་ལས་གོམ་པ་མགྱོགས་པོར་སོང་ན་སྙིང་རྒུད་ཉེན་ཁ་བརྒྱ་ཆའི་སོ་བརྒྱད་ཀྱིས་ཇེ་དམའ་རུ་གཏོང་ཐུབ།
སྙིང་གིས་ལུས་ཡོངས་ལ་རྒྱུན་ལྡན་གྱི་ཁྲག་འདོན་མི་ཐུབ་པའི་སྐབས་སུ་སྙིང་རྒུད་ནད་བྱུང་བ་རེད། ནད་གཞི་ཚབས་ཆེན་ཡིན་པའི་སྐབས་སུ་དབུགས་ཧད་དེ་རྡོ་སྐས་དང་རི་མགོ་སོགས་སུ་འགོ་མི་ཐུབ་ལ། གཉིད་ཉལ་བའི་སྐབས་སུའང་དབུགས་འབྱིན་རྔུབ་བྱེད་དཀའ་བ་སོགས་ཀྱི་གནས་ཚུལ་འབྱུང་སྲིད། སུམ་ཆའི་གཅིག་གི་སྙིད་རྒུད་ནད་པ་ནི་ནད་ཕོག་པའི་ལོ་གཅིག་གི་ནང་དུ་ཤི་འགྲོ་བ་དང་། ནད་འདིའི་གསོན་ཚད་ནི་ཐན་སྐྲན་ནད་ཁ་ཤས་ལས་ཀྱང་དམའ་བ་རེད། དེར་བརྟེན་སྙིད་རྒུད་ནི་ཚེ་སྲོག་ལ་ཉེན་ཁ་ཡོད་པའི་ནད་རིགས་ཚབས་ཆེན་ཞིག་ཡིན་པས། འཆམ་འཆམ་དུ་སོང་ན་སྙིང་རྒུད་ནད་ཀྱི་ཉེན་ཁ་ཇེ་ཆུང་དུ་འགྲོ་བ་ཤེས་པ་འདི་ནི་ང་ཚོར་མཚོན་ན་དོན་སྙིང་གལ་ཆེན་ལྡན་པ་ཞིག་རེད། ཞིབ་འཇུག་དེའི་རྩོམ་པ་པོ་སོ་མུའུ་ཝེར•ལེ་སི་ལ་ཡིས“ང་ཚོས་འཆམ་འཆམ་དུ་སོང་ན་སྙིང་རྒུད་ནད་འགོག་ཐུབ་པ་ཤེས་ནའང་མི་ཁ་ཤས་ཀྱིས་ད་རུང་འཆམ་འཆམ་དུ་འགྲོ་བར་ཕན་ནུས་གང་ཡང་མེད་པར་འདོད་ཀྱིན་ཡོད། ཐེངས་འདིའི་ཞིབ་འཇུག་དབྱེ་ཞིབ་ལས་རྒྱུན་དུ་འཆམ་འཆམ་དུ་སོང་ན་ནད་ཕོག་ཚད་ཇེ་ཉུང་དུ་འགྲོ་བ་གསལ་པོར་ཤེས་ཐུབ”ཟེར། །
རྩོམ་སྒྲིག་པ། ཀླུ་མོ་མཚོ།


text:
སོ་རྙིལ་སྲུང་སྐྱོབ་དང་ལེགས་བཅོས་བྱེད་ཐབས།
རྩོམ་པ་པོ་མི་གསལ།
ནོར་འཁྲུལ་ཅན་གྱི་སོ་འཁྲིད་གོམས་གཤིས་ལྔ།
༡ སོ་འཁྲིད་པའི་ཤུགས་ཆེ་དྲགས་པའི་ནོར་འཁྲུལ། སོ་འཁྲིད་པའི་ཚེ་ན་ཤུགས་ཆེ་དྲགས་ཚེ། ཕལ་ཆེར་སོ་དང་སོ་རྐང་གཉིས་ལའང་གནོད་སྐྱེལ་ནས་ཁ་སྦུག་གི་རུལ་འགྱུར་སློང་ངེས་ཕྱིར། གལ་ཏེ་སོ་འཁྲིད་པའི་བྱེད་ཐབས་མི་འགྲིག་པ་དང་ཤུགས་བཀོལ་བ་ཆེ་དྲགས་ཚེ།དེ་ལས་ལྡོག་སྟེ་སོ་ལ་གནོད་སྐྱེལ་འོང་ངེས་སོ། །ཡང་དག་པའི་ཐབས་ལམ་ནི་འདི་ལྟ་སྟེ། སོ་འཁྲིད་པའི་ཤུགས་ཀྱི་ཆེ་ཆུང་ནི་མི་མི་འདྲ་བར་བྱེད་སྟངས་མི་འདྲ་བ་རེ་འཛིན་རྒྱུ་ཡོད་ཅིང་། སོ་འཁྲིད་པའི་ཤུགས་ཀྱང་ལྕི་ཡང་མེད་པར་སོ་ངོས་གཙང་མ་འཁྲིད་རྒྱུར་འཚམ་པར་བྱེད་རྒྱུ་སྟེ། ཧ་ལམ་ལག་པའི་མཛུབ་མོས་འཁྱགས་བག་བྱེ་རིལ་ཞིག་བཟུང་བའི་ཤུགས་ཙམ་གྱིས་འདང་ངེས་ཡིན་ལ། དེ་ཡང་མཁྲིག་མའི་ཤུགས་ལས་དཔུང་བའི་ཤུགས་བཀོལ་ནས་སོ་འཁྲིད་དགོས་པ་མ་ཡིན་ནོ། །
༢ མལ་ལས་ལངས་མ་ཐག་སོ་འཁྲིད་པའི་ནོར་འཁྲུལ། བརྒྱ་ཆའི་བརྒྱད་ཅུའི་རྒྱ་ནག་པས་ཉིན་རེར་ཞོགས་པར་མལ་ལས་ལངས་མ་ཐག་སོ་འཁྲིད་ཅིང་། དེ་ནས་ནངས་ཇ་འཐུང་བར་བྱེད། དོན་དམ་དུ་ཟས་ཟ་བའི་སྔོན་དུ་སོ་འཁྲིད་པ་ནི་ནོར་འཁྲུལ་ཅན་གྱི་གོམས་གཤིས་ཤིག་སྟེ། སྔ་མོར་མལ་ལས་ལངས་མ་ཐག་སོ་འཁྲིད་པ་ནི་མ་འཁྲིད་པ་ལས་མ་འདས་སོ། །ཡང་དག་པའི་ཐབས་ལམ་ནི་འདི་ལྟ་སྟེ། ཟས་ཟོས་པའི་ཆུ་ཚོད་སྐར་མ་ཉི་ཤུའི་རྗེས་ནས་སོ་འཁྲིད་པར་བར་བྱེད་པའོ། །མལ་ལས་ལངས་རྗེས་ཆུ་དྭངས་མོས་ཁ་ནང་བཤལ་ཏེ་ནངས་ཇ་འཐུང་བ་དང་། ནངས་ཇའི་སྐར་མ་ཉི་ཤུའི་རྗེས་ནས་སོ་འཁྲིད་པ་ནི། ད་གཟོད་ཆེས་བདེ་ཐང་ཡིན་ཏེ། ལྷག་པར་དུ་སྐྱུར་ལྡན་རང་བཞིན་གྱི་སྐོམ་ཆུ་འཐུང་རྗེས་སམ་སྐྱུར་ལྡན་རང་བཞིན་གྱི་ཟས་རིགས་ཟོས་པའི་རྗེས་སུའོ།།
༣ སོ་ཕྱིས་ཀྱི་བོངས་ཚད་རིང་དྲགས་པའི་ནོར་འཁྲུལ། མི་རེ་རེའི་སོ་ལའང་ཆེ་ཆུང་ཅི་རིགས་ཡོད་ཅིང་། སོ་ཕྱིས་ཆུང་དྲགས་ན་རྒྱ་ཁྱོན་ཆེ་བའི་ཁ་སྦུག་གི་གད་བདར་གྱི་ལས་འགྲུབ་ཐབས་མེད་པ་དང་། ཡང་སོ་ཕྱིས་ཆུང་དྲགས་ན།ཆེས་ལྟག་གནས་ཀྱི་སོ་ལ་བསྲིངས་མི་ཐུབ་པས་གཙང་མར་འཁྲིད་མི་ཐུབ་སྟེ། སོ་ཕྱིས་ཀྱི་ཆེ་ཆུང་ནི་འཁྲིད་མགོ་ཆེས་མཇུག་གི་སོ་ལ་བབ་བསྟུན་གྱི་སྒོ་ནས་བསྲིངས་ཐུབ་པར་འཚམ་པའི་ཁག་ཐེག་བྱེད་པའོ། །ཡང་དག་པའི་ཐབས་ལམ་ནི་འདི་ལྟ་སྟེ། ཆེ་ཆུང་འོས་འཚམ་གྱི་སོ་ཕྱིས་ཤིག་བདམས་ཏེ། སོ་ཕྱིས་ཀྱི་ཆེ་ཆུང་ནི་སོ་གཉིས་དང་ཕྱེད་ཀའམ་གསུམ་ཙམ་གྱི་སོའི་ཞེང་ཚད་དང་འདྲ་མཚུངས་ཡིན་འོས་སོ། །སོ་ཕྱིས་སྤྱིར་བཏང་བ་ཞིག་ཡིན་ན་ཟླ་གསུམ་ཙམ་གྱི་འཕྲོ་ནས་ཐེངས་གཅིག་རེར་བརྗེ་པས་ཆོག་མོད། འཁྲིད་སྤུའི་དབྱིབས་འགྱུར་ཟིན་ཚེ། སོ་ཕྱིས་ལམ་སང་བརྗེ་དགོས་སོ། །
༤ ཆུ་འཁྱགས་ཀྱིས་སོ་འཁྲིད་པའི་ནོར་འཁྲུལ། ཆུ་འཁྱགས་ཀྱིས་སོའི་རང་ངོས་ཀྱི་ཚོར་སྣང་སྐྱེན་པོ་ཡིན་པའི་མིའི་སོ་ལ་ཟུག་གཟེར་སློང་བར་མ་ཟད། སོ་སྨན་ནང་གི་སོ་གཙང་སེལ་བྱེད་པའི་ནུས་པ་དང་ལྡན་པའི་དངོས་རིགས་འདོན་སྤེལ་བྱེད་པ་ལའང་ཕན་པ་མེད་ཅིང་། ལྷག་པར་དུ་དགུན་ཁར་དེ་བས་ཀྱང་ཆུ་དྲོད་མོས་སོ་འཁྲིད་ནས་སོའི་ཚོར་བ་སྐྱེན་པོ་སློང་བ་ལས་གཡོལ་བར་བྱ་དགོས་སོ། །ཡང་དག་པའི་ཐབས་ལམ་ནི་འདི་ལྟ་སྟེ། སོ་སྨན་ནང་གི་གྲུབ་ཆ་གཙོ་བོ་སྟེ་དབུར་བརྡར་སྐུལ་རྫས་དང་ཧྥུ་འགྱུར་དངོས་པོ་ནི་ཚོད་ལྟ་ཁང་ནས་ཞིབ་འཇུག་བྱས་ཏེ་གསར་དུ་རྙེད་པ་ཡིན་ལ།ནུས་པ་དང་ལྡན་པའི་གྲུབ་ ཆ་འདི་དག་འདོན་སྤེལ་བྱེད་པའི་ཆེས་ལེགས་པའི་དྲོད་ཚད་ནི། དྲོད་ཚད་སོ་བདུན་ཡས་མས་ཙམ་ཡིན། དེར་བརྟེན། སོ་འཁྲིད་པའི་ཚེ་ན་ཆུའི་དྲོད་ཚད་དེ་རང་ཉིད་ཀྱི་ལུས་པོའི་དྲོད་ཚད་དང་ཉེ་ན་ཆེས་བཟང་ཞིང་། ཆུ་ཚ་དྲགས་ནའང་མི་བཟང་ངོ་། །
༥ སོ་འཕྲེད་ཀྱིས་འཁྲིད་པའི་ནོར་འཁྲུལ། སོ་འཕྲེད་ཕྱོགས་སུ་འཁྲིད་ན་སོའི་བར་གྱི་སྲུབས་ཀ་ཧ་ཅང་འཁྲིད་དཀའ་ཞིང་། ཤུགས་རྐྱེན་དེ་ལས་ཀྱང་ངན་པ་ནི་སོའི་དཀར་རྩི་ལ་བརྡར་ཟད་ཐེབས་སྲིད་དེ། ལྷག་པར་དུ་སོ་འཁྲིད་པར་ཤུགས་ཆེ་བའི་མིའི་སོ་ལ་བརྡར་ཟད་ཐེབས་པ་དེ་བས་ཀྱང་ཚབས་ཆེ་བས། དུས་ཚོད་རིང་པོ་སོང་རྗེས་ཧ་ཅང”ཁྱིའུ་གཟུགས་བརྡར་ཟད”དུ་ཆགས་སླ་བ་ཡིན། ཁྱིའུ་གཟུགས་བརྡར་ཟད་མངོན་ཚུལ་ནི་སོ་རྩ་བརྡར་ཟད་ཐེབས་ནས་ཉམས་སླ་བར་འགྱུར་ཞིང་སོ་ལ་ལྷོད་འགུལ་དང་ཚོར་བ་སྐྱེན་པོ་འབྱུང་དུ་འཇུག་པ་ཡིན་ནོ། །ཡང་དག་པའི་ཐབས་ལམ་ནི་འདི་ལྟ་སྟེ། ཡང་དག་པའི་སོ་འཁྲིད་སྟངས་ནི་སོའི་སྲུབས་ཀ་བརྒྱུད་ནས་ཐད་དུ་འཁྲིད་པར་བྱེད་པ་དེའོ། །
ཁ་སྦུག་གི་བདེ་ཐང་རང་ཚོད་རང་གིས་ལེན་ཐབས་བདུན།
གཤམ་དུ་ཆེས་སླ་བའི་ཁ་སྦུག་གི་བདེ་ཐང་རང་ཚོད་རང་གིས་ལེན་པའི་ཐབས་འགའ་འོས་སྦྱོར་བྱ་བ་སྟེ།
༡ སོ་ཡིས་ཡང་མོར་བརྡུངས་པའམ་སོ་འཁྲིད་བཀོལ་ཏེ། སོ་ཧྲིལ་པོ་ཚང་མ་བརྟན་ཞིང་ལྷོད་འགུལ་མེད་པའི་སྣང་ཚུལ་ཡོད་མེད་ལ་ལྟ་ཞིབ་བགྱི་རོགས་བྱེད་པ།
༢ ལྕེ་རྩེ་ཡིས་སོ་རེ་རེ་མྱོང་རོལ་བྱས་ཏེ། སོ་ལ་མི་འདང་སའམ་ཞན་ཆ་ཡོད་མེད་ལ་བརྟག་དཔྱད་བྱེད་པ།
༣ ཁ་ཆེར་གདངས་ནས་མེ་ལོང་ངོས་སུ་འཁོར་ཏེ།སོ་སྲིན་དང་ནག་རྡོག སོ་དྲེག དེ་མིན་ཚོས་ཁྲ་ཐིག་ལེ་དང་ཚོས་རྒྱུ་ཡིས་བྱིང་ཡོད་མེད་ལ་བལྟ་བ་དང་། ད་རུང་སོ་བར་དུ་ཟས་རིགས་འགག་ཡོད་མེད་ལའང་ལྟ་ཞིབ་བྱེད་པ།
༤ ཁ་སྦུག་ཏུ་རུལ་འགྱུར་དང་བྲོ་བ་མི་འདྲ་བ་ཡོད་མེད་མྱོང་བར་བྱེད་པ།
༥ སོ་མདོག་ལ་རྒྱུན་ལྡན་གྱི་ཟིང་དཀར་དང་སྐྲངས་དམར་མངོན་ཡོད་མེད་ལ་ལྟ་ཞིབ་བྱེད་པ།
༦ ཚ་གྲང་མངར་སྐྱུར་ལ་སོགས་པའི་ཟུག་གཟེར་སློང་བྱེད་ཀྱི་ཟས་རིགས་ཟ་བ་དང་སོ་འཁྲིད་པའི་ཚེ་ན། སོ་ལ་སྐྱུར་ཚོར་དང་། གཟེར་ཚོར། སྙི་ཚོར་རམ་ཡང་ན་ཁྲག་བཞུར་བ་བཅས་ཀྱི་སྣང་ཚུལ་ཡོད་མེད་ལ་བལྟ་བ།
༧ ནམ་རྒྱུན་གྱི་ཁ་སྦུག་ནང་མཆིལ་མའི་ཟགས་ཐོན་གྱིས་འདང་མིན་དང་། སྐམ་ཤས་ཆེ་བའི་ཚོར་སྣང་ཡོད་མེད་ལ་བལྟ་བ་བཅས་སོ། །གོང་གི་དོན་ཚན་འགའ་དེ་དག་ལས། གལ་ཏེ་དོན་ཚན་གཅིག་གམ་སྣ་མང་ཞིག་ལྟོས་ཟླར་འབྱུང་འབྲས་མི་ལེགས་པ་ཡོད་ཚེ། དེས་ན་ཁྱེད་ཀྱི་ཁ་སྦུག་ལ་གནད་དོན་བྱུང་ཟིན་པ་ར་སྤྲོད་བྱས་ཡོད་པས། གལ་ཏེ་ཚབས་ཆེ་བའི་ཁ་སྦུག་གི་ནད་གཞི་ཡིན་ཚེ། ངེས་པར་དུ་སྨན་པར་བསྟེན་ནས་གསོ་བཅོས་བྱ་དགོས། ཡང་གལ་ཏེ་ཁམས་མི་བདེ་བ་ཅུང་ཟད་ཙམ་བྱུང་ཚེ། ནམ་རྒྱུན་གྱི་སྔོན་འགོག་དང་ཁ་སྦུག་གི་ལུས་ཁམས་བདེ་སྲུང་ལ་སྔར་བས་ཀྱང་དོ་གལ་ཆེན་པོ་བྱ་འོས་སོ།
ཁ་སྦུག་གི་ལུས་ཁམས་བདེ་སྲུང་གི་ལུས་རྩལ།
འདིར་ཁ་སྦུག་གི་ལུས་ཁམས་བདེ་སྲུང་གི་ལུས་རྩལ་རབ་དང་རིམ་པ་ཞིག་འོས་སྦྱོར་བྱ་སྟེ། དུས་རྒྱུན་པར་བྱས་ན་ནུས་པ་དང་ལྡན་པའི་སྒོ་ནས་ཁ་སྦུག་གི་ནད་རིགས་སྔོན་འགོག་བྱ་ནུས་ཤིང་། གཞན་ཡང་རྩྭ་སྨན་རང་བཞིན་གྱི་སྨན་རྫས་འོས་འཚམ་ཞིག་བདམས་ནས།སོ་སྨན་སྐོར་ཞིག་བདག་སྐྱོང་བྱས་ཏེ། སྔོན་འགོག་དང་ལུས་ཁམས་བདེ་སྲུང་གཉིས་མཉམ་སྤྱོད་བྱས་ན། ནམ་རྒྱུན་ནས་བཟུང་བདེ་ཐང་ཅན་གྱི་ཁ་སྦུག་ཅིག་བདག་སྐྱོང་བྱེད་ཐུབ་བོ། །
སོ་རྡུང་པ་ནི་རང་རྒྱལ་གྱི་ལོ་རྒྱུས་ཅུང་རིང་བའི་སྲོལ་རྒྱུན་རང་བཞིན་ལྡན་པའི་སོའི་ལུས་ཁམས་བདེ་སྲུང་གི་ཐབས་ཤིག་ཡིན། བཀོལ་སྤྱོད་བྱེད་པའི་ཚེ་ན་གོང་འོག་གི་སོ་རྣམས་ཕན་ཚུན་བརྡེབས་ནས། རྡེབ་ཐུག་བྱུང་བའི་སྒྲ་གྲག་ཏུ་བཅུག་པས་ཆོག་པ་ཡིན། ནངས་དགོང་ལ་ཐེངས་གཅིག་རེ་དང་ཐེངས་རེར༣༠-༤༠བརྡེབ་དགོས་པའི་འོས་སྦྱོར་བྱའོ།།
ལྕེ་གཡུག་ནས་འཕུར་མཉེད་བྱེད་ཚུལ་བསྟན་པ། ལྕེ་རྩེ་སློག་འཁྱིལ་བྱས་ནས་སོ་ལ་དམ་པོར་སྦྱར་ཏེ། ཏུའུ༣༦༠འཁོར་སྐྱོད་བྱེད་པ་དང་། ཐོག་མར་ཕྱི་ལོགས་ཀྱི་སོ་ལ་འཕུར་མཉེད་བྱས་རྗེས། དེ་ནས་ནང་ལོགས་ཀྱི་སོ་ལ་འཕུར་མཉེད་བྱ་རྒྱུ་སྟེ། ཐེངས་རེར་འཕུར་མཉེད ༣༠-༤༠བྱ་དགོས་སོ།།
ཁ་བཤལ་བའི་ཐབས་བསྟན་པ་སྟེ། ལྕེ་བསྐོར་ནས་འཕུར་མཉེད་བྱས་ཏེ་མཆིལ་མ་ཐོན་པའི་ཚེ་ན། མིད་པར་མི་བྱ་བར་མུ་མཐུད་དུ་དཀྲུག་པ་དང་། མཆིལ་མ་རིམ་གྱིས་ཇེ་མང་དུ་སོང་རྗེས་མཆིལ་མས་ཐེངས་སུམ་ཅུ་ཡས་མས་ཙམ་ལ་ཁ་བཤལ་བ། ཁ་སྦུག་གི་ནད་རིགས་ཡོད་པའི་སོའི་ངོས་སུ་ནན་གྱིས་ཐེངས་དུ་མར་བཤལ་ཆོག་ཅིང་། རྨས་ཕོག་པའི་སོའི་གནས་ཡུལ་མི་བདེ་བ་བྱུང་ཚེ་ཡང་། ཐེངས་དུ་མར་བཤལ་ཆོག་གོ །
མཛུབ་མོས་འཕུར་མཉེད་བྱེད་ཚུལ་བསྟན་པ་སྟེ། ཁ་བཤལ་རྗེས་མཛུབ་མོ་གཙང་མ་སྤྱད་ནས་ཐད་ཀར་སོའི་རྙིལ་རྩ་ནས་སོ་རྩེ་བར་འཕུར་མཉེད་བྱེད་པ་དང་། ཕྱི་ནང་གོང་འོག་དང་གཡས་གཡོན་ཀུན་ལའང་རིམ་བཞིན་དུ་འཕུར་མཉེད་བྱེད་པ། དེ་ནས་སོ་རྩར་འཕྲེད་དུ་འཕུར་མཉེད་བྱེད་པ་དང་། རིམ་པ་ལྟར་ཁག་དགར་ནས་ཐེངས་གཅིག་རེར་ཧ་ལམ་སྐར་མ་ལྔ་རེར་འཕུར་མཉེད་བྱེད་པའོ། །
སོ་མ་ཕུད་སྔོན་དུ་ངེས་དགོས་པའི་རྒྱུན་ཤེས་འགའ།
སོ་ཕུད་པའང་དོན་དངོས་སུ་བཤའ་བཅོས་ཆུང་ཆུང་ཞིག་རེད། འོན་ཀྱང་སོ་ཕུད་རྗེས་རྨ་ཁ་གསོ་ཐབས་ལ་ཉམས་འཇོག་མ་བྱས་ན་དཀའ་ཁག་མི་ཉུང་བ་ཞིག་འཕྲད་སྲིད། སོ་ཕུད་རྗེས་སྨན་པས་ངེས་པར་དུ་རྨ་ཁ་ཤིང་བལ་གྱིས་བཅུན་དགོས་ལ། དུས་ཚོད་ཙམ་འཕྲོ་ནས་གཡུགས་ཀྱང་ཆོག་མོད་གནད་འདི་གཏན་ནས་སྣང་ཆུང་བྱེད་མི་རུང་སྟེ། ཤིང་བལ་དེས་ཁྲག་གཅོད་པ་དང་འགོ་ནད་གཞན་ཡང་སྔོན་འགོག་བྱེད་ཀྱིན་ཡོད་པས་སོ། ། ཤིང་བལ་རིལ་བུ་དེ་དུག་སེལ་བྱས་ཚར་རྗེས་དལ་གྱིས་སོ་བར་བཟུང་ན་ཁྲག་གཅོད་པ་དང་། མཆིལ་མ་རྨ་ཁར་མི་སིམ་པ། རྨ་ཁ་ཟུམ་པ་སོགས་ལ་ཕན་པ་ཤིན་ཏུ་ཆེ།
སོ་ཕུད་རྗེས་སྨན་ཁང་ནས་འགྲོ་རྒྱུ་དེ་བྲེལ་མི་དགོས།
ཤིང་བལ་རིལ་བུ་དེ་བཟུང་ནས་དུས་ཕྱེད་ཡོལ་རྗེས་སྨན་པ་ལ་ད་དུང་ཁྲག་ཆོད་མིན་སོགས་ཀྱི་བལྟ་ཞིབ་ལེགས་པོར་བྱས་ན་འགྲིག གལ་ཏེ་ད་དུང་ཁྲག་ཆོད་མེད་པ་མཐོང་ཚེ་སྨན་པས”ད་དུང་ཁྲག་ཆོད་མི་འདུག་”ཅེས་ལབ་ངེས་ལ། ཁྲག་གཅོད་ཐབས་ཀྱི་ལམ་ཁ་གཞན་གདམས་ངེས། ཉུང་ཤས་ཤིག་ལ་སྐབས་འདིར་ཁྲག་གཅོད་ཀྱི་གནས་ཚུལ་ལེགས་པོར་མ་བརྟག་པར་ལུས་ཕུང་ལ་ཡོངས་ལ་ན་ཚ་སྣ་ཚོགས་འདྲེན་གྱིན་ཡོད། འདི་ནི་ནད་པས་སོ་མ་ཕུད་སྔོན་དུ་སྨན་པ་ལ་ནད་ཀྱི་གནས་ཚུལ་གསལ་པོར་མ་ཞུས་པ་དང་། སྨན་པས་ཀྱང་དེའི་ཐད་ལ་དཔྱད་ཞིབ་ལེགས་པོར་མ་གནང་བའི་སྐྱོན་ཡིན་ངེས། དེའང་རབ་ཡིན་ན་སོ་ཕུད་སྐབས་ངེས་པར་དུ་ཟླ་མཚན་བཞུར་བའི་དུས་ཚོད་དང་གཟུར་དགོས། སྔར་འཁྲིད་པའི་ཤིང་བལ་དེ་སྐར་མ་སུམ་ཅུ་ཙམ་ལ་ངེས་པར་གཟུང་དགོས་མོད། དུས་ཚོད་དེ་ལས་འགངས་ཚེ་ཇི་ལྟར་བཟུང་ཡང་ཕན་པ་དེ་ཙམ་མེད། ད་དུང་དུས་ཡུན་རིང་དྲགས་ན་ཤིང་བལ་ལས་རྨ་ཁར་མཆིལ་མ་ཐུམ་པའི་སྐྱོན་ཡང་ཡོད་ངེས་ལ། རྨ་ཁ་དུས་ལྟར་མི་ཟུམ་པ་ལའང་གནོད་སྲིད། གཞན་ཡང་རྨ་ཁ་ལས་ཁྲག་གཤེར་མི་ཐོན་པའི་སླད་དུ་ཤེད་དྲགས་པོས་འཛིན་མི་རིགས། སོ་ཕུད་ཤུལ་གྱི་ཁྲག་གཤེར་སྲུང་འགོག་ཙམ་གྱིས་ཆོག་གོ། །
གཤམ་གྱི་གནས་ཚུལ་དག་མཐོང་ཚེ་སོ་ཕུད་རྒྱུ་འོས་འཚམས་མིན།
༡ སྙིང་ནད་ཀྱི་ནད་ཚབ་ཆེ་དང་ཁྲག་ཚད་ཧོ་སྨི༡༨༠/༡༠༠ དམའ་བ་ཡིན་ན། ཁྲག་འབབ་རང་བཞིན་གྱི་ནད་རིགས་ཏེ། དཔེར་ན། ཁྲག་ཐོན་སླ་བའི་ནད་དང་། འགོ་ མཆེད་རང་བཞིན་གྱི་ཁྲག་སྙུང་སྨུག་ཐིག་གི་ནད་རིགས་ཡོད་པའི་ནད་པས་སོ་ཕུད་པ་ལ་ མ་གཟུར་ན་སྐྲན་ནད་ངན་པ་དང་དབང་རྩའི་ནད་རིགས་སོགས་འབྱུང་སྲིད། ད་དུང་མངར་གཅིན་ནད་ཀྱི་ནད་རྟགས་ཡོད་པའི་ནད་པས། ལུས་རྩལ་དང་ངལ་རྩོལ། ཆང་རག་བཏུང་རྗེས་སོ་ཕུད་ན་འོས་འཚམས་མིན།
༢ བྱིས་པ་ལོ་དྲུག་མན་གྱི་སེའུ་ཆུང་སྒུལ་མི་རུང་།འོན་ཀྱང་སོ་ནད་བྱུང་ཚེ་ནད་བཅོས་བྱ་དགོས་མོད་སོ་གཏན་ནས་ཕུད་མི་རུང་ངོ་། །
༣ བུད་མེད་ཡིན་ན་ཟླ་མཚན་འབབ་འགོ་བརྩམས་པའི་སྐབས་སོ་ཕུད་མི་རུང་ལ། སྦྲུམ་མ་ཡིན་ན་བྱིས་པ་མ་བཙས་བའི་ཟླ་བ་༣གྱི་ཡར་སྔོན་དུ་སོ་མ་ཕུད་ཤིན་ཏུ་བཟང་། འོན་ཀྱང་བཙས་ཟིན་རྗེས་སོ་ཕུད་ན་སྐྱོན་ཆེན་པོ་མེད་ཀྱང་། ད་དུང་དུག་སྲིན་འགོག་སྨན་བསྟེན་ན་བཟང་།
༤ ལོ་རྒན་པ་སྟེ་ལོ་གྲངས་བདུན་ཅུ་ཡན་གྱི་སོ་ཕུད་སྐབས་ཁྱིམ་མི་ལྷན་དུ་ཡོད་ན་བཟང་།
སོ་གང་འདྲ་ཕུད་ན་ཆོག་གམ།
༡ སོ་འགུལ་སྐབས་སྨན་བཅོས་ཀྱི་ལག་ཐབས་བསྟེན་ཀྱང་ད་དུང་བརྟན་པོ་མིན་པའི་རིགས་ཕུད་ན་ཆོག
༢ སོ་སྲིན་གྱིས་སོ་མགོ་ཕལ་ཆེར་ཟོས་པ་དང་སོ་རྩའི་མཐའ་ཁོར་ཟོས་པ། སོ་སྙིང་ལ་གཉན་ཚད་བསྟུན་མར་རྒྱས་པ། སོ་མཐའ་རིམས་ནད་ཕོགས་པ། སོ་རྙིལ་ལ་བསྟུན་མར་གཉན་ཚད་རྒྱས་པས་སྐྲངས་པའི་རིགས་དང་།
༣ སོ་གྲལ་མི་མཉམ་པ་ལ་བརྟེན་ནས་སེའུ་ཆུང་འབུས་པ་ལ་གནོད་པ། ད་དུང་སོའི་ཆ་ཤས་འགའ་ནད་ཀྱིས་བཟུང་བ་དང་སོ་ཧྲིལ་བོ་ནད་ཀྱིས་བཟུང་བའི་སོ་དག་ནི་ཕུད་ན་བཟང་། གལ་ཏེ་ཁྱེད་ལ་གོང་སྨྲོས་ཀྱི་ཁ་སྦུག་ཏུ་མི་བདེ་བ་བྱེད་པའི་སོ་དག་ཡོད་ན་ཕུད་པར་རིགས་སོ།།
སོ་བལ་ནས་ཟླ་གསུམ་གྱི་རྗེས་སུ་ལམ་སང་སོ་ཚབ་འཛུགས་པར་བསྟན་པ།
“ལྷག་མའི་སོ་ལེགས་པོ་འགའ་དེའང་བལ་ནས་ལྷན་ཅིག་ཏུ་སོ་ཚབ་བཙུགས་ན་ནི་ལས་སླ་བས། ཁ་ནང་གི་སོ་ཚང་མ་ལྷུང་ཚར་རྗེས་ད་གཟོད་སོ་ཚབ་འཛུགས་པར་བྱེད། དེ་ལྟར་བྱས་ན། ད་ལྟ་སོ་རྫུན་མ་འགའ་བཙུགས་པ་དེ་རྗེས་ཕྱོགས་སོ་གཞན་དག་ལ་སྐྱོན་བྱུང་ཚེའང་ཡང་ བསྐྱར་འཛུག་མི་དགོས་སོ། །”ཞེས་པ་འདིས་མི་མང་པོ་ཞིག་གི་བསམ་ཚུལ་མཚོན། འདི་ནི་ཆེས་ཡང་དག་མིན་པ་ཞིག་ཏེ། སོ་ཧྲིལ་པོ་ནི་དཀྱུས་གཅིག་ཏུ་འབྲེལ་བའི་གོང་བུ་ཞིག་ཡིན་ལ། གལ་ཏེ་སོ་གཅིག་ལྷུང་བར་གྱུར་ཚེ། སྐྲ་ཉག་གཅིག་གིས་ལུས་ཕུང་ཧྲིལ་པོ་སྒུལ་བར་བྱེད་པའི་མཇུག་འབྲས་བཟོ་ངེས་པ། དཔེར་ན། ཉེ་འགྲམ་གྱི་སོའི་གནས་སྤོས་པས་གོང་འོག་མཐུན་སྦྲེལ་བྱས་པའི་སོའི་གནས་འཛོལ་བར་སྐྱེ་བར་བརྟེན། སོ་ཡིས་བསྡམས་པ་དང་འཆའ་བར་བྱེད་པའི་བྱེད་ནུས་ལ་ཤུགས་རྐྱེན་ཐེབས་འོང་ཞིང་། ཟས་འཇུ་བ་དང་འཚོ་བཅུད་འབྱིན་རྔུབ་བྱེད་པ་ལའང་ཤུགས་རྐྱེན་ཐེབས་འོང་བས། སོ་མཚེས་སྔར་ལས་མགྱོགས་པའི་སྒོ་ནས་ལྷོད་འགུལ་བྱུང་སྟེ་སིལ་བུར་འཐོར་བ་དང་། ཚབས་ཆེ་མཁན་ལ་ཕལ་ཆེར་ད་རུང་སྙིང་ནད་དང་ཕོ་བའི་ནད། གཅིན་སྙི་ནད། སྙིང་ཁམས་ཁྲག་རྩའི་ནད་བཅས་སློང་བའམ། ཡང་ན་ནད་དེ་དག་གི་ཚབས་སྔར་ལས་ཇེ་ཆེར་བསྐྱེད་པར་བྱེད་དོ། །སྔར་གནས་སུ་སོར་འཇོག་བྱ་མི་རུང་བ་མངོན་གསལ་ཆེ་བའི་སོ་རྐང་སྐྱོན་ཅན་དང་། སོ་རྩེ་གནོད་ཅན། ལྷོད་འགུལ་ཐེབས་པའི་སོ་དག་ལ་མཚོན་ན། སྔ་མོ་ནས་འབལ་འོས་པ་ལས།དེ་ལ་ཡིད་ཕངས་དགོས་དོན་མེད་དོ། ། ཡང་བྱེད་ནུས་ཤོར་མེད་པའི་སོ་ནི་ལམ་སང་གསོ་བཅོས་བྱ་འོས་ལ། མཐར་གཏུགས་ན་སོ་ནི་རང་གི་སོ་ངོ་མ་དེ་ལེགས་ཤིང་། སོ་ངོ་མས་ནི་རོ་འཛིན་དང་ཚ་གྲང་གི་དྲོ་ཚད་སོགས་སྔར་ལས་ལྷག་པའི་སྒོ་ནས་མྱོང་ཐུབ་བོ། ། དེས་ན་སོ་བལ་རྗེས་དུས་ག་ཙམ་གྱི་རྗེས་ནས་ད་གཟོད་སོ་ཚབ་འཛུག་ཆོག་པ་ཡིན་ནམ། སྤྱིར་བཏང་དུ་ཟླ་གསུམ་གྱི་རྗེས་ནས་རྨ་ཁ་ཡོངས་སུ་སོས་རྗེས།ཕྲ་བཏབ་པའི་སོ་རྗུན་མ་དེ་ད་གཟོད་བཏགས་ན་བདེ་པོ་ཡིན་ནོ། །
ཡོང་ཁུངས་དྲ་བ་གཞན།